އިސްލާމްދީނަކީ ހަމަހަމަކަމުގެ ދީން ހެއްޔެވެ؟ ނޫނީ ޢަދުލުވެރިކަމުގެ ދީން ހެއްޔެވެ؟ – DhiSalafiyyah\n11/08/2013 ޢާންމު ލިޔުންއައްޝައިޚް މުޙައްމަދު ސިނާން\nމި ޒަމާނަކަށް އައިސް އެންމެ ގިނައިން ކަންފަތުގައިޖެހޭ އެއްއަޑަކީ ހަމަހަމަކަން ނެތްވާހަކައެވެ. ފަރަޤުތަކެއް ގެންގުޅޭކަމުގެ ވާހަކައެވެ. ފިރިހެނުންނާއި އަންހެނުންނާ ދެމެދުއެވެ. މުއްސަދިންނާއި ފަޤީރުންނާ ދެމެދުއެވެ. މުސްކުޅިންނާއި ޒުވާނުންނާ ދެމެދުއެވެ. މިއަޑުތައް ގަދަވަމުން އައިސް މި ފަރަޤުތަކުގެ އަސްލަކީ އިސްލާމްދީން ކަމުގައި ދެކެ، އިސްލާމްދީނަށް އިނގިލި ދިއްކުރާމީހުން ގިނައެވެ. އިސްލާމްދީން ޤަބޫލުނުކުރާ ކާފަރުންގެ ފަރާތުންނާއި، މުސްލިމުންގެ ތެރެއިންވާ ކަމުގައި ދަޢުވާކުރާމީހުންގެ ފަރާތުންވެސްމެއެވެ. މި މަސްއަލާގައި މި ދެބައިމީހުންވެސް އެއްގަލަކަށް އަރައިގެން، ގޮވަނީ ހަމަ އެއްގޮވުމެކެވެ. މިގޮވުމުގައި ‘އާދަމް’، ‘މުޙައްމަދު’، ‘ފާޠިމަތު’، ‘މަރްޔަމް’ ކިޔާމީހެކޭ ‘ޖޯން’، ‘ޑޭވިޑް’، ‘ޖޭން’، ‘މޭރީ’ ކިޔާމީހެކޭ ވަކި ތަފާތެއް ނެތެވެ. އެއްބަޔަކު އިސްލާމްދީންގައި މިވެނިގޮތަކަށް މިވެނިކަމެއް އޮންނާތީއޭ މިހެންވަނީ ބުނަމުންދާއިރު، އަނެއް ބަޔަކު ކޮންމެވެސް ސަބަބަކާހުރެ އިސްލާމްދީނަށް ރައްދުނުކޮށް އެއީ އިސްލާމްދީނުގައި ‘އޮންނަ ގޮތެއް ނޫނޭ’، ‘އިސްލާމްދީނުގައި އެއްވެސް ފަރަޤުކަމެއް ނުހުންނާނޭ’، ‘ދީނުގައި އޮންނަގޮތް އޮޅިގެންނޭ އެއުޅެނީ’ ފަދަ ބަސްތައް ބުނެ މަސްއަލާގައި މަތިއަޅާލައެވެ. އެފަދައިން ބުނާއިރު ޙަޤީޤަތުގައި އެ މަސްއަލައެއްގައި އިސްލާމްދީނުގައި އޮންނަގޮތް ބަލާލުމެއްނުވެސް އޮވެއެވެ. ނޭނގޭޙާލު އަމުދުން އެނގޭމީހެއްކުރެން އަހާލުމެއްވެސް ނޯވެއެވެ.\nކަންމިހެންހުރިއިރު، މިފަދަމީހުންގެ ވާހަކަތަކަށް ރައްދުދޭއިރު ބައެއްމީހުންގެ ވާހަކަތަކުގައި އިސްލާމްދީނަކީ ހަމަހަމަކަމުގެ ދީނޭ ބުނެއެވެ. ޙަޤީޤަތުގައި އެއްވެސް ޙައްދެއް ކަނޑައެޅުމެއްނެތި މިފަދައިން ބުނުމުން ކުރިން ބުނެވުނުމީހުންނަށް އިތުރު ޙުއްޖަތްތަކެއް ލިބިގެންދެއެވެ. އަޅުގަނޑުމެންގެ ބޭނުމަކަށް ވާންވާނީ ބަޔަކު ‘އިސްލާމްދީނަކީ ހަމަހަމަކަމުގެ ދީނެއް ނޫނޭ’ ބުނާއިރަށް ‘އިސްލާމްދީނަކީ ހަމަހަމަކަމުގެ ދީނޭ’ ބުނުމެއްނޫނެވެ. އެހެންނަމަވެސް އިސްލާމްދީނުގެ އަޞްލުތަކަށް ބަލައިގެން އިސްލާމްދީނުގައި އަންގަވާ ދެއްވާފައިވާގޮތް ބަލައި އެކަން ހާމަކުރުމެވެ. މިސާލަކަށް؛ ކުރިން އެބުނެވިދިޔަމީހުން ކުރާ އެއްދަޢުވާއަކީ އިސްލާމްދީނުގައި ފިރިހެނުންނާއި އަންހެނުނާ ދެމެދު ފަރަޤުކުރާވާހަކައެވެ. މިކަމާވިއްދާ އަޅުގަނޑުމެން އިސްލާމްދީނަކީ ފިރިހެނުންނާއި އަންހެނުންނާ ހަމަހަމަކުރާދީނޭ ބުނެއްޖެނަމަ، އެހެން ސުވާލުތަކެއް ފެންމަތިވެގެންދެއެވެ. އެއީ އެހެންވެއްޖެނަމަ އިސްލާމްދީނުގައި ބައެއް ޙުކުމްތަކުގައި އެ ދެޖިންސު ފަރަޤުކުރަނީ ކީއްވެ ހެއްޔެވެ؟؟؟\nދިވެހި ރަދީފުގައި ހަމަހަމަކަމުގެ މާނައިގައި3މާނައެއް އައިސްފައިވެއެވެ. އެއީ އެއްވަރުކަމުގެ މާނައާއި، ތަފާތެއްނެތްކަމުގެ މާނައާއި، އެއްހަމަކަމުގެ މާނައެވެ. އެހެންކަމުން، ދެ އެއްޗެއްގެ ދެމެދުގައި ނުވަތަ ކަމެއްގައި ހަމަހަމަވެއްޖެނަމަ އެ ދެ އެތީގެ ދެމެދުގައި ނުވަތަ އެ ކަމެއްގައި ފަރަޤުކަން ކަނޑައިގެންދާނެއެވެ.\nއިސްލާމްދީނުގައި މިފަދައިން ހަމަހަމަކަން ނެތްކަން މިއީ ޝަރުޢީ ނައްޞުތަކުން ސާބިތުވާކަމެކެވެ. އިސްލާމްދީނަކީ ހުރިހާގޮތަކުންވެސް ހަމަހަމަދީންކަމުގައި ކިތަންމެ ވަރަކަށް ހަދަން އުޅުނަސް އެކަމެއްނުވާނެއެވެ. އެ ޝަރީޢަތުގައިވާ ނައްޞުތަކާ ދެކޮޅަށް އެދީނުގެ ނަމުގައި ކިތަންމެ ގިނަ ދަޢުވާތަކެއްކުރިނަމަވެސް އެ ދަޢުވާއެއްވަނީ އެދީނުގެ ތެރެއިންވާ ދަޢުވާއަކަށް ނޫނެވެ. އަދި އެ ދަޢުވާއިން އިސްލާމްދީން ވަނީ ބަރީޢަތްވެގެންނެވެ. އަދި އިސްލާމްދީނަށް ނަޞްރު ލިބުމުގެ ބަދަލުގައި އެފަދަ ވާހަކަތަކުން ދީނަށް މަލާމާތްވުން ފިޔަވައި އިތުރުކަމެއް ނުވާނެއެވެ. އިސްލާމްދީނުގައި ކަންކަން ހަމަހަމަނުކުރައްވައި ފަރަޤުކުރައްވާފައި އެބަހުއްޓެވެ.\nއެހެންކަމުން، އެއްވެސްކަހަލަ ހިފެހެއްޓުމެއް ޤަޢިދެއްނެތި އިސްލާމްދީނަކީ ހަމަހަމަކުރާ ދީނެއް ނޫނެވެ.\nއިސްލާމްދީނަކީ ޢަދުލުވެރިކަމުގެ ދީން\nބަޔާންވެ ދިޔަ ފަދައިން އިސްލާމްދީނަކީ ހުރިހާކަމެއްގައި ނުވަތަ ހުރިހާ އެއްޗެއްގައި ހަމަހަމަކުރާ ދީނެއް ނޫނެވެ. އެހެންނަމަވެސް، ޢަދުލުވެރިކަމުގެ ދީނެވެ. އިސްލާމީ ޝަރީޢަތުގައިވާ އެންމެހާ ކަމަކީ ޢަދުލުވެރި ފަރާތަކުން ބާވާލެއްވި ޢަދުލުވެރި ކަންކަމެވެ. އެ ޝަރީޢަތް ކަންކަމަށް އަމުރުކުރަނީ ޢަދުލުވެރިގޮތުގައެވެ. އަދި ކަންކަން ނަހީ ކުރަނީވެސް ޢަދުލުވެރިގޮތުގައެވެ. އަދި ޙުކުމްކުރަނީވެސް ޢަދުލުވެރިގޮތުގައެވެ. އަދި ހަމަހަމަކުރަނީވެސް ޢަދުލުވެރިގޮތުގައެވެ. އަދި ފަރަޤުކުރަނީވެސް ޢަދުލުވެރިގޮތުގައެވެ.\nމި އުންމަތަކީ ޢަދުލުވެރި އުންމަތެކެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ.\n((وَكَذَٰلِكَ جَعَلْنَاكُمْ أُمَّةً وَسَطًا لِّتَكُونُوا شُهَدَاءَ عَلَى النَّاسِ وَيَكُونَ الرَّ‌سُولُ عَلَيْكُمْ شَهِيدًا)) ﴿البقرة: ١٤٣﴾\nމާނައީ: “އަދި ހަމަ އެފަދައިން، ޢަދުލުވެރި ހެޔޮ އުންމަތެއްކަމުގައި (ހައްދުފަހަނަ އެޅުމާ ފަރުވާ ކުޑަކުރުމާ ދެމެދުގައިވާ އުންމަތެއްކަމުގައި) ތިމަންރަސްކަލާނގެ ތިޔަބައިމީހުން ލެއްވީމެވެ. އެއީ (ޤިޔާމަތް ދުވަހުން) މީސްތަކުންގެ މައްޗަށް ހެކިވާ ބަޔަކު ކަމުގައި ތިޔަބައިމީހުން ވުމަށްޓަކައެވެ.” މިއާޔަތުގައި އެވާ وَسَطُ (މެދުމިން) ގެ މުރާދަކީ ޢަދުލުވެރިކަން ކަމުގައި ޞަޙީޙުލް ބުޚާރީގައި އައިސްފައިވެއެވެ. (ބައްލަވާ: ޞަޙީޙުލް ބުޚާރީ: ޙަދީޘް ނަންބަރު: 3339، 4487، 7349)\nއަދިވެސް ވަޙީ ކުރައްވާފައިވެއެވެ.\n((يَا أَيُّهَا الَّذِينَ آمَنُوا كُونُوا قَوَّامِينَ لِلَّـهِ شُهَدَاءَ بِالْقِسْطِ وَلَا يَجْرِ‌مَنَّكُمْ شَنَآنُ قَوْمٍ عَلَىٰ أَلَّا تَعْدِلُوا اعْدِلُوا هُوَ أَقْرَ‌بُ لِلتَّقْوَىٰ وَاتَّقُوا اللَّـهَ إِنَّ اللَّـهَ خَبِيرٌ بِمَا تَعْمَلُونَ)) ﴿المائدة: ٨﴾ މާނައީ:\n“އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲއަށްޓަކައި އެކަލާނގެ ޙައްޤުތައް ފުރިހަމަޔަށް ޤާއިމުކުރާ، އަދި ޢަދުލަށް ހެކިދޭ ބަޔަކު ކަމުގައިވާށެވެ! އަދި ބަޔަކުމީހުންދެކެ ތިޔަބައިމީހުންގެ ކިބައިގައި އުފެދިފައިވާ ރުޅިވެރިކަމެއް އެއީ، ތިޔަބައިމީހުން ޢަދުލުވެރި ނުވުމުގެ މައްޗަށް ބާރުއަޅާކަމެއް ކަމުގައި ނަހަދާށެވެ! ތިޔަބައިމީހުން ޢަދުލުވެރިވާށެވެ! އެގޮތް ތަޤްވާވެރިކަމާ ގާތްކަން ބޮޑެވެ. އަދި ތިޔަބައިމީހުން ﷲއަށް ތަޤްވާވެރިވާށެވެ! ހަމަކަށަވަރުން، ﷲއީ، ތިޔަބައިމީހުންކުރާ ޢަމަލުތައް މޮޅަށް ދެނެވޮޑިގެންވާ ރަސްކަލާނގެއެވެ.” އަދިވެސް ވަޙީ ކުރައްވާފައިވެއެވެ. ((إِنَّ اللَّـهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْ‌بَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ يَعِظُكُمْ لَعَلَّكُمْ تَذَكَّرُ‌ونَ)) ﴿النحل: ٩٠﴾ މާނައީ: “ހަމަކަށަވަރުން، ޢަދުލުވެރިވުމަށާއި، އިޙްސާންތެރިވުމަށާއި، ގާތްތިމާގެ މީހުންނަށް ހެޔޮފޯރުވުމަށް ﷲ އަމުރުކުރައްވަތެވެ. އަދި ހުތުރުކަން ބޮޑުވެގެންވާ ފާފަތަކާއި، މުންކަރާތްތަކާއި، އަނިޔާވެރިވެ އުޅުން، އެކަލާނގެ ނަހީކުރައްވަތެވެ. އެކަލާނގެ، ތިޔަބައިމީހުންނަށް، وعظ އިއްވަވަނީ، ތިޔަބައިމީހުން ހަނދުމަކުރުމަށްޓަކައެވެ.”\nއިސްލާމްދީނުގައި ބައެއް ޙާލަތްތަކުގައި ތަފާތުކުރައްވައި، އަނެއްބައި ޙާލަތްތަކުގައި ހަމަހަމަކުރައްވައެވެ. ﷲ ވަޙީ ކުރައްވާފައިވެއެވެ.\n((قُل لَّا يَسْتَوِي الْخَبِيثُ وَالطَّيِّبُ وَلَوْ أَعْجَبَكَ كَثْرَ‌ةُ الْخَبِيثِ)) ﴿المائدة: ١٠٠﴾\nމާނައީ: “ކަލޭގެފާނު ވިދާޅުވާށެވެ! ނުބައިކަންތަކުގެ ގިނަކަން، ތިބާ ޢަޖައިބުކޮށްލިޔަސް، ނުބައިކަންތަކާއި، ރަނގަޅު ކަންތައް ހަމަހަމަވެގެނެއް ނުވެއެވެ.” އަދިވެސް ވަޙީ ކުރައްވާފައިވެއެވެ.\n((وَمَا يَسْتَوِي الْأَحْيَاءُ وَلَا الْأَمْوَاتُ )) ﴿فاطر: ٢٢﴾\nމާނައީ: “އަދި ދިރިތިބި ތަކެއްޗާއި، މަރުވެފައިވާ ތަކެއްޗާ ހަމަހަމަވެގެން ނުވެއެވެ.” އަދިވެސް ވަޙީ ކުރައްވާފައިވެއެވެ.\n((وَلَيْسَ الذَّكَرُ كَالْأُنثَىٰ )) ﴿آل عمران: ٣٦﴾\nމާނައީ: “ފިރިހެންކުއްޖަކު އަންހެންކުއްޖަކާ އެއްފަދައެއްނޫނެވެ.”\nއެހެންކަމުން ހަމަހަމަކަމާއި ޢަދުލުވެރިކަމަކީ ތަފާތު ދެކަމެކެވެ. ހަމަހަމަވުމަކީ އެއްވަރުވުމާއި، ތަފާތެއްނެތުމާއި، އެއްހަމަވުމެވެ. އެހެންނަމަވެސް ޢަދުލުވެރިވުމުގައި ހަމަހަމަކުރަންޖެހޭ ޙާލަތްތަކުގައި ހަމަހަމަކުރާނެއެވެ. އަދި ތަފާތުކުރަންޖެހޭ ޙާލަތްތަކުގައި ތަފާތުކުރާނެއެވެ. އެގޮތުން އިސްލާމްދީނުގައިވާ ޢަދުލުވެރިކަމުގެ ސަބަބުން ދަރިންގެ މެދުގައާއި، އަނބިންގެ މެދުގައި ހަމަހަމަކުރަން އަންގަވާފައިވެއެވެ. އަދި އެ ޢަދުލުވެރިކަމުގެ ސަބަބުން ވާރުތަމުދާ ބެހުމުގައާއި، ހެކިދިނުމުގައި ފިރިހެނުންނާއި އަންހެނުން ތަފާތުކުރެއެވެ. މި ހަމަހަމަކުރުމާއި ތަފާތުކުރުންތަކަށް ޢަދުލުވެރިކަމުގެ ނަޒަރުން ބަލައިލައިފިނަމަ ޢަދުލުވެރިކަން ފެނިގެންދާނެއެވެ. އިސްލާމްދީނަކީ ޢަދުލުވެރިކަމުގެ ދީނެވެ. އެއްވެސް ޙާލެއްގައި ހަމަހަމަކުރާ ދީނެއް ނޫނެވެ. ﷲ ވަޙީ ކުރައްވާފައިވެއެވެ. ((أَفَمَن كَانَ مُؤْمِنًا كَمَن كَانَ فَاسِقًا لَّا يَسْتَوُونَ)) ﴿السجدة: ١٨﴾ މާނައީ: “ފަހެ، މުއުމިނަކު ކަމުގައިވާ މީހާއާއި (އުރެދޭ) ފާސިޤަކު ކަމުގައިވާ މީހާ ހަމަހަމަވާނެ ހެއްޔެވެ؟ އެ ދެބައިމީހުން ހަމަހަމައެއް ނުވާނެއެވެ.” މުއުމިނަކާއި ފާސިޤަކާ ހަމަހަމަކުރުމަކީ އަނިޔާވެރިކަމެކެވެ. މިތަނުގައި ޢަދުލުވެރިކަމަކީ މިދެބައިމީހުން ތަފާތުކުރުމެވެ.\nމުޙައްމަދު ބިން ޞާލިޙު އަލްޢުޘައިމީން ރަޙިމަހުﷲ ވިދާޅުވެފައިވެއެވެ. “(އިސްލާމްދީނާމެދު) ބައެއްމީހުން ޢަދުލުވެރިކަމުގެ ދީނުގެ ބަދަލުގައި ހަމަހަމަކަމުގެ ދީން ބޭނުންކުރެއެވެ. މިއީ ކުށެކެވެ. (އިސްލާމްދީނަކީ) ހަމަހަމަކަމުގެ ދީނޭ ނުބުނެވޭނެއެވެ. އެހެނީ ހަމަހަމަކަމޭ ބުނުމުން ދެ އެއްޗެއް ދެމެދުގައި ތަފާތުނުކުރުން އަންނާނެއެވެ. އެހެންނަމަވެސް ޙިކުމަތްތެރިގޮތަކީ އެ ދެ އެތީގައި ތަފާތުވުންކަމުގައިވެދާނެއެވެ. މި (ހަމަހަމަކުރުމުގެ) ދަޢުވާގެ ސަބަބުން ބުނެއެވެ. ފިރިހެނަކާއި އަންހެނަކާދެމެދުގައި ވަނީ ކޮން ތަފާތުކަމެއް ހެއްޔެވެ؟ އެހެންވެ މިބައިމީހުން ފިރިހެނުންނާއި އަންހެނުންނާ ހަމަހަމަކުރެއެވެ. މިގޮތަށް ބުނަމުންގޮސް ބައެއްމީހުން ބުނެއެވެ. ޙާކިމްމީހާއާއި ރައްޔިތުންނާދެމެދު ވަނީ ކޮން ތަފާތެއް ހެއްޔެވެ؟ އެއްވެސްމީހަކަށް އަނެކަކެއްގެ މައްޗަށް ވެރިއަކަށް ނުހުރެވޭނެއެވެ. ދަރިފުޅާ ބައްޕައާ ދެމެދު ވަނީ ކޮން ތަފާތެއް ހެއްޔެވެ؟ ދަރިއެއްގެ މައްޗަށް ބައްޕަ އިސްނުކުރެވޭނެއެވެ…. މިގޮތަށް އެތައް ވާހަކަތަކެއް ދައްކައެވެ. އެހެންނަމަވެސް އަޅުގަނޑުމެން ބުނަނީ (އިސްލާމްދީނަކީ) ޢަދުލުވެރިކަމުގެ (ދީން)ކަމުގައިވާނަމަ، (އޭގެ މާނައަކީ) ކޮންމެ މީހަކަށްވެސް އެމީހަކަށް ދޭންޖެހޭ ޙައްޤުތައް ދިނުމެވެ. (މިގޮތަށް ޢިބާރާތް ބޭނުންކުރުމުން) މި ނުބައިކަން ފިލައި، ޢިބާރާތް (ކުށުން) ސަލާމަތްވެގެންދާނެއެވެ.” (ބައްލަވާ: ޝަރްޙު އަލްޢަޤީދަތުލް ވާސިޠިއްޔާ: 1/229)\nކޮންމެ ޙާލަތެއްގައި ހަމަހަމަކުރުމަކީ ފިޠުރީގޮތުންނާއި ބުއްދީގެގޮތުން ބެލިނަމަވެސް ހަމަޖެހޭކަމެއް ނޫނެވެ.\nފިޠުރީގޮތުން ބަލާނަމަ، ކޮންމެ ޙާލަތެއްގައި މީސްތަކުން ހަމަހަމަކުރުމަކީ ފިޠުރީގޮތުން ޤަބޫލުކުރާކަމެއް ނޫނެވެ. މިސާލެއްގެ ގޮތުން ފިރިހެނުންނާއި އަންހެނުންގެ ވާހަކައަށް ބަލާލަމާތޯއެވެ. މި ދެޖިންސު ދެމެދުގައި ޖިސްމާނީގޮތުންނާއި، ބުއްދީގެގޮތުންނާއި، ކުޅަދާނަކަމުގެގޮތުން ފަދަ ކަންކަމުގައި ތަފާތުތައް ހުންނަކަމީ ކިރިޔާވެސް ތަންދޮރު ދަންނަ ކުއްޖަކަށްވެސް އެނގޭނޭކަމެކެވެ. މިފަދަ ތަފާތުތަކެއް ހުރިއިރު ހުރިހާކަމެއްގައި ހަމަހަމަކުރާނެގޮތެއް ހޯދާނެތަނެއް މިއުޑުދަށުގައި ވޭ ހެއްޔެވެ؟ އަދި ހަމަހަމަކޮށްފިނަމަ ކޮންމެވެސް އެއްބައެއްގެ ޙައްޤުތައް ނިގުޅި، ޢަދުލުވެރިކަމުގެ ބަދަލުގައި އަނިޔާވެރިކަން ފާޅުވާނެއެވެ. އެންމެ ހަމަހަމަކަމަށް ގޮވާލާ އަޑުއުފުލަމުންގެންދާ އެމެރިކާ އަދި ޔޫރަޕްގެ ޙާލަތާމެދު ވިސްނާލަމާތޯއެވެ. އެބައިމީހުން ކުޅިވަރުތަކުގައި ފިރިހެނުންނާއި އަންހެނުން ހަމަހަމަނުކުރަނީ ކީއްވެ ހެއްޔެވެ؟ ފިރިހެން ފުޓްބޯޅަ މެޗުތައް އެހެރަގެން ކުޅެމުންގެންދަނީ ވަކިންނެވެ. އަންހެނުންވަކިންނެވެ. ފެތުން، ދުވުން، ޓެނިސް ފަދަ ކުޅިވަރުތައްވެސް ހަމަމިފަދައެވެ. ހަމަހަމަކޮށްގެން ނުކުޅެނީ އެބައިމީހުންގެ ލަދުވެތިކަމުގެ ސަބަބުންތޯއެވެ؟ ނޫނެކެވެ. އެގޮތައް ހަމަހަމަކޮށްފިނަމަ އިންސާފުވެރިނުވާނެތީއެވެ. ވީއިރު، މި ހަމަހަމަކަމަށް ހުރިހާކަމެއްގައި ގޮވާލާގޮވާލުމަކީ ކޮން އުޞޫލެއްގެ މައްޗަށް ގޮވާލެވޭ ގޮވާލުމެއް ބާވައެވެ؟ އިސްލާމްދީނުގައި ތަފާތުކުރައްވާފައިވާތީ އެކަންކަމާ ގޮންޖެހުމަށް ނޫން ދެންކޮންކަމެއްގައި ބާވައެވެ؟\nބުއްދީގެގޮތުން ބަލާއިރުވެސް ހުރިހާކަމެއްގައި އަދި ހުރިހާ ދާއިރާއެއްގައި ހަމަހަމަކުރުމުގެ ފަލްސަފާ ނެގުމަކީ ހަމަޖެހޭކަމެއް ނޫނެވެ. ހަމަހަމަކުރުމުގެ ސަބަބުން ވެރިޔަކީ ކޮބައިކަމާއި، ރައްޔިތުންނަކީ ކޮބައިކަން އޮޅޭ ހިސާބަށް ކަންތައްތައް ދާތަނާއި، މައިންބަފައިންނަކީ ކޮބައިކަމާއި ދަރިންނަކީ ކޮބައިކަން އޮޅޭ ހިސާބަށް ކަންތައްތައް ދާތަނާއި، ފިރިހެނުންނާއި އަންހެނުންނަކީ ކޮބައިކަން އޮޅޭ ހިސާބަށް ކަންތައްތައް ދާތަން ފެންނާނެއެވެ. ކޮންމެ ބުއްދިވެރި ވިސްނޭމީހަކަށް އިޙްސާސްވެގެން ދާނީ މިކަންކަމުގެ ހިތިރަހަ އަޅުގަނޑުމެންގެ އަރުތެރޭގައިވެސް ލަމުން އަންނަކަމުގެ އިޙްސާސެވެ.\nއިސްލާމްދީނުގައި ފަޤީރުންނާއި މިސްކީނުން އަތުން ޒަކާތްނުނަގައި މުއްސަނދިން އަތުން ޒަކާތް ނަގަންޖެހެނީ މިސަބަބާހުރެއެވެ. ޒަކާތުގެ ޙިކުމަތާއި މަޤްޞަދަށް ބަލާއިރު މި ދެބައިމީހުން ހަމަހަމަކުރުމަކީ ބޭއިންސާފުވުމެކެވެ. އަނިޔާވެރިކަމެކެވެ. ސަލާމަތުންވާ ބުއްދިއާ ފުށުއަރާކަމެކެވެ. އެހެންކަމުން މި ޙާލަތުގައި ފަރަޤުކުރައްވާފައި ވަނީއެވެ. ވާރުތަމުދާ ބެހުމުގައި ބައެއް ޙާލަތްތަކުގައި އަންހެނުންނަށްވުރެ ގިނައިން ފިރިހެނުންނަށް ލިބޭގޮތަށް އޮންނަނީ މިސަބަބާހުރެއެވެ. އަންހެނުންނާ ޚިލާފަށް ފިރިހެނުންނަކީ އެމީހާގެ އަނބިދަރިންނާއި، މައިންބަފައިންނާއި، އަޚުންނާއި އުޚުތުންގެ ކަންކަން ބެލެހެއްޓުމާ ޙަވާލުވާންޖެހޭ މީހެކެވެ. މިއާޚިލާފަށް އިސްލާމީ ޝަރީޢަތުގައި އަންހެނުންނަކީ އެފަދަ ޒިންމާ އުފަލަންޖެހޭ ބައެއް ނޫނެވެ. ހެޔޮކަމުގެ ގޮތުން އަންހެންމީހާ ހޭދަކުރުމަކީ ތަފާތު މައްސަލައެކެވެ. ކަންމިހެން އޮތްއިރު، ވާރުތަމުދަލުން ފިރިހެންމީހާއަށް ބައެއް ޙާލަތުގައި އަންހެންމީހާއަށްވުރެ ގިނައިން ލިބުމަކީ މައްސަލައެއް ހެއްޔެވެ؟ ޢަދުލުވެރިކަމަކީ އެއީ ނޫން ހެއްޔެވެ؟\nވަކިކަމެއް ނުބައިކޮށް ހިނގަންމެދުވެރިވަނީ އިސްލާމްދީނުގައި މިވެނިކަމެއް މިހެން އޮންނާތީއޭ ބުނެ ކަންކަން އިސްލާމްދީނުގައި އެޅުވުމަކީ އެ ދީނުގެ އަހުލުވެރިންގެ ގޮތެއް ނޫނެވެ. ދެމަފިރިންގެ ދެމެދުގައި ހިނގާކަމެއްގެ ސަބަބުން އަނިޔާނުވާގޮތުގެ މަތިން އަންހެންމީހާގެ ގައިގައި ޖެހުމަކީ އިސްލާމްދީނުގައި ހުއްދަ ދެއްވާފައިވާކަމެކެވެ. އެހެންނަމަވެސް، ޙައްޤަކާނުލައި އަނބިންގައިގައި ތެޅުމާއި، އެކަނބަލުންނަށް އަނިޔާކޮށް ހެދުމަކީ އިސްލާމްދީނުގައި އޮތްކަމެއް ނޫނެވެ. ބަޔަކު މިފަދައިން ކަންތައްކުރާތީ އެއީ އިސްލާމްދީނުގައި އެގޮތަށް އައިސްފައިވާތީ ހިނގާކަމެކޭ ނުބުނެވޭނެއެވެ. ކަމެއްގައި މިދީނުގައި އަންގަވާދެއްވާފައިވާގޮތާ ޚިލާފަށް ކައިވަތެއްގެ މިންވަރު ބޭރަށްޖެހުނަސް އެކަމަކުން މިދީން ވަނީ ބަރީޢަވެގެންނެވެ. އެކަމުގެ ނުބައިކަން ނިސްބަތްކުރަންޖެހޭނީ އެފަދައިން ކަންތައްކުރާމީހުންނަށެވެ. އިސްލާމްދީނަކަށް ނޫނެވެ. އިސްލާމްދީން ނަގަންޖެހޭނީ ބަޔަކު އުޅޭގޮތަކުންނޫނެވެ. އެދީނުގެ މަޞްދަރުތަކުންނެވެ.


R.angolhi theem bandharu taraqqee kuran MTCC r havaal koffi\nރ. އަނގޮޅިތީމު ބަނދަރު ތަރައްޤީ ކުރުމުގެ މަޝްރޫޢު އެމްޓީސީސީއާއި ހަވާލުކޮށްފި\nރ. އަނގޮޅިތީމު ބަނދަރު ތަރައްޤީ ކުރުމުގެ މަޝްރޫޢު އެމްޓީސީސީއާއި ހަވާލުކޮށްފި އެވެ.\nމި މަޝްރޫޢަކީ 44.31 މިލިއަން ރުފިޔާގެ މަޝްރޫއެއް ކަމަށާއި، އަނގޮޅިތީމްގެ ބަނދަރުގެ މަޝްރޫއު ނިންމުމަށް އެމްޓީސީސީއާއި ހަަވާލުކޮށްފައިވަނީ 365 ދުވަހުގެ ތެރޭގައި ނިންމުމަށް ކަމަށް އެކުންފުނިން ބުންޏެވެ.\nމި މަޝްރޫޢުގެ ދަށުން އަނގޮޅިތީމުގައި 221 މީޓަރުގެ ބޮޑު ހިލައިގެ ބޭރުތޮށްޓެއްލައި، 91.44 މީޓަރުގެ އެއްގަމު ތޮށްޓެއްލުމަށް ވަނީ ހަމަޖެހިފައެވެ.\nއަދި 42،000 ކިއުބިކް މީޓަރުގެ ސަރަޙައްދެއްގެ ބަނދަރު ފުންކުރުމާއި، 615 ކިއުބިކް މީޓަރުގެ ނެރު ފުންކޮށް2ނެރުބައްތި ޖެހުމުގެ މަސައްކަތް ކުރާނެއެވެ. މީގެ އިތުރުން 166 މީޓަރުގެ ރިވެޓްމަންޓްޖަހާ، 1110 ސްކޮއަރ މީޓަރުގެ ޕޭވްމަންޓް ހެދުމާއި،5މޫރިން ބުލޮކްސް އެޅުމާއި، 12 ބަނދަރު ބައްތި ހަރުކުރުމުގެ މަސައްކަތް ވެސް ކުރާނެއެވެ.\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގައި ބޭއްވި ރަސްމިއްޔާތުގައި، އެއްބަސްވުމުގައި މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ، އެމްޓީސީސީގެ ފަރާތުން ސޮއިކުރެއްވީ އެކުންފުނީގެ ސީއީއޯ އާދަމް އާޒިމެވެ. އަދި މިނިސްޓްރީގެ ފަރާތުން ސޮއިކުރެއްވީ، މިނިސްޓްރީގެ ޑިރެކްޓަރ ޖެނެރަލް ފާޠިމަތު ޝާނާ ފާރޫޤެވެ.\nއެމްޓީސީސީން ދަނީ ރާއްޖޭގެ އުތުރާއި ދެކުނުގައި ގިނަ މަޝްރޫއުތައް ހިންގަމުންނެވެ. އެގޮތުން ބަނދަރު ތަރައްޤީ ކުރުމާއި ބިން ހިއްކުމުގެ މަޝްރޫއުތައް ގިނަ ރަށްރަށުގައި ކުރިއަށް އެބަދެ އެވެ.


100 Mbps ge speedaaeku Ooredoo ge supernet fixed broadband addu ah | Mihaaru\nއުރީދޫ ސުޕަނެޓް ފިކްސްޑް ބްރޯޑްބޭންޑުގެ ޚިދުމަތް އައްޑުއަށް ތައާރަފްކުރުމަށް ރޭ ބޭއްވި ރަސްމިއްޔާތުގެ ތެރެއިން. ފޮޓޯ: އުރީދޫ\n100 އެމްބީޕީއެސްގެ ސްޕީޑާ އެކު އުރީދޫގެ ސުޕަނެޓް ފިކްސްޑް ބްރޯޑްބޭންޑް އައްޑު އަށް\n31 ޖުލައި 2018 - 16:282comments\nސަތޭކަ އެމްބީޕީއެސްއާ ހަމައަށް ސްޕީޑް ލިބޭ ސުޕަނެޓް ފިކްސްޑް ބްރޯޑްބޭންޑުގެ ހިދުމަތް އުރީދޫން އައްޑު އަށް ތައާރަފް ކޮށްފި އެވެ.\nއެ ކުންފުނިން ސުޕަނެޓް ތައާރަފްކޮށްފައި ވަނީ ސ. މަރަދޫ އަދި މަރަދޫ ފޭދު އަށެވެ. އުރީދޫން ބުނީ، އައްޑޫގެ އެހެނިހެން ރަށްތަކަށް ވެސް ވަރަށް އަވަހަށް އެ ހިދުމަތް ދޭނެ ކަމަށެވެ.\nއުރީދޫން ބުނީ އައްޑު އަށް ސުޕަނެޓް ތައާރަފް ކުރުމުގެ އުފަލުގަ އާއި އުރީދޫގެ 13 ވަނަ އަހަރީ ދުވަހުގެ މުނާސަބަތުގައި ރޭ ވަރަށް ހާއްސަ އޮފާއެއް ތައާރަފް ކޮށްފައިވާ ކަމަށެވެ. އެ އޮފާގެ ދަށުން އަންނަ މަހުގެ 30 ގެ ކުރިން މަރަދޫ އަދި މަރަދޫ ފޭދޫގައި ސުޕަނެޓްގެ ހިދުމަތް ހޯދާ ހުރިހާ ފަރާތްތަކަށް، 13 މަސް ވަންދެން ޕެކޭޖުން 50 ޕަސެންޓްގެ ބޯނަސް ޖީބީ ލިބޭނެ އެވެ. އަދި އެ ދެ ރަށުގެ މީހުންނަށް ހަލުވި ސްޕީޑުގެ އިންޓަނެޓް ހޯދުމުގައި އިތުރު ފަސޭހަކަމެއް ގެނެސްދިނުމުގެ ގޮތުން، ސުޕަނެޓްގެ ހިދުމަތް ދިނުމަށް އެއްވެސް އެކްޓިވޭޝަން ފީ އެއް ނުވަތަ ޑެޕޮސިޓެއް ނުހިމެނުމަށް ހަމަޖައްސާފައިވާ ކަމަށް ވެސް އުރީދޫން ބުންޏެވެ.\n"އުރީދޫގެ އަމާޒަކީ، އެންމެ ފަހުގެ ޑިޖިޓަލް ޓެކްނޮލޮޖީ މެދުވެރިކޮށް އަޅުގަނޑުމެންގެ ކަސްޓަމަރުންގެ ހަޔާތަށް އިތުރު ކުރިއެރުމާއި ތަރައްގީ ފޯރުކޮށްދިނުން. ފާއިތުވެ ދިޔަ ތޭރަ އަހަރު ތެރޭގައި، ދިވެހިރާއްޖޭގެ މުވާސަލާތީ ނާރެސް ވަރުގަދަކޮށް، ދިވެހި ރައްޔިތުންނަށް އިގްތިސާދީ އަދި އިޖްތިމާއީ ކުރިއެރުން ގެނުވައި ދިނުމަށް އުރީދޫން ވަނީ މުހިއްމު މަސައްކަތްތަކެއް ކޮށްފައި،" އުރީދޫގެ ޑިރެކްޓަ އޮފް ސޭލްސް އެންޑް ބްރޭންޑް، ހުސެން ނިޔާޒް ވިދާޅުވި އެވެ.\nއޭނާ ވިދާޅުވި ގޮތުގައި، ފިކްސްޑް އިންޓަނެޓްގެ ލައިސަންސް އެ ކުންފުންޏަށް ލިބުމާ އެކު، އެންމެ ބޮޑު އެއް އަމާޒަކަށްވީ ރާއްޖޭގެ ކޮންމެ ރަށެއްގައި ދިރިއުޅޭ މީހަކަށް ވެސް، ހަލުވި ސްޕީޑުގެ ބްރޯޑްބޭންޑް އިންޓަނެޓްގެ ހިދުމަތް ފޯރުކޮށްދިނުމެވެ. އަދި އެ މަސައްކަތުގެ ދަށުން، މަރަދޫ އަދި މަރަދޫ ފޭދު އަށް ސުޕަނެޓް ފިކްސްޑް ބްރޯޑްބޭންޑުގެ ޚިދުމަތް ތައާރަފްކޮށް، ރާއްޖޭގެ އެންމެ ހަލުވި ސްޕީޑުގެ އިންޓަނެޓް ހިދުމަތް ބޭނުންކުރުމުގެ ފުރުސަތު ހުޅުވާލެވުމަކީ، އެ ކުންފުންޏަށް ލިބުނު ވަރަށް ބޮޑު އުފަލެއް ކަމަށް ވެސް ނިޔާޒް ވިދާޅުވި އެވެ.\nދޭއް އެމްބީޕީއެސް އިން ފެށިގެން 100 އެމްބީޕީއެސްއާ ދެމެދުގެ ސްޕީޑް ތަކުގައި، ކަސްޓަމަރުންގެ އެކިއެކި ބޭނުންތަކަށް އެކަށޭނެ ގޮތަށް ޑިޒައިން ކޮށްފައިވާ ތަފާތު ޕެކޭޖްތައް އުރީދޫން ފޯރުކޮށްދެ އެވެ. އަދި މި ޕެކޭޖުތަށް ވަނީ ފޭސްބުކް، ޔޫޓިއުބް، ނެޓްފްލިކްސް ފަދަ ދިވެހިންގެ މެދުގައި މަގުބޫލް އެޕްލިކޭޝަންތަކުގެ ތަޖުރިބާ އިތުރަށް ފުރިހަމަކޮށްދޭ ގޮތަށް އޮޕްޓިމައިޒް ކޮށްފަ އެވެ.\nއުރީދޫން ބުނީ އެ ހިދުމަތާ އެކު، މަރަދޫ އަދި މަރަދޫ ފޭދޫގެ މީހުންނަށް މާކެޓުގެ އެންމެ ހެޔޮ އަގުތަކުގައި އިންޓަނެޓް ބޭނުންކުރެވޭނެ ކަމަށެވެ. ސުޕަނެޓްގެ ޚިދުމަތް ހޯދުމުގައި ކަސްޓަމަރުންނަށް އިތުރަށް ލުއި ފަސޭހަކަމެއް ފޯރުކޮށްދިނުމުގެ ގޮތުން، އުރީދޫން ވަނީ އެއް އަހަރުގެ އިންސްޓޯލްމަންޓް ޕްލޭނަކާ އެކު ސުޕަނެޓްގެ ރައުޓަރު ގަތުމުގެ ފުރުސަތު ދީފަ އެވެ.\nއެ ކުންފުނިން ބުނީ މަރަދޫ އަދި މަރަދޫ ފޭދޫގައި ސުޕަނެޓްގެ ޚިދުމަތް ފުޅާކުރުމުގައި، އިންފްރާސްޓްރަކްޗާ ޕާޓްނަރަކީ އައްޑޫ ކޭބަލް ކޮމިއުނިކޭޝަނެވެ.\nއިތުރު ލިޔުންތައް އައްޑޫ އިންޓަނެޓް އުރީދޫ


vnews - އުރުގުއޭ ޕްލޭއޮފް ކުޅެން ޖެހިއްޖެ\nއުރުގުއޭ ޕްލޭއޮފް ކުޅެން ޖެހިއްޖެ\n16 އޮކްޓޯބަރ 2013\nރޭ ކުޅުނު މެޗުގައި އުރުގުއޭ ޓީމުގެ ކުޅުންތެރިއަކު ލަނޑު ޖެހުމަށްފަހު އުފާފާޅުކުރަނީ\nވޯލްޑްކަޕް ކޮލިފައިންގައި ރޭ އާޖެންޓީނާ އަތުން މޮޅުވި ނަމަވެސް، އަންނަ އަހަރުގެ މުބާރާތަށް ކޮލިފައިވުމަށް ޓަކައި ޕްލޭއޯފެއް ކުޅެން އުރުގުއޭ އަށް ޖެހިއްޖެ އެވެ.\nކޮލިފައިންގެ ދެކުނު އެމެރިކާ ސަރަހައްދުގެ ގްރޫޕްގައި ރޭ އާޖެންޓީނާ އާ ދެކޮޅަށް އަމިއްލަ ގައުމުގައި ކުޅުނު މެޗު އުރުގުއޭ އިން ކާމިޔާބުކޮށްފައިވަނީ 3-2 އިން ނެވެ. މިމެޗުގައި އުރުގުއޭގެ ލަނޑުތައް ކާމިޔާބުކޮށްފައިވަނީ ކްރިސްޓިއަން ރޮޑްރިގޭޒާއި ލުއިސް ސުއަރޭޒްގެ އިތުރުން އެޑިންސަން ކަވާނީ އެވެ. ރޭގެ މެޗުގެ ކުރިން ވެސް ކޮލިފިކޭޝަން ކަށަވަރުކޮށްފައިވާ އާޖެންޓީނާ އިން ރޭ ޖެހި ދެލަނޑު ވެސް ކާމިޔާބުކުރީ މެކްސީ ރޮޑްރިގޭޒް އެވެ.\nރޭގެ މެޗުން މޮޅުވި ނަމަވެސް 25 ޕޮއިންޓާއެކު އުރުގުއޭ އަށް ލިބުނީ ސަރަހައްދުގެ ފަސްވަނަ އެވެ. ވޯލްޑްކަޕުން ޖާގައެއް ކަށަވަރު ކުރުމަށް ސަރަހައްދުގެ ގަދަ ހަތަރަކަށް އަރަން ޖެހޭއިރު، ފަސްވަނަ މަގާމުގައި އޮވެ ނިންމާލަން އުރުގުއޭ އަށް ޖެހުނީ ހަތަރުވަނައިގައި އޮތް އިކުއެޑޯ އާ އެއް އަދަދަކަށް ޕޮއިންޓް ލިބުނު ނަމަވެސް ގޯލްގެ ތަފާތުން އިކުއެޑޯ އަށް ކުރި ލިބޭތީއެވެ.\nއަންނަ އަހަރުގެ ވޯލްޑްކަޕުން މިހާތަނަށް ޖާގަ ކަށަވަރުކުރި ދެކުނު އެމެރިކާގެ ހަތަރު ޓީމަކީ އާޖެންޓީނާ، ކޮލަމްބިއާ، ޗިލީ އަދި އިކުއެޑޯ އެވެ. ސަރަހައްދުގެ ފަސްވަނައިގައި އޮވެ ނިންމާލި އުރުގުއޭ އަށް އަންނަ އަހަރުގެ މުބާރާތަށް ކޮލިފައިވެވޭނީ ކޮލިފައިންގައި އޭޝިއާގެ ފަސްވަނަ ހޯދި ޖޯޑަން އާ ދެކޮޅަށް ކުޅޭ ޕްލޭއޯފް ކާމިޔާބުކޮށްގެންނެވެ. ވޯލްޑްކަޕަށް ކޮލިފައިވާން އުރުގުއޭ އަށް ޕްލޭއޯފެއް ކުޅެން ޖެހިފައިވާއިރު، އުތުރު އެމެރިކާ ސަރަހައްދުން މެކްސިކޯ އަށް ވެސް ވަނީ ޕްލޭއޯފެއް ކުޅެން ޖެހިފައެވެ. ކޮލިފައިންގައި ރޭ ކޮސްޓަރިކާ އަތުން 2-1 އިން ބަލިވުމާއެކު އުތުރު އެމެރިކާގެ ގަދަ ހަ ޓީމު ހިމެނޭ ގޮތަށް ކުޅުނު ހަތަރުވަނަ ބުރު މެކްސިކޯ އަށް ނިންމާލަން ޖެހިފައިވަނީ ސަރަހައްދުގެ ހަތަރު ވަނައިގައި އޮވެގެންނެވެ.\nއުތުރު އެމެރިކާގެ ކޮލިފައިންގެ ހަތަރުވަނަ ބުރުގެ ގަދަ ތިން ޓީމުގެ ގޮތުގައި އެމެރިކާ، ކޮސްޓަރިކާ އަދި ހޮންޑިއުރަސް އަންނަ އަހަރުގެ މުބާރާތަށް ކޮލިފައިވެފައިވާއިރު، ވޯލްޑްކަޕުން ޖާގަ ހޯދުމަށް މެކްސިކޯ ނުކުންނަން ޖެހޭނީ އޯޝޭނިއާ ސަރަހައްދުގެ އެއްވަނަ ހޯދި ނިއުޒީލެންޑާ ދެކޮޅަށް ޕްލޭއޯފަކަށެވެ.


ޝަރިއްޕެގެ ފިހިން ނަލަ، ރީތި، ޗާލު ވެލިދޫ! ޝަރިއްޕެގެ ފިހިން ނަލަ، ރީތި، ޗާލު ވެލިދޫ! – Noonu Daily\nޝަރިއްޕެގެ ފިހިން ނަލަ، ރީތި، ޗާލު ވެލިދޫ!\nPublished October 23, 202012:51\nUpdatedOctober 24, 202011:15\nޝަރިއްޕެ އާއި އޭނާގެ އާޓް\nމި އަތޮޅު ވެލިދޫ، ކަނީރުމާގޭ އަހުމަދު ޝަރީފް (ޝަރިއްޕެ)ގެ ހުނަރުވެރިކަމާ މެދު ދެބަސްވާނެ ހަމަ އެކަކުވެސް ނެތެވެ. އާޓްގެ ދުނިޔެއަށް ނުކުމެ މިވީ 23 އަހަރު ތެރޭ ޝަރިއްޕެ އަންނަނީ މެދުކެނޑުމެއް ނެތި އޭނާގެ ހުވަފެންތަކުގައި ކުރަހައި ކުލަ ޖައްސަމުންނެވެ. އާޓިސްޓުންގެ އާއިލާ ތެރޭ އޭނާގެ ފިހީގެ ބާރާއި ޖާދޫ ކިތަންމެހާވެސް ގަދަ އެވެ. މިފަހަރު ވެސް ޝަރިއްޕެ މިވަނީ އޭނާގެ ފިހީގެ ޖާދޫއިން ސަމާލުކަން ދަމައިގެންފަ އެވެ. މި އާޓިސްޓު މިފަހަރު ކުރަހާލީ އޭނާގެ އުފަން ރަށް ވެލިދޫގެ ޑްރޯން ފޮޓޯއެއް އެއަށް ވުރެ ޗާލުކޮށްނެވެ. އޭނާގެ ސިކުނޑީގައި ކުޅެމުން ދިޔަ "ނަލަ ރީޗި ޗާލު ވެލިދޫ، ގަލަމުން ބަޔާން ނު ވެލިދޫ" މި ލަވަޔާ އެކު އޭނާއަށް ސިފަވަމުން ދިޔަ މަންޒަރުތަކުގައި ކުލަޖައްސައި ތަސްވީރަކަށް ބަދަލުކުރީ އެވެ.\n"ވެލިދޫގެ ލަވަ މިހެން އިދެފައި އަޑު އަހާލި ތަނުން އެ ލަވައިގައި ކިޔާނެ 'ރަންދޯދިތައް އުދަރެސް ދެކެން ކުރަހާލާ' އެ ހިސާބުން ހަނދާނަށް އައީ ވެލިދޫ ޕޭޖަކަށް ލާފަ އިން ވަރަށް ކަލަފުލް ރީތި ވެލިދޫގެ ޑްރޯން ފޮޓޯއެއް މަތިން. ދެން އިންނާނެ އެ ފޮޓޯ ފޯނުގަވެސް ސޭވްކޮށްފައި. ދެން އެ ހިސާބުން ހިތަށް އެރީ ރަން ދޯދިތައް ފެންނަ ގޮތަށް ވެލިދޫ ފޮޓޯ ކުރަހާލާނީއޭ،" ގިނަ ބައެއްގެ ސަމާލުކަން ލިބިފައިވާ ވެލިދޫގެ ޑުރޯން ފޮޓޯ ކުރަހަން ހިޔާލު އައިގޮތް ޝަރިއްޕެ "ނޫނު ޑެއިލީ"އަށް ކިޔައިދިނެވެ.\n"އަމިއްލަ ރަށްވީމާ ރަށު މީހެއް ވީމާ ކުރަހާލާ ހިތް އަދި މާބޮޑަށްވި،"\nNala Reethi Chaalu❤🇲🇻 #velidhoo\nA post shared by Xarippe Arts (Pvt) Ltd (@xarippearts) on Oct 22, 2020 at 5:16am PDT\nވެލިދޫގެ އެ މަންޒަރު ކުރަހާލަމުން ދިޔައިރު ޝަރިއްޕެ ވަނީ އެތަން ވީޑިއޯވެސް ކޮށްފަ އެވެ. ބެކް މިޔުޒިކަކަށް "ނަލަ ރީތި ޗާލު ވެލިދޫ"ގެ ލަވަޔާ އެކު އެ ވީޑިއޯ އޭނާގެ ސޯޝަލް މީޑިއާ ޕްލެޓްފޯމްތަކަށް ދޫކޮށްލުމުން އެތައް ބައެއްގެ ސަމާލުކަމާއި ތައުރީފް ވަނީ އޭނާގެ ހުނަރަށް ލިބިފަ އެވެ.\nޝަރިއްޕެ ބުނި ގޮތުގައި އެ ކުރެހުމަށް އެހާ ބޮޑު ތަރުހީބެއް ލިބިދާނެ ކަމަށް އޭނާއަށް ހީކުރެވިފައެއް ނެތެވެ. ސަބަބަކަށްވީ ކުރެހުމަކީ އޭނާއަށް އާ ކަމަކަށް ނުވުމެވެ. އެ ޒާތުގެ އެތައް ކުރެހުމެއް އޭނާ ކޮންމެ ދުވަހަކުހެން ކަހަލަ ގޮތަކަށް ކުރަހަ އެވެ. އެކަމަކު ޝަރިއްޕެ ބުނި ގޮތުގައި ވެލިދޫގެ އެ ކުރެހުން އޭނާ ކުރަހަން ފެށީ ތަފާތު ކުރެހުމެއް ކުރަހާލުމުގެ ވިސްނުން ބާއްވައިގެންނެވެ. އެއީ އެ ކުރެހުން އާންމުންނަށް ކަމު ގޮސް އެހާ ތައުރީފު އޮހެން ޖެހުނު ސަބަބު ކަމަށް ވެދާނެ ކަމަށް އޭނާ ގަބޫލުކުރެ އެވެ.\n"ގާތްގަނޑަކަށް 45 މިނެޓް އެކުރަހުމަށް ހޭދަކުރީ. އަސްލު ވީކެއް ވަރުކުރިން ކުރަހައިފިން އެ ކުރެހުން. ދެން އަދި ކިރިޔާ މި އަޕްކުރީ. އަބަދުވެސް ބަލަން ކުރެހުންތައް ތަފާތުކޮށްލެވޭތޯ. ތަފާތު އެއްޗެއް ހެދޭތޯ،" ޝަރިއްޕެ ބުންޏެވެ.\nNala reethi chaalu #velidhoo #xarippearts pic.twitter.com/Iz0N5hXYFj\n— Xarippe Arts (@xarippe) October 22, 2020\nޝަރިއްޕެ ބުނި ގޮތުގައި އޭނާއަށް މިއަދު ލިބޭ އެންމެ ބޮޑު އުފަލަކީ އޭނާއަށް ކުރެހުންތެރިއަކަށް ވެވުމެއް ނޫނެވެ. އެކަމަކު އޭނާގެ އުފަން ރަށް ވެލިދޫގައި އާޓް ކުރިއަރަމުން ދިޔުމެވެ. އެގޮތުން މިފަހުން ބޭއްވި "ކްރެކް އޮފް ޑޯން" އާޓް އެގްޒިބިޝަންގައި ވެލިދޫގެ އެތައް ހުނަރުވެރި ޒުވާނުންތަކެއް ފެނިގެން ދިޔުމަކީ އޭނާއަށް މިފަހުން ލިބުނު އެންމެ ބޮޑު އުފާކަމުގައި އޭނާ ސިފަކުރި އެވެ.\n"ވެލިދޫގައި މިފަހުން އާޓް އެބަ ވަރަށް ކުރިއަރާ. އެއީ ވެލިދޫ މީހަކަށްވެ ހުރެ ލިބޭ ވަރަށް ވަރަށް ބޮޑު އުފަލެއް،" ރިސޯޓްތަކާއި އެހެން ވެސް ފަރާތްތަކަށް ފްރީލޭންސްކޮށް ކުރަހައި ދިނުމުގެ ހިދުމަތްދޭ ޝަރިއްޕެ ބުންޏެވެ.\nޝަރިއްޕެ ކުރެހުމުގެ މަސައްކަތުގައި\nޝަރިއްޕެއްގެ ހަޔާތުގައިވެސް އާޓިސްޓުންނަށް އޮތީ ފިލާވަޅެކެވެ. އޭނާ ބުނި ގޮތުގައި 1997ގައި އާޓްގެ ކަންކަމުގެ ތެރެއަށް ވަތް އިރު މިހާރު އޮންނަ ވަރަށް ވެސް ފުރުސަތުތައް މަދެވެ. އެހެންވެ، އޭނާވެސް އުޅުނީ އެކި މީސްމީހުންގެ ވަޒީފާތަކުގައި ކުރަހައިދިނުމުގަ އެވެ.\nއެކަމަކު ސުނާމީ އަރައި ޓޫރިޒަމަށް އައި ލޮޅުމުގައި އޭނާގެ ވަޒީފާ ގެއްލުމުން، ޝަރިއްޕެއަށް ވިސްނުނީ އޭނާގެ ހުނަރުގެ ބޮޑު ފައިދާއެއް އޭނާއަށް ނުލިބި އެހެން މީހުން ނަގާ ކަމަށެވެ. އެ ހިސާބުން އަމިއްލަ އާޓް ސްޓޫޑިއޯއެއް ހުޅުވައި ފްރީންލޭންސް މީހެއްގެ ގޮތުގައި އޭނާގެ ހުނަރު ހިފައިގެން ބާޒާރަށް ނިކުތީ އެވެ. އަދި އަދާ ޖެހެންދެން ވެސް އޭނާ އާމްދަނީ ހޯދަނީ ފްރީލޭންސް އާޓިސްޓެއްގެ ގޮތުގައި މަސައްކަތްކޮށްގެންނެވެ. ޝަރިއްޕެ ބުނާ ގޮތުގައި އޭނާއަށް ދަސްވި އެންމެ ބޮޑު ފިލާވަޅަކީ ލިބިފައި ހުރި ހުނަރެއް ކުރިއަރުވަން ހިތްވަރާއި ކެރުންތެރިކަމާ އެކު ނިކުމެއްޖެ ނަމަ، އެކަމެއް ކާމިޔާބު ކުރެވޭނެ ކަމެވެ. ޝަރިއްޕެ އޭނާގެ ކެރިއަރުން ޒުވާނުންނަށް ދޭ މެސެޖަކީ އެއީ އެވެ.\n"މިހާރު އެބަ ހުރި ބައިވަރު ގޮތްގޮތައް އިންޓަނެޓް އިންސްޓަގްރާމް މި ހުރިހާ އެއްޗިހި. އަހަރުމެން އާޓުގެ ކަންކަމަށް ނިކުތް އިރު ޕްލެޓްފޯމެއް ވެސް ނޯވެ އާޓް ދައްކާލާކަށް. ވަރަށް މަސައްކަތުން މީހެއް ކައިރީ ވަޒީފާގައި އުޅެގެން އޭރު ފުރުސަތެއް ލިބެނީ. އަނެއްކާ އެހާ ހާލުން ކުރިއެރުމެއް ލިބެނީ. އެކަމަކު މިއަދު ފުރުސަތު އެބަ އޮތް. ހުނަރު ދައްކާލަންވީ މުޅި ދުނިޔެއަށް ވެސް. އަދި ހިތްވަރާ އެކު ކުރާހިތުން ކަންކަންކޮށްގެން ހިތްވަރު ކުރީމާ ކުރިއަށް ޒުވާނުން އާޓިސްޓުންނަށް މާ ފަސޭހައިން ކުރިއަށް ދެވޭނެ،" ޝަރިއްޕެ ބުންޏެވެ.\n"ކުރާހިތްވާ މަސައްކަތެއް ކުރުމުގައި ދެމި ހުންނަންވީ. އޭރުން އެކަމުން ކުރިއެރުން ލިބޭނެ އާމްދަނީވެސް ހޯދޭނެ."\nޝަރިއްޕެ ވަނީ އާޓިސްޓެއްގެ ގޮތުން ކުރިއަށް ދިޔުމުގައި އޭނާގެ އަންހެނުންގެ ފަރާތުން ލިބޭ އެހީތެރިކަމަށް ޝުކުރު އަދާކޮށްފަ އެވެ. އަދި އެ އެހީތެރިކަން ނެތި އޭނާއަށް އާޓްގެ ދާއިރާގައި ދެމި ނުހުރެވޭނެ ކަމަށް އޭނާ ބުންޏެވެ.


BREAKING NEWS: Aniyaaveri Netanyahu Verikamun Dhurukoh, Israel In Aa Sarukaareh Ekulavaalaifi - Vaguthu\nބޮޑުވަޒީރުކަން ގެއްލުމުން ނަތަންޔާހޫ ބެނެޓް އާއި ސަލާމް ކުރަނީ - ފޮޓޯ: ގެޓީ\nއިސްރާއީލްގެ އަނިޔާވެރި ބޮޑުވަޒީރު ބެންޖަމިން ނަތަންޔާހޫގެ ވެރިކަމުން ދުރުކޮށް އަލަށް އެކުލަވާލި ސަރުކާރަށް އިސްރާއީލްގެ ގާނޫނު ހަދާ މަޖިލީހުން ރުހުން ދީފިއެވެ.\nބޮޑުވަޒީރަކު އިންތިހާބު ކުރަން ދެންމެ އިސްރާއީލްގެ ގާނޫނު ހަދާ މަޖިލީހުގައި ނެގި ވޯޓް ބެނެޓް އާއި ލެޕިޑްގެ ކޯލިޝަނުން ވަނީ ކާމިޔާބުކޮށްފައެވެ. އާސަރުކާރުގައި ބޮޑުވަޒީރަކަށް ހުންނާނީ ނަފްޓާލީ ބެނެޓް އެވެ.\nބެނެޓްގެ ސަރުކާރަށް ގާނޫނު ހަދާ މަޖިލީހުން ރުހުން ދިނީ އެންމެ ވޯޓެއްގެ ތަފާތުންނެވެ. ބެނެޓްގެ ސަރުކާރަށް ރުހުން އޮތް ކަމަށް ވޯޓް ދިނީ 60 މެންބަރުންނެވެ. އޭނާގެ ސަރުކާރަށް ރުހުން ނެތް ކަމަށް 59 މެންބަރުން ވޯޓް ދިނެވެ.\nއިސްރާއީލްގެ ގާނޫނު ހަދާ މަޖިލީހުންގެ އާސަރުކާރަށް ރުހުން މިދިނީ ސަރުކާރެއް އެކުލަވާނުލެވި ޖެހިޖެހިގެން ހަތަރު އިންތިހާބެއް ބާއްވާ، އަދި ފަސްވަނަ އިންތިހާބެއް ބާއްވަން ޖެހިދާނެކަމުގެ ބިރު ހީވެފައި އޮއްވައެވެ. ނަތަންޔާހޫ ވެރިކަމުން ދުރުކުރެވޭ ވަރަށް އިދިކޮޅު ފަރާތްތަކުން ވޯޓް ހަމަކުރީ އަށް ސިޔާސީ ޕާޓީއެއް އެކުވެގެން ކޯލިޝަނެއް ހަދައިގެންނެވެ.\nއިސްރާއީލްގެ ވެރިކަމާއި އަލަށް ހަވާލުވާ ސަރުކާރަކީ ހަރުކަށި ކަނާތުފިޔައިގެ ވިސްނުން ހުންނަ ޕާޓީތަކާއި އަދި މެދުމިނުގެ ވިސްނުންތައް ގެންގުޅޭ ޕާޓީތައް ވެސް ހިމެނޭ ކޯލިޝަނަކެވެ. ސިޔާސަތުތަކުގައި ވަރަށް ބޮޑެތި ތަފާތުތައް ހުރި ޕާޓީތަކުން ކޯލިޝަނެއް ހަދައިގެން ވެރިކަމާއި ހަވާލުވުމަކީ އިސްރާއީލްގެ މުސްތަގުބަލަށް އޮތް ނުރައްކަލެއް ކަމަށް ނަތަންޔާހޫ އަންނަނީ ތަކުރާރުކޮށް ބުނަމުންނެވެ.\nއިސްރާއީލުން އާބޮޑުވަޒީރަކު އިންތިހާބު ކުރުމާއިއެކު ނަތަންޔާހޫގެ 12 އަހަރުވީ ވެރިކަމަށް ނިމުން އައީއެވެ. ނަތަންޔާހޫ އަކީ އިސްރާއީލްގެ ބޮޑުވަޒީރު ކަން އެންމެ ގިނަ ދުވަހު ކުރި މީހާއެވެ. މިއަދުން ފެށިގެން ދެން އޭނާ ވެގެން ދާނީ އިދިކޮޅު ލީޑަރަށެވެ.\nއިސްރާއީލްގެ ބޮޑުވަޒީރު ކަމާއި ބެނެޓް ރަސްމީކޮށް ހަވާލުވުމުގެ މަސައްކަތް މާދަމާ ފަށާނެއެވެ.\nޖޫން 13, 2021 23:06\nއޭނެެ ޔަށް ފަހުވެސް ހަމަ އެކަހާލަ މީހެށް އަނާނީ\nޖޫން 13, 2021 23:07\nނަތަންޔާހޫއަށް އޮންނާނީރަތް ކާޑެއްދައް ކާފަ! ދެންއެއްވެސްމެޗަ ކަށްނޭރޭނެ!!\nޖޫން 13, 2021 23:11\nތީގަ މުސްލިމުންނަށް ލިބޭނީ ވަކި ކޮން މޮޅެއް ބާއޭ ހިތަށްއަރާ\nޖޫން 13, 2021 23:40\nދެން. އޭނާ ވެރިކަމުން ބާލަން މަސައްކަތް ކުރަނީކީ "އަނިޔާވެރި" ކަމެކުން ނޫން. އެކަން ކުރަނީ އޭނާގެ ވެރިކަމުގައި މިދިޔަ ހަނގުރާމާގައި "އިސްރާއީލް" ގެ ވަރުދެރަކަން ފާޅުވުމުން. އެ ކޯލިޝަނުން އިޙްތިޔާރުކޮށްފައިވާ ލީޑައު "ނަފްތަލީ ބެނެޓް" އަކީ އަދި މާ ނުލަފާ މީހެހް. އެއްވެސް ބޭފުޅަކު މިކަމުން ފަލަސްތީނުގެ ރައްޔިތުންނަށަ ލުޔެއް ލިބޭކަމަށް ހީފުޅުކުރަށްވާފައިވާނަމަ ތިއީ ރަގަޅު ހީފުޅުކުރެއްވުމެއް ނޫން.\nޖޫން 13, 2021 23:51\nނަޔަންޔާހޫ އަށަވުރެ މާ ނުލަފާ މީހެއް ތި ނަފްތަލީ ބެނެޓް އަކީ. އޭނާއޭ ލުބުނާނުގެ ޔޫއެން ކޮމްޕައުންޑަށް އާރޓިލަރީ ހަމަލާދީ 106 މީހުން މަރާލީ އައި.ޑީ.އެފް އޮފިސަރު.\nޖޫން 14, 2021 00:08\nދެން ވެރިކަމައް އަރާނެކަމައް ވާހަކަދެކެވޭ މީހާއަކީ ނަތަންޔާހޫއަށްވުރެ ހަރުކަށި މީހެއްކަމައް ރިޕޯޓުތައް ކުރެވޭ.\nޖޫން 14, 2021 01:13\nމުސްލިމުންނަން އޯގާތެރި ވަ ކިރަނގަޅުމީހަ ކު އިޒުރޭލުގެ ވެރި ކަމަ ކަން ނާނަނާނެ\nޖޫން 14, 2021 06:30\nތިޔައީ އަހަރުމެން އުފާވާން ޖެހޭ ވަރުގެ ކަމެއްނޫން، އެތަނުން ވެރި ކަމަށް އަންނާނީ ހައްތާވެސް ސައިތޯނުން\nޖޫން 14, 2021 06:40\nތިކަމުގައި ފަލަސްތީނުގެ ރައްޔިތުންނަށް އެއްވެސް އުފަލެއް ނެތް.\nޔަހޫދީން ވާނީ ޔަހޫދީންނަށް\nމުސްލިމުންނާއި މެދު ދުވަހަކު ވެސް މިމީހުން ހެޔޮކޮން ނުހިތާނެ.\nއެއޮތީ އެމީހުންގެ ނުބައިކަން އަންގަވާފައި\nޖޫން 14, 2021 09:34\nޔަހޫދީން ވާނީ ހަމަ ޔަހޫދީންނަށް ،މުސްލިމުންނަކަށް ދުވަހަކު ހެވެއް ނޭދޭނެ.\nޖޫން 14, 2021 09:41\nއަލްހަމުދްﷲ އިޒްރައީލް މީހުންނަށް ހެޔޮޖަޒާދެއްވާށި. އާމީން\nޖޫން 14, 2021 16:15\nއެޭނަ ބެޭލިީފަލަސްތިީންމިީހުމެރިވަރު މަދުވެގެން


Hrithik ge aa sifa gina baehge hiithaa kulhelaifi\nރިތިކްގެ އާ ސިފަ ގިނަ ބައެއްގެ ހިތްތަކާ ކުޅެލައިފި\nރިތިކް ޝެއާ ކުރި އޭނާގެ ބައެއް ފޮޓޯ\nނުވަ ވަރަކަށް މަސް ދުވަހު ފިލްމީ މަސައްކަތާ ދުރުގައި ހުރުމަށް ފަހު ރިތިކް ރޯޝަން ވެސް ފިލްމު ސެޓުތަކަށް ގޮސް ފިލްމީ މަސައްކަތް ފަށައިފި އެވެ. ރިތިކް ވަނީ އޭނާ އަލަށް ކުޅޭ ފިލްމުގައި ހުންނަ ސިފަ އިންސްޓަގްރާމްގައި ޝެއާ ކޮށްފަ އެވެ. އަދި މި ފޮޓޯތައް ބަލާފައި ސޯޝަލް މީޑިއާގައި ވަނީ ވަރުގަދަ ތޫފާނެއް އުފެދިފަ އެވެ.\nފޮޓޯތައް ޝެއާ ކުރިތާ ކުޑަ ވަގުތުކޮޅެއްގެ ތެރޭގައި އެތައް މިލިއަން ބަޔަކު ފޮޓޯތައް ބަލާފައި ވެއެވެ. އަދި އަންހެންކުދިންތައް މި ފޮޓޯތަކާ ހެދި މޮޔަ ވެގެން ގޮސް ތަފާތު ކޮމެންޓުތައް ވެސް ކޮށްފައި ވެއެވެ.\n"އެނބުރި ސެޓަށް" ފޮޓޯގެ ކެޕްޝަންގައި ރިތިކް ލިޔެފައި ވެއެވެ. އެއާއެކު ރިތިކްގެ ފޭނުންތައް އޭނާގެ މި އާ ސިފަޔަށް ތައުރީފު ކުރަން ފެށި އެވެ. ވަރަށް ރީއްޗަށް ބޯ ކޮށާފައި ތުނބުޅިވެސް ތުނިކޮށްފައި ހުއްޓާ ފެންނަ މި ފޮޓޯތަކުން ރިތިކް ފެންނަނީ ކުރިއަށް ވުރެ މާ ޒުވާން ކޮށެވެ.\nމި ފޮޓޯއަށް ކޮމެންޓުކުރި ބައެއް އަންހެންކުދިން ބުނެފައި ވަނީ ރިތިކް ވަރުގެ ރީތި ބަތަލެއް ފިލްމު އިންޑަސްޓްރީގައި ނެތް ކަމަށެވެ. އަދި ރިތިކްގެ އާ ފިލްމަކަށް ކެތްތެރި ކަމެއް ނެތި އިންޒާރުކުރާ ކަމަށް ވެސް ބައެއް މީހުން ބުނެފައި ވެއެވެ.\nފިރިހެނަކު ކުރި ކޮމެންޓެއްގައި ބުނެފައިވަނީ ރިތިކް ރީތީ ހަމައެކަނި އަންހެން ކުދިންނަށް ނޫން ކަމަށެވެ. އަދި އޭނާގެ އާ ފިލްމު އިއުލާން ކުރާނެ އިރަކަށް އިންތިޒާރުކުރާ ކަމަށެވެ.\n"ކްރިޝް 4"ގެ އިތުރުން އެއްވެސް އާ ފިލްމެއް ކުޅެން ސޮއި ކުރިކަން ރިތިކް އަދި ޔަގީން ކޮށްދީފައެއް ނުވެ އެވެ. އޭނާ އެންމެ ފަހުން ފެނިފައި ވަނީ އެކްޝަން-އެންޓަޓައިނާ "ވޯ" އިން ޓައިގާ ޝްރޮފް އާއެކުގަ އެވެ. މި ފިލްމަކީ 2019 ގެ އެންމެ ކާމިޔާބު އެއް ފިލްމެވެ.\nހޮލީވުޑްގެ ޓެލެންޓް އެޖެންސީއަކާ ގުޅިގެން ހޮލީވުޑް ޕްރޮޖެކްޓްތައް ހޯދުމުގެ މަސައްކަތް ރިތިކް ކުރަމުންދާ ކަމަށް އިންޑިޔާގެ ނޫސްތަކުން ތަންކޮޅެއް ކުރިން ވަނީ ބުނެފަ އެވެ.


galehiri: މަޑަވެލީގެ ރަށްވެހިކަން - ދެވަނަބައި\nމަޑަވެލީގެ ރަށްވެހިކަން - ދެވަނަބައި\nރޯޝަނީގޭގެ އިރުމަތިން (ސަތޭކައެންހާ ފޫޓު އިރުމަތިން) ފެށިގެން އިރުމައްޗަށް 150 ވަރަކަށް ފޫޓުގެ ފުޅާ ގޮންޏެއް ކުރިން އެވެ އެވެ. އެބައި އުތުރުކޮޅުން ބެދިފައި އޮންނާތީ، އެތަނަކީ، މަސްހިފަން ބޭނުންކުރާ ތަނެކެވެ. އެ ގޮނީގެ އިރުމަތީގައި 300 ވަރަކަށް ފޫޓު ދިގު އަދި 50 ފޫޓު ފުޅާމިނުގެ ހިކިފަސް ވެލިއަކިރި ބިމެއް ކުރިން އޮވެ އެވެ. މިހާރުގެ މަޑަވެލީ އިސްކޫލުގެ ހުޅަނގު އިމަކީ، ކުރިން ގޮނޑޮދޮށެވެ. ވީނަސްގޭ އިރުމަތީ އިމަކީ ވެސް ކުރިން ގޮނޑޮދޮށެވެ. ދާދިފަހަކާ ޖެހެންދެން ވެސް އޯކަމްގޭގެ އިރުދެކުނުގައި ކުޑަވަރެއްގެ ކުޅިއެއް އޮތެވެ. އެތަނުގެ ނަމަކީ "ކައޮޑާ ކުޅިއާ" އެވެ. އެގޮތަށް ކިޔަނީ، އެތަނުން ކާޅު ފެންބޯތީ އެވެ.\n"ހައި" ފާޑުގެ ވިނައެއް އެތަނުގައި އޭރު (1980މ.ވަނަ ހަމަޔަށް) ހެދެ އެވެ. ފަޅުފުންކޮށް ބިންހިއްކުމުގެ މަޝްރޫޢާއެކު އެބައި މިހާރު ވަނީ ހިކިފަސް ވެފަ އެވެ. ކުރިން އޯކަމް ގެއިން ފެށިގެން ދެކުނަށް އޮންނަނީ، ހަނިކޮށް އޮންނަ ހިކިފަސް ބިމެކެވެ. އެ ބިމުގެ އިރުމަތީ ފަރާތަކީ މޫދެވެ. ހުޅަނގަ ފަރާތަކީ، ކޯރެވެ. އެ ބައި 500 ވަރަކަށް ފޫޓުގެ ދެކުނަށް ގޮސް ހުޅަނގަށް ހިކިބިން އޮވެ އެވެ އެވެ. ދެކުނަށްދިޔަ ބައި އޮންނަނީ، ކެންޑުމަކުން ދެކުނަށް ހުޅުވި ދިއްރާސް ވެފަ އެވެ. އެ ކެންޑުމުން ހުޅަގަން އޮންނަ ހިކިފަސް ބިމަކީ "ހަޅަނގެހުއްޓާ" އެވެ. އެބައި ފުޅާމިނަކީ، 300 ވަރަކަށް ފޫޓެވެ. ދިގުމިނަކީ 600 ވަރަކަށްފޫޓެވެ. ހާދޫމަގުން އިރަށް އެބައިގެ ދިގުމިނަކީ، ގާތްގަނޑަކަށް 1200 ވަރަކަށް ފޫޓެވެ. ހަޅަނގެހުއްޓާގެ އުތުރުފަރާތަކީ، ކޯރުގެ ގޮނޑުދޮށެވެ. ކޯރުގެ ހުޅަނގު އުތުރުފަރާތް ނިމެނީ "ހާދޫމަގަ" ށެވެ. އެމަގުގެ ހުޅަނފަރާތަކީ "އެއްޔޭދިހަރެއާ" އެވެ. ހާދޫމަގުގެ ހުޅަނގު (ލަކްސްލިން ގެއިން ދެކުނަށް) ހިކިފަސްބިމުގެ ފުޅާމިނަކީ (1980މ. ވަނަ އަހަރާ ހަމަޔަށް) 100 ވަރަކަށްފޫޓެވެ. ދިގުމިނަކީ 500 ވަރަކަށްފޫޓެވެ. އެބަޔަކީ އޭރު ޖަންގައްޔެވެ. އެއްޔޭދިހަރޭގެ ގޮނީގެ ބަނޑުދޮށަކީ، ދޭލިޔާގެ އާއި ނިވައިދޮށުގޭ ދެކުނު ފަރާތުގެ ގޮނޑުދޮށެވެ. އެއްޔޭދިހަރޭގެ ހުޅަނގުބައި ނިމެނީ މި މަޢުލޫމާތު ފެށި "ފޮޅާނެގަލެއްހުއްޓާ" ހަމަޔަށެވެ.\nރަށުގެ ނެރުތަކަށްބަލާއިރު އިރުއުތުރު ފަރުގައި އޭރު އޮންނަ ނެރަކީ، އަލިކެބާ މަގެވެ. ކުރިން (1940މ. ހާ ތަނުގައި އެ މަގަށްކިޔާ ނަމަކީ، "ވަޑާންކަންޓޭ" މަގާ އެވެ. (އަލްއަމީރު މުޙައްމަދު އަމީނު އެރަށަށް ވަޑައިގަތުމަށް ބޭފުޅުކުރެއްވީ އެމަގެވެ.) އެ މަގުގެ ދެކުނަށް އިތުމަތީގައި އޮންނަނީ، އަލިކެބާ މަގެވެ. އެމަގުގެ ދެކުނަށް އޮންނަނީ، "ހެދީ" މަގެވެ. މިހާރު ބޭނުންކުރާ ނެރަކީ ހެދި ނެރުގެ ދެކުނުން (ފަޅުފުންކޮށް ބިންހިއްކިއިރު) އަލުން ހެދި ނެރެކެވެ.\nމީލާދީން 1950 ގެ އަހަރުތަކާހަމަޔަށް ރަށުގެ އިރުދެކުނު (ހަޅަނގެހުއްޓޭގެ) އިރުދެކުނު ކަނުގައި (ވިއްސަކަށްފޫޓު ފުޅާ އަދި ސާޅީހަކަށް ފޫޓް ދިގު) ކުޑަވަރެއްގެ ވިލެއް އޮވެ އެވެ. އެ ވިލާއި ހާދުވާއި ދެމެދު ކުދެހާދޫ އެވެ، ކިޔާ ރަށެއް ވެސް އެދުވަސްވަރު އޮތެވެ. އެއީ މޫސުނީ ޙާދިޘާ އެއްގައި "ހާދޫ" އިން ވަކިވި ބައެކެވެ. (ކުދެހާދޫ މިހާރު ވަނީ މުޅި ގިރައިގެން ގޮސްފަ އެވެ.) ހާދޫގެ އިރު ދެކުނުގައި އޮތީ "ހޯނޑެއްދޫ" އެވެ. ހޯނޑެއްދޫގެ ހުޅަނގަށް (މައިތޮށީގައި) އޮތީ ކަންނިގިއްލާ އަދި "ދިންމަނަ" އެވެ. އެއީ ދެ ފަޅުރަށެވެ. ހޯނޑެއްދޫ ހުޅަގަށް އޮތީ "ހުނިގޮނޑިރެހާ" އެވެ. އެއީ ވަރަށް ކުޑަކުޑަ ފަޅުރަށެކެވެ. މަޑަވެއްޔާއި ހޯނޑެއްވާ ދެމެދު އޮތް އެންމެ ބޮޑު ފަޅުރަށަކީ "ހާދޫ" އެވެ. މަޑަވެލީގެ ދިގުމަކަށް ނަންކިޔާފައިވަނީ (އެރަށު ދިންމަ މުޙައްމަދު ރަޝާދު) އެރަށަށް ނިސްބަތް ކޮށެވެ. (ހާދުވާއި، ކަންނިގިއްލާއި ދެމެދު އެ ދެރަށުގެ ހުޅަންގުން މައިތޮށީގައި) ކުރިން ރަށެއް އޮތް ތަނެއްކަމަށް ބެލެވޭ އާނުގަނޑެއް އޮވެ އެވެ. (އެތަނަށް ކިޔަނީ "ފަރެބަދަގަލެހުއްޓާ" އެވެ.)\nމަޑަވެލީކޯރަކީ، ވަރަށް ތާރީޚީ ތަނެކެވެ. އެ ކޯރުގެ އުތުރުފަރާތު ގޮނި ނިމެނީ މިހާރުގެ ގަމަރީގޭގެ ދެކުނުފަރާތު އިމާހަމަޔަށެވެ. ދެކުނު ފަރާތް ނިމެނީ ހަޅަގެހުއްޓާގެ އުތުރު ފަރާތު ގޮނޑުދޮށަށެވެ. (މިހާރުގެ އިންޖީނުގެ އެހުރީ ވެސް ކޯރުތެރޭގައެވެ.) ހުޅަނފަރާތް ނިމެނީ، ސިންކޯނާގޭ އިރުމަތީ ފަރާތު އިމަށެވެ. އިރުމަތީ ފަރާތް ނިމެނީ ހެޕީލައިގޭ ހުޅަނގު ފަރާތު އިމަށެވެ. ކޯރުގެ އެންެމެ ފުން ހިސާބުގެ ފުންމިން4ފޫޓުވަރު ވާނެއެވެ. ދެކުނު ފަރާތަށް ހުޅުވިފައިއޮންނަ އެ ކޯރުގެ ބިމަކީ، ގެނބުންހުންނަ ޗަސްބިމެކެވެ. އެތަނުގެ ކޯރުގެ ފުޅާމިން ގާތްގަނޑަކަށް 200 ފޫޓެވެ. މުޅި ކޯރުގައި ވެސް މޫދުވިނަ ވަރަށްގިނައެވެ. ފެންދަވްރުވުން ވަރަށްކުޑައެވެ. އެހެންވެ ވަރަށްނުބައި ވަސް ދުވައެވެ. އެ ވަހުގެ ސަބަބުން (ޚާއްޞަކޮށް) އިރުވައި މޫސުމުގައި ރަށުތެރޭގެ އާބްހަވާ އޮންނަނީ ތަޣައްޔަރުވެފައެވެ. ކުރީޒަމާނުގައި ބޮނބި ފާކުރަން ބޭނުންކުރަނީ އެ ކޯރެވެ. އަދި ލަކުޑިވެސް އެ ކޯރުގައި ވަޅުލައެވެ.\nމައިގަނޑުގޮތެއްގައި އުނިޔަ، ތަންމަސް، އޮރި، ފިލޮޅު، ކޮރަކަލި، ބޭނގު، މެކުނު ގިނަޢަދަދަކަށް އުޅުނު މަޑަވެލީގެ ކޯރަކީ، ވެހިމަހުގެ ވަރަށް ބޮޑު ކޮށާރެކެވެ. މެންދަމަށް ދިޔަވަރުބޮޑުވެ އަދި ހެނދުނަށް ދިޔަވަރު ހިކޭ ހޫނު މޫސުމުގައި، އިރުއަރާއިރު ދިޔަވަރު ވަރަށް ބޮޑަށް ހިކޭތީ، ހެނދުނުވާއިރު މިދެންނެވި ހުރިހާ ބައްތަރެއްގެ މަސްތައް ތިބެނީ، އެ ކޯރުގައި ހައްޔަރުވެފައެވެ. ވަރަށް ގިނަ މީހުން އެ މަސްތައް ހޮވައެވެ. ކޯރުގެ ގޮނޑުދޮށުން ފަނިނަގައިގެން ވަރަށްގިނައިން އުނިޔަ ބާނައެވެ. އެ ކޯރުގެ ރަންޒަމާނުގައި ލައިގެން ކާނެ އެއްވެސް އެއްޗެއް ނެތިގެން ނުވަތަ އެންމަހަށްއަޅާނެ އެއްޗެއް ނުލިބިގެން އެއްގޮތަކަށް ވެސް އުޅޭކަށް ނުޖެހެއެވެ. އާދެ! ފަޅުފުންކޮށް ބިންހިއްކުމުގެ މަޝްރޫޢާއެކު ކޯރުގެ ނުވަދިހައަށެއްއިންސައްތަ މިހާރު ވަނީ ހިއްކާފަ އެވެ. ފުޓްބޯޅަ ދަނޑާއި، މިސްކިތާއި، އިންޖީނުގެއާއި، އަދި ބައެއް ގޯތިތަކަށް ބިން ބޭނުންކުރީ އެތަނުންނެވެ. މީލާދީން 2000 ވަނަ އަހަރު ފެށުނުއިރު ކޯރުވަނީ ހިއްކާފައެވެ. ބޮލިރޯނުގެ ޒަމާނުގައި އެންމެބޮޑު ފައިދާއެއް (ޢާމްދަނީއެއް) ލިބިފައިވަނީ، އެތަނުންނެވެ. ކޯރުގައު ފަންއަޅައިގެން އެފަނަށް ބޮލިއެރުމުން ރަށުމީހުން ގިނަ ޢަދަދަކަށް ބޮލިވެސް ހިލައެވެ. މަސްނުލިބޭ ދުވަސްވަރު ލައިގެންކާނެ ތަކެތި ހޯދަނީ އެތަނުންނެވެ. ނަމަވެސް ކޯރު ހިއްކުމުގެ ސަބަބުން ރަށުގެ އާބަހަވާ މިހާރުވަނީ، މުޅިން ތާޒާވެފައެވެ. އާދެ! މީލާދީން 1960 ވަނަ އަހަރުތައް ނިމުނުއިރު ވެސް ދިޔަވަރު ބޮޑުވާ މޫސުމުގައި ކޯރުގެ ލޮނުގަނޑު ފުރި ބަންޑުންވެ އެއްގަމަށް މަސް އަރައެވެ. ފޮއިދިޔައިގައި ތިބްރޯޒުގެ އެހުރި ހިސާބުން އެދުވަސްވަރު ގިނަޢަދަދަކަށް މަސްހިފައެވެ. މައިގަނޑުގޮތެއްގައި ހިފަނީ ބޭނގެވެ. އޭރު އެތަކުގައި އޭރު ތިބްރޯޒުގެ ނުހުރެއެވެ. ކޯރުގެ އެންމެ ގޮނޑުދޮށުގައި ހުންނަނީ، ނަދީގެ، އަޅިވިލާގެ، ދިހަރޭގެ، މިސްކިތްދޮށުގެ އެވެ. ޤަމަރީގޭގެ ގޯއްޗާއި، ތިބްރޯޒުގޭ ގޯއްޗާއި، ގްރާމީޒް އަދި ދީނާރުގޭ ގޯއްޗަކީ 1970މ. ގެ ފަހުން ދިރިއުޅެންފެށި ގޯތިތަކެވެ. އަދި ރިވަސައިޑްގޭގައި ދިރިއުޅެން ފެއްޓީ 1990މ. ގެ އަހަރުތަކުގެ ފަހުންނެވެ.\nއާދެ! ކުރިން ވެސް ފާހަގަކޮށްފައިވާނެފަދައިން ކުޅިއަކީ، ރަށުގެ އިރުތުއުތުރުކޮޅުގައި އޮންނަ ކުޅިއެކެވެ. އެތަނަކީ ވެސް ބޭނުގެ ވަރަށްބޮޑު ޚަޒާނާއެކެވެ. ނަމަވެސް މޫސުމީ ބަދަލުތަކާއެކު، އެ ކުޅީގެ ބޮޑުބައެއް މިހާރުވަނީ، ވީރާނާވެފައެވެ. ކުޅީގެ އިރުއުތުރު ބަޔަކީ ބާރާސިލެވެ. ކުރީޒަމާނުގައި ފައިފަލަބަލިގެ މީހުން ދިރިއުޅުނީ އެ ސަރަޙައްދުގައެވެ. ނަމަވެސް މިހާރު އެއީ ވަރަށް ތާޒާ ސަރަޙައްދެކެވެ. ކުރިން ބަރާސިލާއި، ކުޅި ހެމެނޭ ސަރަޙައްދަކީ، ވަރަށް ވެސް ބޮޑު ޗަސް ބިމެކެވެ. މިހާރު އެ ސަރަޙައްދަކީ، ފުލޫމިއާގެ އާއި ކެލިފޯނިއާ ގޭގެ އުތުރަށް ހާދޫމަގުން އިރުމައްޗަށް އަދި ރީގަލްގެއިން އުތުރަށާއި، ހުޅަނގަށް އޮތް ބަޔާއެކު، މިދެންނެވި ސަރަޙައްދުން ފެށިގެން އިރަށް އޮތް ސައްޙައްދެވެ. މިބަޔާއި، ކުރިން ލިޔެފައިވާ ކޯރުގެ ހިމެނޭ ސަރަޙައްދަކީ، ރަށުގެ ބިމުގެ ތިރީސްއިންސައްތަކަށް ކަމަށްވާތީ، ދާދި ފަހަކާޖެހެންދެން ވެސް ރަށަށް ލިބިފައިވާ ހިކިބިން ސަޙައްދުގެ މިންވަރު އެހާ ބޮޑެއްނޫނެވެ. އަދި އޭގެ އިތުރަށް ހާދޫ މަގުގެ ދެކުނުކޮޅުން ހުޅަނގު އުތުރަށް އޮތްބައިގައި ވަރަށް ބޮޑު ގޮންޏެއް އޮތުމާއެކު، އެއީ ވެސް ރަށުގެ ހިކިފަސްބިން ލިބިފައިވާ އިނިކަމެކެވެ. ހަމައެއާއެކު ލިލީޕާރކް ގޭގެ އުތުރަށް ޝީޒަން ގޭގެ އިރުމަތިން ގޮސް ރޯޝަނީގޭގެ އިރުމައްޗާ ހަމަޔަށް އެއީ ވެސް ގޮނޑުދޮށެވެ. ނަމަވެސް މިހާރު އެދުވަސް ވަނީ، މާޒީއާއެކުވެ (ބިންހިއްކުމުގެ ސަބަބުން) ބިމުގެ ތަނަވަސް ކަމަށް ކޮންމެވެސް މިންވަރެއްގެ ޙައްލެއް ހޯދިފައެވެ. އެރަށުގެ އިރުމަތީފަރާތު ފަޅަކީ، މޫދުވިނަ ވަރަށްގިނަ އަދި ވަރަށްފުޅާ ފަޅެކެވެ. ދާދިފަހަކާޖެހެންދެން ރަށުގެ އެސަރަޙައްދުގެ ގޮނޑުދޮށަކީ، މިހާރުގެ ރަށުއޮފީހުން ފެށިގެންއިރަށް ބޭރުތޮއްޓާ ހަމަޔަށެވެ. މަޑަވެއްޔަކީ ކުރިން ލަފާފުރުން ވަރަށްދަތިރަށެއްކަމަށްވިއަސް އެއީ ގާމަތިރަށެއްނޫނެވެ. އާދެ! މަޑަވެލީގެ ހުރަސްމަގާއި، ދިގުމަގާއި އޮޅުމަގަކީ، ރަށްވެހިކަމުގެ ދުވަސްވަރު (1945މ. ގައި) ހަދާފައިވާ ދެ މަގެވެ. ފޫޅުމާގޭ އިރުމަތިން އޮތް މަގު ހަދާފައިވަނީ 1962މ. ވަނަ އަހަރު "ގައްދޫ ޙުސައިން މަނިކުގެ އަތޮޅުގައި" އެވެ. އެންމެ ފަހުން (ބިންހިއްކުމުގެ ކުރިން) ހަދާފައިވާ މަގަކީ، ސީޕިޔާގެ އާއި، ފޯރވިންޑަސް ގޭގެ އިރުމަތިން އެއޮތް މަގެވެ. އެ މަގުހަދާފައިވަނީ، މޫސާފަތުޙީ އަތޮޅުވެރި ކަމުގެ ދުވަސްވަރު (1972މ.) ގަ އެވެ.\nހުވަދު އަތޮޅު މަޑަވެއްޔަކީ، އެއަތޮޅު ހުޅަނގު ދުނީގައި، ކާނޑެއްދޫ ކަނޑުގެ ދެކުނަށްއޮތްފަރު ނުވަތަ މައިތޮށީގައިއޮތް ރަށެކެވެ. ރަށް އުފެދިފައިއޮތް އާނުގަނޑަކީ، ވަރަށްހަރު އާނުގަނޑެކެވެ. ރަށް އުފެދިފައިވާނީ، ވެލިއަކިރިންނެވެ. ރަށް އުފެދެން ފަށާފައިވަނީ، ހުޅަނގުފަރާތު މައިން ތޮށިން ފެށިގެން ގާތްގަނޑަކަށް އެއްހާސް ފޫޓު ނުވަތަ ފަނަރަސަތޭކަ ފޫޓުން ފެށިގެން އިރުމައްޗަށެވެ. ރަށުގެ އުފެދުން ނިމިފައިވަނީ ވެސް އިރުމަތީ މައިތޮށިން ހުޅަނގަށް، ހަމަ އެހާކާންހާ ދުރުމިނުގައެވެ. އެ ރަށުގެ ފަޅަކީ، ވަރަށް ފުޅާ އަދި ވަރަށް ގަނބާ، މޫދުވިނަ ވަރަށްގިނައި ފަޅެކެވެ. މޫދުވިނަ ހެދިފައިވާ އެބަޔަކީ، ވަރަށްކުރީގެ ޒަމާނެއްގައި ހިކިފަސްބިންކަމަށް ލަފާކުރެވެއެވެ. (ނުނިމޭ)


އިޒްރާއީލުން ގައްޒާއަށް ބޮން އަޅާތާ 10 ވަނަ ދުވަސް! – DhiDaily\nއިޒްރާއީލުން ގައްޒާއަށް ބޮން އަޅާތާ 10 ވަނަ ދުވަސް!\nއިޒްރާއީލުން ގައްޒާއަށް ކެނޑިނޭޅި ދެމުންގެންދާ އުދުވާނީ ޙަމަލާތަކަށް 10 ދުވަސް ވެއްޖެއެވެ.\nގައްޒާގައި ހަރަކާތްތެރިވަމުންދާ ހަނގުރާމަވެރިން ވަނީ ބޯޑަރުގެ އަނެއް ފަރާތަށް މިސައިލް ހަމަލާތަކެއްވެސް ދީފައެވެ. އިޒްރާއީލުން މިއަށް ރައްދު ދިނުމުގެ ގޮތުން ވަނީ ގައްޒާގެ މަތިން ބޮން އަޅާފައެވެ.\nހުކުރު ދުވަހު އިޒްރާއީލުގެ ޑިފެންސް އިން ބުނެފައިވަނީ އެ ޤައުމުން ގައްޒާއަށް ހަމަލާ ގެންދަނީ ހަމާސް ޖަމާޢަތުގެ ބިންގަރާސްތަށް ނައްތާލުމަށެވެ. އަދި އެ ޤައުމުގެ ޑްރޯން ސިސްޓަމުންވަނީ ހަމާސް އިން ފޮނުވާލާފައިވާ 12 ރޮކެޓު މަންޒިލަށް ވާސިލްވުމުގެ ކުރިން ގޮށްވާލާފައެވެ.\nއިޒްރާއީލުގެ ބޮޑު ވަޒީރު ނަތެންޔާހޫ ބުނެފައިވަނީ ހަމާސް އިން މިގޮތަށް ހަމަލާ ދިނުމަކީ އެ މީހުންނަށް ކުރެވޭ ވަރަށް ބޮޑު ގޯހެއްގެ ގޮތުގައެވެ. އަދި ފަހުން މި ކަމާ ހިތާމަ ކުރާނެ ކަމަށެވެ.\nހަމާސްއިން އިޒްރާއީލަށް އުނދަގޫ ކުރަމުން މި އަންނަނީ ގާޒާއަށް މުދާ ވަންނަ ދޮރުތަށް ބަންދުކުރުމުންކަމަށް ޚަބަރު ލިބެއެވެ. މިސްރު، ޤަތަރު ފަދަ ޤައުމުތަކުން އިސް ނަގައިން މި މަސްރަހު ސުލްހަ ކުރަނ އުޅުން ކަމުގައި ވީ ނަމަވެސް ފަލަސްޠީނުގެ ރައްޔިތުން ބުނާ ގޮތުގައި މައްސަލައަށް ޙައްލެއް އަންނާނީ އިޒްރާއީލުން ހަމާސް ޖަމާޢަތުން ބުނާ ކަންކަން ކޮށްގެންނެވެ.\nއިޒްރާއީލުގެ ދެކުނުގެ އަވަށްތަކަށް ރޮކެޓު ހަމަލާތައް ލިބިފައިވާއިރު، ހަމާސްއިން އަދިވެސް ބުނަމުން އަންނަނީ ގައްޒާއަށް ލުޔެއް ދިނުމަށާއި 2007 ވަނަ އަހަރުން ފެށިގެން ގައްޒާ އޮތީ އަދިވެސް އެގޮތަށް ކަމަށެވެ.


ކައުންސިލް ކަޕް 2019 ފުޓްބޯޅަ މުބާރާތުގައި ބައިވެރިވުމުގެ ފުރުޞަތު ހުޅުވާލުން\nގއ. ދެއްވަދޫ ކައުންސިލްގެ އިދާރާއިން އިންތިޒާމުކޮށްގެން ބާއްވާ "ދެއްވަދޫ ކައުންސިލް ކަޕް 2019" ފުޓްބޯޅަ މުބާރާތް 01 ޑިސެމްބަރ 2019 އިން 14 ޑިސެމްބަރ 2019އަށް ބޭއްވުމަށް ވަނީ ހަމަޖައްސަވާފައެވެ. މުބާރާތުގައި ބައިވެރިވާން އެދޭ ޓީމްތަކުން 29 އޮކްޓޯބަރ 2019ވާ އަންގާރަ ދުވަހުގެ މެންދުރު 13.00ގެ ކުރިން މިއިދާރާއަށް އެޕްލިކޭޝްން ފޯމް ހުށަހަޅަންވާނެއެވެ. އީމެއިލްކުރައްވާނީ [email protected] އަދި [email protected] އަށެވެ.\nމުބާރާތުގައި ބައިވެރިވާ ޓީމްތަކުން 07 ނޮވެމްބަރ 2019ވާ ބުރާސްފަތި ދުވަހުގެ މެންދުރު 13.00ގެ ކުރިން ކުޅުންތެރިންނާއި އޮފިޝަލުން ރަޖިސްޓްރީ ކުރަން ހުށަހަޅަންވާނެއެވެ. ނަމަވެސް ރަށުން ބޭރު ކުޅުންތެރިން ރަޖިސްޓްރީ ކުރުމުގެ އެންމެ ފަހުގެ ތާރީޚަކީ 12 ނޮވެމްބަރ 2019ވާ އަންގާރަ ދުވަހުގެ 13.00އެވެ.\nސުންގަޑި: 29 އޮކްޓޫބަރު 2019 1300


Drug ge massala hallu kuranvee gotheh Raajjeyge idhaaraathakah neyngey: Naseem | Mihaaru\nޑްރަގްގެ މައްސަލަ ހައްލު ކުރަންވީ ގޮތެއް ރާއްޖޭގެ އިދާރާތަކަށް ނޭނގޭ: ނަސީމް\nހެލްތު މިނިސްޓަރު އަހްމަދު ނަސީމް، މީގެ ކުރިން މީޑިއާއާ ވާހަކަދައްކަވަނީ. ރައްޔިތުންގެ މަޖިލީހުގައި އޭނާ މިއަދު ވިދާޅުވީ ޑްރަގް މައްސަލައަށް އަވަސް ހައްލެއް ނެތް ކަމަށް،\n15 ސެޕްޓެމްބަރ 2021 - 11:17\nރާއްޖޭގައި މަސްތުވާތަކެއްޗަށް މީހުން ދެވިހިފުމުގެ މައްސަލަ އަށް އަވަސް ހައްލެއް ނެތް ކަމަށާއި އެއީ އެކަމާ ގުޅޭ ހުރިހާ ކަމެއް އަދި ވެސް ރަނގަޅަށް ނޭނގޭތީ ކަަމަށް ހެލްތު މިނިސްޓަރު އަހުމަދު ނަސީމް ރައްޔިތުންގެ މަޖިލީހުގައި މިއަދު ވިދާޅުވެއްޖެ އެވެ.\nނެޝަނަލް ޑްރަގް އެޖެންސީ ރިސްޓްރަކްޗާ ކުރުމާ ބެހޭގޮތުން މައުލޫމާތު ރައްޔިތުންގެ މަޖިލީހަށް ދެއްވަމުން، މިނިސްޓަރު ވިދާޅުވީ މސްތުވާތަކެތީގެ މައްސަލައަކީ ރާއްޖެ އަށް ކުރިމަތިވެފައިވާ އެންމެ ބޮޑު ވަބާ ކަމަށް ވިޔަސް، އެ މައްސަލަ ހައްލުކުރަންވީ ގޮތް ރާއްޖޭގެ ކަމާ ބެހޭ ފަރާތްތަކަށް ހަގީގަތުގައި ނޭނގޭ ކަމަށެވެ. އޭނާ ވިދާޅުވިގޮތުގައި ޑްރަގްގެ މައްސަލަ ރާއްޖޭގައި އެކަށީގެންވާ ގޮތަކަށް ދިރާސާއެއް ވެސް ކޮށްފައި ނެތެވެ.\nއެކަމަކު މިނިސްޓަރު ވިދާޅުވީ، އެ މައްސަލަަ ރަނގަޅަށް ދެނެގަތުމަށްޓަކައި ކުރަން ޖެހޭ ދިރާސާގެ މަސައްކަތް މިހާރު ވަނީ ފަށާފައި ކަމަށެވެ.\nމަސްތުވާތަކެތީގެ މައްސަލަ އަށް ހައްލުތައް ހޯދަން ކުރާނެ މަސައްކަތްތަކާއި ހުރި ގޮންޖެހުންތަކުގެ މައުލޫމާތު މަޖިލީހަށް ދެއްވަން ނަސީމް މިއަދު ވަޑައިގަތީ އަމިއްލަ އިސްނެންގެވުމަކަށެވެ. އެ މައުލޫމަތު ފުރިހަމަ އަށް ދެއްވުމަށްޓަކައި ހެލްތު މިނިސްޓްރީ އާއި ނެޝަނަލް ޑްރަގް އެޖެންސީގެ ކަމާ ބެހޭ ފަންނީ ބޭފުޅުން ވެސް އޭނާގެ އަރިހުގައި މަޖިލީހަށް މިއަދު ގެންދެވި އެވެ. އެ ގޮތުން ވަޑައިގެންނެވި މާހިރުންގެ ޕްރެޒެންޓޭޝަންތަކަށް ފަހު މެންބަރުންގެ ސުވާލުތަކަށް ނަސީމް ޖަވާބު ދެއްވި އެވެ.\nނަސީމްއާ ސުވާލު ކުރައްވަން މެމްބަރުންނަށް ހުޅުވައިލި ފުރުސަތުގައި ވެލިދޫ ދާއިރާގެ މުހައްމަދު އަބްދުﷲ ޝަފީގްގެ ސުވާލަކަށް ޖަވާބު ދެއްވަމުން ނަސީމް ވިދާޅުވީ، ޑްރަގްގެ މައްސަލަ ރަނގަޅަށް ދެނެގަތުމަށް ކުރާ މަސައްކަތުގައި ކަމާ ބެހޭ ހުރިހާ ފަރާތްތަކެއްގެ ލަފާ ހޯއްދަވާނެ ކަމަށެވެ.\n"އަޅުގަނޑުމެންނަށް ކްއިކް ސޮލިއުޝަނެއް ނެތް މި ކަމަަކަށް އިނގޭތޯ. އަަޅުގަނޑުމެން ވެސް މި ދަނީ ހަމަ ދަސްކުރުމުގެ މަރުހަލާއެއްގެ ތެރޭގައި،" މިނިސްޓަރު ވިދާޅުވި އެވެ.\nހުރިހާ ކަމެއް އަމިއްލައަމިއްލަ އަށް އެނގޭ ކަމަށް ހެދިގެން ސަރުކާރުން ނޫޅޭނެ ކަމަށް ވެސް އޭނާ ވިދާޅުވި އެވެ.\nޑީސެންޓްރަލައިޒް ވާން ޖެހޭ\nވެލިދޫ ދާއިރާގެ މެމްބަރު ކުރެއްވި ސުވާލުގައި ވިދާޅުވީ، މަސްތުވާތަކެތިން ސަލާމަތްވާން ފަރުވާ ހޯދަން ޖެހޭ ޒުވާނުން މާލެ ގެނައުމަށް ފަހު، އުޅެން ޖެހެނީ ވަރަށް ހާލުގައި ކަމަށެވެ. އޭގެ ބަދަލުގައި ރަށްރަށުގައި ތިބެގެން ފަރުވާ ލިބޭނެ އިންތިޒާމެއް ހަމަޖެހޭނީ ކޮން އިރަކުންތޯ އޭނާ ސުވާލު ކުރެއްވި އެވެ.\nއެ ސުވާލަށް ޖަވާބު ދެއްވަމުން މިނިސްޓަރު ވިދާޅުވީ ޑްރަގްވެ ވަބާއިން ޒުވާ ނުން ސަލާމަތްކުރުމަށް ޓަކައި ރާއްޖޭގައި ހުރި ހުރިހާ ހެލްތު ފެސިލިޓީއެއް ވެސް ބޭނުންކުރާނެ ކަމަށެެވެ.\n"ޑީސެންޓްރަލައިޒް ކޮށްގެން، މިކަން ކޮށްގެން ނޫނީ އަޅުގަނޑަކަށް ނުފެނޭ އަޅުގަނޑުމެންނަކަށް މިކަން ކާމިޔާބު ކުރެވޭނެ ކަމަކަށް. އަޅުގަނޑުމެން [މީހުން] އެއްތަނަކަށް ޖަމާކޮށްގެން އަނެއްްކާ ވެސް ގާތް ރަހުމަތްތެރި އެތައް ބައިވަރު މީހުންނެއް، އެއިން ކޮންމެ މީހެއް ފެންނައިރަށް އަނެއްކާވެސް ޑްރަގަށް ދާހިތްވޭ،" ނަސީމް ވިދާޅުވި އެވެ.\nނަސީމް ވިދާޅުވީ އެެކަން އެހެން ވިޔަ ނުދިނުމަށްޓަކައި ރާއްޖެގެ ހުރިހާ ހެލްތު ފެސިލިޓީތަކުން ހިދުމަތްދޭ ގޮތަށް މަސައްކަތް ކުރައްވާނެ ކަމަށެވެ. ޑްރަގްގެ ވަބާއިން ޒުވާނުން ސަލާމަތްކުރުމަކީ ހަގީގަތުގައި ގޭތެރެއިން، މައިންބަފައިންނާ ހިސާބުން ފެށެން ޖެހޭ ކަމެއް ކަމަށް ވެސް އޭނާ ވިދާޅުވި އެވެ.\n31 ކޮމެންޓް, 15 ރިއެކްޝަންސް\nމާމޮޅު މީހަކަށް ވެގެން މިނިސްޓަރު ކަމަށް ލީމީހެއްތި. ސަޅިބައިސާ ކަނޑާފަ ފޮނިކެނޑީމަ ހުންނަނީ ރަނގަޅަށް. ރިޕޯޓް ހަދައިގެން ޕްރެޒެންޓޭޝަން ހަދައިގެން އަމިއްލައަށް މަޖިލީހަށް ދިޔައީމަ މާތެދުވެރި މާހިންގޭ މީހަކަށްވީއެ. ަ\nމިނިސްޓަރަށް ަދި މަށަށްވެސް ޑްރަގް އެތެރެ ވާގޮތެއް ނޭނގިދާނެ. އެކަމަކު ޑްރަގް ވިޔަފާރި ފުޅާކޮށް ކުރާކަމަށް ޝައްކު ވާ މީހުން އެންމެ އާދައިގެ މީހާއަށް ވެސް އެނގޭ. އެނގުނީމަ ވޭތަ ކަމެއް! ހައްޔަރު ކޮށްގެން ސާބިތު ވިތަ އެކަކުވެސް.\nކަލޯ ތޮޔައޮތީ އިސްތިއުފާ ދޭންޖެހިފައި. ހަވާލުވެފައިވާ ކަންކަން ކުރަން ނޭގެންޏާ ޖެހޭނީ އިސްތިއުފައިދީފައި އިނގޭ މީހަކާއި ހަވަޅު ކުރަން\nނޭގުމާއި ކުރަން ބޭނުންނުވުމާ ވަރަށް ތަފާތު. ރާއްޖޭގައި ތިބި ސިޔާސީ ލީޑަރުން ބޭނުމެއް ނުވޭ މި މައްސަލަ ހައްލުކުރާކަށް. މައްސަލަ ހައްލުކުރަން ބޭނުންނުވަނީ ކެންޕޭނު ދުވަސްވަރު ރައްޔިތުންގެ ބޮލައް ޗިޕްޖަހަން ވެގެން. އަބަދުވެސް އެތައް އާއިލާތަކެއް ނުތަނަވަސްކަމުގައި ބައިތިއްބާ ނާޖާއިޒު ފައިދާ ނަގަންވެގެން\nތިކަން ހުއްޓުވަން މަށަށް އެގޭ. ރައްޖޭގެ ވެރިކަން އަހަންނާ ހަވާލްކުރަންވީނު.\nޑީސެންޓްރަލައިޒް މި ކުރަނީ ނާގާބިލު ލީޑަރުން. 400،000 މީހުން އުޅޭގައުމެއްގެ 5% ޑްރަގަށް ދިޔައަސް އެއީ 20،000 މީހުން.މިއީ ގިނައަދަދެއްނޫން އެނގޭތޯ. ސެންޓްރަލް ސަރުކާރުން ޕޮލިސީހެދި. މުޅިގައުމަށް ސްޓްރެޖީޖިކް އެކްޝަންޕްލޭނެއްގެ، މީހުން ތައްޔާރުކުރެވި، ސިފައިން ހަރަކާތްތެރިކުރެވި، މިކަން މައި ސަރުކާރުގެ ބެލުމުގެ ދަށުން ހަމަޔަކަށް އެޅެންޖެހޭނެ.ނެތީ އެވަރުގެ ގާބިލުމީހުން މި ސަރުކާރުގަ.\nނޭގެންޏާ އެނގޭ މީހުން ގާތު އަހައިގެން އޮޅުންފިލުވާނީ...\nކިހިނެތް އެތެރެ ކުރުން ހުއްޓުވާނި އެކަންކަން ކުރަނީ ސަރުކާރުތެރެއިންނާ ސިޔާސީ ބޮޑުން ކަމަށް އަބދުވެސް ރައީތުން ތު ހުމަތު ކުރޭ ރައީތުން އަމިއްލަ ސިކުނޑިން ވިސްނަބަލަ މި ގައުމުގަ ތިކަން ހުއްޓުވަސް މުއައްސަސާތަކުން އެކަށީގެންވާ މަސަތްކަތެއް ކުރޭތަ ނުކުރާނެ އެންމެ އާދައިގެ މީ ހާޔައްވެސް މި ހާރު މަސްތުވާތަކެތި ގަނެގެން ވިއްކޭނެ އެހ ހާ އަތްފޯޜާ ފަށުގަ ތި ހުންނަނީ\nނުކުރާނެ ނުވެސް އެނގޭނެ އެނގޭކަމަކަށްވެސް ނަ ހަދާނެ އެހެންތާވާނީ ދުވަ ހަކުވެސް ތި އެތެރެވަގޮތެއް ނޭނގުނު


Viheumun Libey Chuhtee Ithurukohdhunumah Sarukaaru Kunfunithakah masakathkurany\nކުޅަހަށް ކުރެއްވި ދަތުރުފުޅެއްގައި ތުއްތު ކުއްޖަކު އުރާލައިގެން: ފޮޓޯ ސޯޝަލް މީޑިއާ\nވިހެއުމުން ލިބޭ ޗުއްޓީ އިތުރުކުރުމަށް ސަރުކާރު ކުންފުނިތަކުން ވެސް މަސައްކަތްކުރަނީ\nރައީސް ސުލްޖުމްހޫރިއްޔާ އިބްރާހިމް މުހައްމަދު ސާލިހުގެ އެދިލެއްވުމަކަމަށް ސަރުކާރު ކުންފިނިތަކުގެ މުވައްޒަފުންނަށް ލިބޭ މެޓާނިޓީ އަދި ޕެޓާނިޓީ ލީވް ސިވިލްސާވިސް މުވައްޒަފުންނާއި އެއްހަމަކުރުމުގެ މަސައްކަތް ފަށައިފިއެވެ.\nރައީސް އޮފީހުން ބުނީ ޗުއްޓީ އިތުރުކޮށްދިނުމަށް ސަރުކާރުގެ ކުންފުނިތަކުން މިހާރު މަސައްކަތް ކުރަމުން އަންނަކަމަށެވެ. މިގޮތުން މިހާރުވެސް ދެ ކުންފުންޏަކުން ވަނީ ވިހެއުމުންލިބޭ ޗުއްޓީ އިތުރުކުރުމަށް ނިންމާފައެވެ. އެއީ މޯލްޑިވިސް އެއާޕޯޓްސް ކޮމްޕެނީ (އެމްއޭސީއެލް) އަދި ސްޓޭޓް ޓްރޭޑް އޯގަނައިޒޭޝަން (އެސްޓީއޯ) އެވެ.\nމިއަހަރުގެ އަންހެނުންގެ ދުވަހުގެ މުނާސަބަތުގައި ރައީސުލްޖުމްހޫރިއްޔާ ވަނީ ސިވިލްސާވިސް މުވައްޒަފުންނަށް މެޓާނިޓީ ލީވްގެ މުއްދަތު ހަ މަސްދުވަހަށް އައި ޕެޓާނިޓީ ލީވްގެ މުއްދަތު އެއް މަސް ދުވަހަށް އިތުރުކޮށްދެއްވާފައެވެ. އަދި ސަރުކާރު އޮފީސްތަކަށް ދަރިން ގެންދެވޭނެ ގޮތަށް އޮފީސް މާހައުލު ބައްޓަން ކުރުމުގެ މަސައްކަތް ކުރައްވަމުން އަންނަކަަމަށް ރައީސުލްޖުމްހޫރިއްވަނީ ހާމަކުރައްވާފައެވެ. ރައީސް ވިދާޅުވެފައިވަނީ މި ބަދަލުތައް ގެންނަނީ ދަރިއަކު ލިބުމުން ގިނަ އަދަދެއްގެ އަންހެނުން ވަޒީފާ ދޫކޮށްލާކަން ފާހަގަވެފައިވަތީ އެ މައްސަލައަށް ހައްލުހޯދައިދިނުމުގެ ބޭނުމުގައިކަމަށެވެ.\nކުޑަކުދިން ކުންފުނި އަންހެނުން ރައީސް އޮފީސް ސިވިލް ސާވިސް ކޮމިޝަން ސަރުކާރު


Vissaaraiga libunu gellun thah dhiraasaakoh, mi dhanee eheetherivamun: Raees | Mihaaru\nވިއްސާރައިގައި ލިބުނު ގެއްލުންތައް ދިރާސާކޮށް، މިދަނީ އެހީތެރިވަމުން: ރައީސް\nރައީސް ޔާމީން ޖަލްސާއެއްގައި ވާހަކަފުޅު ދައްކަވަނީ. މިހާރު ކުރަމުންދާ ވިއްސާރައިން ރައްކާތެރިވެ ސަމާލުވެ ތިބުމަށް އެމަނިކުފާނު ވަނީ އިލްތިމާސް ކުރައްވާފައި. --ފޮޓޯ: ނިޝާން އަލީ/ މިހާރު\n01 ޑިސެމްބަރ 2017\nރާއްޖެ އަށް މިހާރު ކުރަމުންދާ ގަދަ ވިއްސާރައިގައި، ރަށް ރަށަށް ލިބެމުން ދާ ގެއްލުންތައް ދިރާސާކޮށް، އެހީތެރިކަން ފޯރުކޮށްދެމުން އަންނަ ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nރައީސް އޮފީހުގެ ތަރުޖަމާން މެދުވެރިކޮށް ކުރެއްވި ޓުވީޓެއްގައި ރައީސް ޔާމީން ރައްޔިތުންނަށް ދެއްވި ޚާއްސަ މެސެޖެއްގައި ވިދާޅުވެފައި ވަނީ ބާރުގަދަ ވަޔާ އެކު ރާއްޖޭގެ އެކި ސަރަހައްދުތަކަށް ކުރަމުންދާ ވިއްސާރަ އިން ރައްކާތެރިވެ ސަމާލުވެ ތިބުމަށް އިލްތިމާސް ކުރައްވާ ކަމަށެވެ. އަދި މިހާތަނަށް ލިބުނު ގެއްލުންތައް ދިރާސާކޮށް އެހީތެރިކަން ފޯރުކޮށްދެމުން އަންނަ ކަމަށް ވިދާޅުވެފައިވެ އެވެ.\n"Baaru gadha vayaa eku Raajjeyge eki sarahaddhuthakah kuramun midhaa vissaarain rayyithun rakkaatherive, samaaluve thibbevumah lobuvethi rayyithunnah ilthimaas kuran. Mihaathanah libunu gellunthah dhany dhiraasaakoh belevi ehytherikan foarukohdhemun..\n— ɪʙʀᴀʜɪᴍ ᴍᴜᴀᴢ ᴀʟɪ (@SpokespersonMV) December 1, 2017\nމުއާޒް ކުރެއްވި ޓުވީޓު.\nރައީސް ވިދާޅުވި ގޮތުގައި ރައްޔިތުންގެ ރައްކާތެރިކަން ކަށަވަރު ކުރުމަށް އެންމެ މަތީ ދަރަޖައިގައި އަބަދުވެސް ތައްޔާރުވެ ތިބުމަށް ކަމާ ގުޅުން ހުރި އެންމެހައި އިދާރާތަކަށް ވަނީ އަންގަވައިފަ އެވެ.\n"މި ތޫފާނުން އަޅަމެން ރައްކާތެރިކޮށްދެއްވައި، މިންޖު ކޮށްދެއްވާށި،" ރައީސް ޔާމީން ރައްޔިތުންނަށް ފޮނުއްވި މެސެޖްގައިވެ އެވެ.\nRayyithun ge rakkaatherikan kashavaru kurumah, emme mathee dharajaigai abadhuves thayyaaruve thibbevumah kamaa gulhun huri emmehaa idhaaraathakah vaany dhannavaafai. Mi thoofaanun alhamen rakkaatheri kohdhevvai minju kohdhevvaashi. Aameen" - Raeesuljumhooriyyaa\nސްރީ ލަންކާ ކައިރީގައި އުފެދުނު ތޫފާން "އޯޗީ"ގެ ބާރު ގަދަ ވެފައިވާ އިރު، ތޫފާނު ދަތުރު ކުރަމުން ދަނީ ރާއްޖެއާ ދުރަށް ކަމަށް ވިޔަސް، ތޫފާނާ ގުޅިގެން އުފެދުނު ބައެއް ވިލާތައް ރާއްޖޭގެ ސަރަހައްދަށް އަރަމުން ދާތީ ކުރިއަށް އޮތް 24 ގަޑިއިރު ބޯކޮށް ވާރޭވެހި، މޫސުން ގޯސްވާނެ ކަމަށް މެޓް އޮފީހުން ލަފާކުރެ އެވެ.\nBoakoh vaarey vehi uthuruge gina rahthakah gellun libijje\nޚާއްސަކޮށް ރާއްޖޭގެ އުތުރާއި މެދު ރާއްޖެތެރޭގެ އަތޮޅުތަކަށް މޫސުން ގޯސްވާނެ ކަމަށް މޫސުމާ ބެހޭ އިދާރާ އިން ބުނެފައިވެ އެވެ. މި ވިއްސާރައިގައި އުތުރުގެ ގިނަ ރަށްރަށުގައި ފެން ބޮޑުވެ، ބައެއް ގެތަކަށް ފެން ވަދެ، އާންމުންގެ މުދަލަށް ދަނީ ބޮޑެތި ގެއްލުންތަކެއް ލިބެމުންނެވެ. އަދި ކުރިއަށް އޮތް ދުވަސްތަކުގައި ދިމާވެދާނެ ހާދިސާއަކަށް ރައްކާތެރިވުމުގެ ގޮތުން ބައެއް ރަށްރަށުގައި ދަނީ ފިޔަވަޅުތައް އަޅަމުންނެވެ.\nޑިޒާސްޓާ މެނޭޖްމަންޓް ސެންޓަރުން މިހާތަނަށް އާންމު ކުރި މައުލޫމާތަށް ބަލާއިރު، އުތުރާއި މެދު ރާއްޖެތެރޭގެ ފަސް އަތޮޅެއްގެ ބައެއް ރަށްރަށުގައި ވަނީ ފެން ބޮޑުވެފަ އެވެ. ގިނަ ރަށްތަކުގައި ފެން ބޮޑުވެފައިވާ އިރު ބައެއް ރަށްތަކުގައި އަދިވެސް ފެން ހިންދުމުގެ މަސައްކަތް ކުރަމުންދާ ކަމަށް ޑިޒާސްޓާ އިން ބުންޏެވެ.\nރާއްޖެއާ ދުރަށް ތޫފާން ދާއިރު، އަންނަ އާދިއްތަ ދުވަހުން ފެށިގެން ރާއްޖޭގެ ހުރިހާ ހިސާބުތަކަށް ވެސް މޫސުން ރަނގަޅުވާނެ ކަމަށް މެޓް އޮފީހުން ލަފާ ކުރެ އެވެ. މިހާތަނަށް ކަނޑުމަތީގެ 16 ހާދިސާއެއް ހިނގައިގެން ރިޕޯޓް ކުރިއިރު، އޭގެ ތެރޭގައި ދެ ދޯންޏެއް ބަންޑުން ޖަހާލުން ހިމެނެ އެވެ.\nThoofaan ge baarugadha vejje, Raajje ah ithurah vai gadha vaane: MET\nމޫސުން ފެންބޮޑުވުން ވާރޭ މެޓް މޫސުން ލަފާކުރާ ގޮތް ރާއްޖޭގެ ރަށްތައް ރައީސް އަބްދުﷲ ޔާމީން\n8 ކޮމެންޓް, 47 ރިއެކްޝަންސް\nދިރާސާ ކުރަނީ ސަރުކާރުންނެއްނޫން. ދިރާސާ ކުރަން އަންގާފަ އޮތީ ކައުންސިލްއިދާރާ ތަކަށް. ދެން އޮތީ އެމީހުންގެ އިޚްލާސްތެރިކަމެއް. އެކަމަކު ފަހުން އެކުރި ދިރާސާތައް ބަލްނ ވަފްދުތައް ދާނެ. މަކަރު ހަދާފަ އޮތިއްޔާ ބޮޑިބޯނެ.\nލަންކާ ސަރުކާރުން މިތޫފާނުގައި ގެއްލުންވި ފަރާތްތަކަށް ފައިސާގެ އެހީ ދޭނެކަމަށް ވަނީ ނިންމާފަ ! މިރާއްޖޭގެ ސަރުކާރުން ދަނީ ވެފާވާ ގެއްލުންތައް ދިރާސާ ކުރަމުންނެވެ. މީގެ ކުރިން ކުރިމަތިވި ސުނާމީގެ ގެއްލުންތަކުގައިވެސް އަދިވެސް ދަނީ ދިރާސާ ކުރަމުންނެވެ.\nވިއްސާރައިގައި ލިބުނު ގެއްލުންތައް ދިރާސާކޮށް، މިދަނީ އެހީތެރިވަމުން ކަމަށް މަމެންގެ ބިއުޓިފުލް އެން އޯސަމް އެން ފްލޯލެސް ސަރުކާރުން ވިދާޅުވުމުން މިހާރު އެމެން ރަންރީނދުލޭ މެން މިހާރު ތިބޭނެ މޭޒު މަތީގައި ބޯ އަޅައިގެން ރޯން ދޯ. ތަމެން އެމްޑީޕީގެ ވެރިކަން ކުރިއިރު ކުރާ ގޮތަށް ފަޑުއްކަ އޮޅުވާލާ މަކަރާއި ހީލަތް ހަދައިގެން ނޫނޭ މަމެން ވެރިކަން މިކުރަނީ އެގޮތަށް ނޫނޭ. މަމެން ޕިންކީން ވެރިކަން ކުރަނީ ވަރަށް ބޮޑަށް ރައްޔިތުންނަށް ފައިދާ ހުރި ގޮތަށް ކަން ތަމެންނަށް ރަނގަޅަށް އަންޑަރސްޓޭންޑް ވާނެ އެއް ނޫންތޭ. ދެން ތަމެން ރަންރީނދޫ ޓްވިޓަރޭ މެން ރަނގަޅު ވާނީ 2018 ގެ ރިޔާސީ އިންތިޚާބުގެ ކަންކަމާއި ނޫޅެ ރަށުތެރޭން މުޑި ކާށި ހޮވުން ފަދަ ކަމެއް ކުރިއްޔާ އޭ މަމެން ބުނަން ނެތީމު ދޯ. ބަލާ އެއޮތީ ކާއްޓެއް ބަލާ މިއޮތީ ކާއްޓެއް ޓްވިޓަރޭ ދަގަ ކާށި ހޮވަމުން ކާށި ހޮވާ ހޮވާ ހޮވާ ކާށިހޮވާދޯ.\nއެމަނިކުފާނު ޓުވިޓަރުގަ ނުއުޅުއްވަނީތޯ.\nދިރާސާއޭ، ތިޔައީ ދިރާސާކުރަންޖެހޭ ކަމެއްތޯ؟ ކޮންމެ ރަށެއްގައިތިބޭނެ ކައުންސިލަރުން، އެމީހުން ލައްވައި ރިޕޯޓް ހައްދައި އެހީގެ ތަކެތި މިހާރުން މިހާރަށް ފޮނުވަންވީ، ސަރުކާރުގެ ހުރިހައި ކުންފުނިތަކުން ރޮހިންޔާ މުސްލިމުންނަށް އެހީވިގޮތަށް އެހީތަށް ފޮނުވަންވީ، ދިރާސާއެއް ކުރާނެކަމެއްނެއް، މިޒަމާނަކީ ވަގުތުން މަންޒަރުފެނި އަމިއްލައަށް ދިރާސާއެއް ކުރެވިދާނެ ޒަމާނެއް، އެހެންކަމުން މިހާރުން މިހާރަށް އެހީފޮނުވުމަށް ގޮވާލަން\nކައުންސިލަރުން ހަދާ ރިޕޯޓް ކިއުމަކީވެސް ދިރާސާ. ފޮޓޯތައް ބެލުމަކީވެސް ދިރާސާ. އެއްކަމެއްވެސް ނުބަލައި ހުރިހާ ރަށަކަށް އެއްޗިހި ފޮނުވަން އެއީ މާ ފަސޭހަ ކަމަކީތަ؟\nދެން ހަމަ އަހަރުމެން ވީ ޤަބޫލު ކޮށްގެން ތިބެންތަ؟\nނޫން. ޔޫކޭގަ ސްނޯމަތީގަ އިން ސޮރު ބުނަންދެން އެއްވެސް އެއްޗެއް ގަބޫލުކުރާނެ ކަމެއްނެތް.


Boa Kandaalaafai Oiy Anhenehgge Hashigandu Gahehggai Eluvaafai Ohvaa Fenijje - Vaguthu\nބޯ ކަނޑާލާފައި އޮތް އަންހެނެއްގެ ހަށިގަނޑު ގަހެއްގައި އެލުވާފައި އޮއްވާ ފެނިއްޖެ\nއިންޑިއާ ކެރެލާގައި ބޯ ކަނޑާލާފައި އޮތް އަންހެނެއްގެ ހަށިގަނޑެއް ގަހެއްގައި އެލުވާފައި އޮއްވާ ފެނިއްޖެއެވެ.\nއިންޑިއާގެ ނޫސްތައް ބުނާގޮތުގައި، އެ އަންހެން މީހާ ފެނުނުއިރު، އޭނާގެ ބޯ ނެތެވެ. އަދި އޭނާގެ ބޯ ހޯދުމުގެ މަސައްކަތް ކުރަމުން އަންނަކަަމަށްވެސް ވެއެވެ.\nފުލުހުން ބުނާގޮތުގައި، އެ ހަށިގަނޑަކީ މިދިޔަ މަސް ތެރޭގައި ގެއްލިގެން ހޯދަމުންދާ 35 އަހަރުގެ ލަތްވިއާންއަށް ނިސްބަތްވާ އަންހެނާގެ ހަށިގަނޑުކަމަށް ވެދާނެއެވެ.\nބޯ ކަނޑާލާފައި އޮތް އެ އަންހެން މިހާގެ ދައްތަ ބުނާގޮތުގައި، އެއީ އޭނާގެ ކޮއްކޮއެވެ. ނަމަވެސް ފުލުހުން މިހާރު މަޑުކޮށްގެން ތިބީ ފޮރެންސިކް ރިޕޯޓްތަކުގެ އިންތިޒާރުގައެވެ.\nލިގާ ނަމަކަށް ކިޔާ އެ އަންހެން މީހާ ގެއްލުނު ހިސާބުން ފެށިގެން ދައްތައާ ދެމީހުން އޭނާ ހޯދުމުގެ މަސައްކަތް ކުރިއެވެ. ބިލްބޯޑެއްގައި ކޮއްކޮގެ ފޮޓޯ ޖަހައިގެން ދައްތަ ވަނީ މަގުމަތީގައި ހިނގަންވެސް ހިނގާފައެވެ. މި މީހުންނަކީ އެ އަންހެން މީހާގެ ޑިޕްރެޝަން މައްސަލައަށް ފަރުވާ ކުރުމަށް އިންޑިއަށް ދިޔަ ބައެކެވެ.\nމިދިޔަ ފެބްރުއަރީ ފަހުކޮޅު އިންޑިއާގެ ޓްރިވިންޑްރަމްއަށް ގޮސް އޭނާގެ ބައްޔަށް ފަރުވާކުރަން ފެށިއިރު، މާރިޗް މަހުގެ 14 ވަނަ ދުވަހު އޭނާ ވަނީ ގެއްލިފައެވެ. އޭނާ ގެއްލިފައި ވަނީ ދައްތަ ކައިރީ ނުބުނެ ކޮވަލަމް ބީޗަށް ގޮސްގެން އުޅެނިކޮށެެވެ.\nފުލުހުން ބުނީ، އިއްޔެ ހެނދުނުގެ ވަގުތެއްގައި އަންހެނެއްގެ ބޯ ނެތް ހަށިގަނޑު ފެނިގެން ފުލުހުން ހަރަކާތްތެރުވަމުން އަންނަ ކަމަށެވެ. އަދި އެ ހަށިގަނޑާއި ގުޅޭ އިތުރު މައުލޫމާތެއް އިނގޭނީ ރިޕޯޓްތައް ލިބުމުންކަމަށް ފުލުހުން ވަނީ ބުނެއެވެ.\nއަޅުގަނޑުމުންނަސް ބިރުވެރި ކަމެއް ހީވި ހަނދާންވަނީ އެއީ ތި ބީޗު ހިސާބު ކަމަށް. އެއީ އަސްދުއްވާލާށޭ އެތަނުގަ ތިބި ދެމީހުން އެދޭވަރުން ލާރި އެވަރަށް ނެތްކަމަށް ބުނީމަވެސް ދެން އަޅުގަނޑު ކޮއްކޮ ގޮވައިގެން އަސްދުއްވަން އެރީމަ އެދެމީހުން ކައިރީހުރެ މީހުންތެރޭ ދުއްވަމުން ދެން މިސްރާބުހުރީ ގަސްތަކާ ދިމާޔައް ހަނދާންވަނީ. ދެން ކޮއްކޮ އިނދެފަ ކުއްލިޔަކައް ރޯންފެށީ. ދެންރޯވަރުން އަވަހައް މަންމަ ކައިރިޔަށް އައީ. ދެން އެމީހުންވެސްތިބީ ވަރަށް ރުޅިއައިސް ދެން ކޮންމެސްވަރަކައް ލާރި ދިނީމަނޫނީ ނުވެސްދިޔަ. ކޮއްކޮ މިގޮތައް ރުއި އެއްފަހަރު ގެއައް ކުރޮޅި އެއްގާ އައި އިރު ގެ ފެނިގެންވެސް އޭރު ދުއްވާމީހާ ހަމަ ދަނީ\nކުރިޔައް ނޭނގިގެންކަމެއް ގަސްތުގަކަމެއްނޭނގޭ. ދެންމިކަންކަމުގެ ހަގީގަތް މޮޅަށް ދެނެވޮޑިގެންވަނީ މާތްﷲ. އަލްހަމްދުލިއްލާހި މާތްﷲ ގެ ހެޔޮމިންވަރުފުޅުން ސަލާމަތްކޮށްދެއްވެވިކަމަށް އަބަދުވެސް. އަޅުގަނޑު ބުނާނީ އިންޑިޔާ ވިޔަސް އެހެންތަނެއްވިޔަސް އިންޝާﷲ ނުދާށޭ ފިލައިގެންވެސް ނޫނީ އެކަނިވެސް ރައްކާތެރި ކަމެއްނެތި އެއްވެސް މީހަކު. މައިންބަފައިންނަށް ފިލާ ކުދިންނަސް ވަރަށް ހިއްދަތި ގޮތްތައްދިމާވެފަ އެބަހުރި..\nއިންޑިޔާއަށް ބޭސްވެރިކަމަށް ދާންފަހެ ބިރެއްނުގަނޭތަ ތަމެން\nއޭޕްރީލް 25, 2018 17:44\nއިންޑިޔާއަށް ބޭސްފަރުވާއަށްް އައިސް އުޅޭއިރު ވިސްނަންޖެހޭ ކަމެއް ތިއީ.އެކަނިން ނުކުމެ ތަންތަނަށް ދިއުން ރައްކާތެރި ނޫންކަން.\nއަބަދުވެސް ރައްކާތެރިކަން ދެއްވާ ފަރާތްﷲގެ ކިބައިން ރައްކާތެރިކަމަށް އެދި ދުޢާ ކޮއްގެން ތަންތަނަށް ދިއުން އަަހަރެމެންް އާދަ ކުރަންވީ.\nانشا الله ރައްކާތެރިވާނެ.


Asus ah Zenfone marukaa India gai beynun kurun manaa | Mihaaru\nއަސުސް އަށް އިންޑިޔާގައި ޒެންފޯން އަދި އެ ނަމާ ގުޅުން ހުރި ނަމެއް ވެސް ދެން ބޭނުމެއް ނުކުރެވޭނެ\nއަސުސް އަށް "ޒެންފޮން" މަރުކާ އިންޑިއާގައި ބޭނުންކުރުން މަނާވެއްޖެ\n12 ޖޫން 2019 - 07:30 1 comment\n"ޒެންފޯން" މަރުކާގެ ފޯނުތައް އިންޑިއާގައި ދެން އަސުސް އަށް ނުވިއްކޭނެ ކަމަށް، ދިއްލީ ހައިކޯޓުން ކަނޑައަޅައިފި އެވެ. ހައިކޯޓުން ކުރި އަމުރުގައި ވަނީ، "ޒެން" އަދި "ޒެންފޯން" މަރުކާގައި، ފޯނެއް، ފޯނާ ގުޅުން ބައިތަކެއް އަދި މިއިން އެއްޗަކާ ގުޅުމެއް ހުރި އެއްޗެއް ވެސް ނުވިއްކޭނެ ކަމަށެވެ.\nޓެލެކެއާ ނެޓްވޯކުން ބުނި ގޮތުގައި "ޒެން" އަދި "ޒެންމޮބައިލް" ވިޔަފާރި މަރުކާ އަކީ އެ ކުންފުނީގެ އަމިއްލަ މުދަލެކެވެ. އަސުސްއިން "ޒެން" މަރުކާ ބޭނުންކުރަން ފަށާފައި ވަނީ ޓެލެކެއާ ނެޓްވޯކުން ނަކަލުކޮށްގެންނެވެ.\nއަސުސް އިން ވަނީ "ޒެންފޯން" ބޭނުންކުރަން ފެށި ގޮތް ކިޔައިދީފަ އެވެ. އަދި އެއީ ބަޔަކު ބޭނުންކުރާކަން އެނގި ތިބެ ކުރި ކަމެއް ނޫން ކަމަށް ވެސް ވަނީ ބުނެފަ އެވެ. ނަމަވެސް ކޯޓުން ބުނެފައި ވަނީ، އަސުސްއިން އެ ނަން ބޭނުންކުރުމުގައި، ޝައުގުވެރިކަން ފުށުއަރާ ކަމަށެވެ. އަދި އަސުސްއިން އިންޑިއާގައި އެކަން ކުރަމުން ދަނީ ރަނގަޅު ނިޔަތެއްގައި ނޫން ކަމަށެވެ.\nސްމާޓްފޯން މާކެޓަށް ޒެންފޯން ތައާރުފުވެ މަޝްހޫރުވެފައި ވަނީ އަސުސްއާ ގުޅުވައިގެންނެވެ. ޒެންފޯންގެ ނަން ހަމަ އިވޭ ތަނުން ވެސް އެއީ އަސުސްކަން ގިނަ ބަޔަކު ދަނެ އެވެ. އަސުސް އިން އަންނަނީ ޒެންފޯންގެ ނަމުގައި ސްމާޓްފޯންތައް އުފައްދައި ދަރަޖަކުރަމުންނެވެ. އަދި ޒެންފޯނަކީ މެދު ފަންތީގެ ފޯނުތަކުގެ ތެރެއިން ހޮވައިލެވޭ މަޝްހޫރު މަރުކާއެކެވެ. އަސުސްއިން މިހާރު ނިންމާފައި ވަނީ އިންޑިއާގައި ވިއްކާ ފޯނުތަކުގެ ނަން ބަދަލުކުރާށެވެ. އެ ގޮތުގައި "ޒެންފޯން 6" އަށް ދެން ކިޔާނީ "އަސުސް 6ޒީ" އެވެ.\nއިތުރު ލިޔުންތައް އިންޑިއާ ސްމާޓް ފޯން\nޕިކްސެލް4އިންޑިއާގައި ވިއްކުން މަނާ\nވާވޭ ޕީ30 ޕްރޮ: މުޅި ދުނިޔެ އިންތިޒާރުގައި


ކުރުނބާ - ވިކިޕީޑިއާ\nޞިއްޙީ ފައިދާތައް[އުނިއިތުރު ގެންނަވާ]\nކުރުބާ ފެނަކީ ހަށިގަނޑަށް ވަރަށް ފައިދާހުރި ބުއިމެކެވެ. ތަފާތު ބޭނުންތެރި އެތަކެއް މާއްދާތަކަކުން މުއްސަދިވެފައިވާ މިބުއިމަކީ ފެޓް މަދު އަދި ކޮލެސްޓީރޯލް އެކުނުލެވޭ ބުއިމެކެވެ. އޮރެންޖް ޖޫހަށްވުރެ ކުރުބާ ފެނުގެ ފައިދާ އިތުރު ކަމުގައި ބުނެވެއެވެ. ކުރުބާ ފެނުގައި މައިމީހާ ގާތުންދޭ ކިރުގައި އެކުލެވޭ މާއްދާއެއް ކަމުގައިވާ ލައުރިކް އެސިޑް ހުރެއެވެ. މިއީ ފަންގަސް ބެކްޓީރިއާ އަދި ވައިރަސް ފަދަ ޖަރާސީމްތައް މަރާލުމުގެ ގާބިލިއްޔަތުކަން ލިބިފައިވާ އެސިޑެކެވެ.\nފެކްޓްރީ ތަކުގައި އުފައްދާފައި ހުންނަ ބުއިންތަކާއި ޚިލާފަށް ކުރުބާ ފެނުގައި ޕޮޓޭސިއަމް ގިނަ ޢަދަދަކަށް ހުރެއެވެ. މިއީ ކޮލޮރައިޑް ގިނަ އަދި ސޯޑިއަމް މަދު ފެނެކެވެ. މިއީ ތަފާތު މަޢުދަންތައް އެންމެ ގިނައިން އެކުލެވޭ އެއް ބުއިމެވެ. އެހެންކަމުން ބޭރަށް ހިންގުން ފަދަ ކަންތައްތައް ކުރިމަތިވުމުން ބޯން އެންމެ އެކަށޭނަ އެއް ބުއިމަކީ ކުރުބާ ފެނެކެވެ.\nކުރުބާ އިން ލިބޭ އެހެން ފައިދާ ތަކަށް ބަލާއިރު، ހިތުގެ ބަލިތަކުން ދުރުކޮށް، ކޮލެސްޓީރޯލްގެ މިންވަރު ދަށްކޮށްދެއެވެ. ހަކުރު ބައްޔާއި ގޮހޮރާއި، މައިދާގެ މައްސަލަތައް ކުރިމަތިވެފައިވާ މީހުންގެ ޞިއްޙީ ހާލަތު ދުޅަހެޔޮ ކުރުމުގައި ކުރުބާ ފެން އެހީތެރިވެދެއެވެ. އަދި ހަށިގަނޑަށް ބޭނުންވާ ހަކަތައާއި ބާރު ލިއްބައިދެއެވެ. ފަންވަތް:Incubator\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 ފެބްރުއަރީ 2020، 09:55 ގައެވެ.


ޝިކާރަ2– Esfiya\nއެންމެފަހުން އިންތިޒާރު ނިމޭވަގުތު އައިސް ޖެހިއްޖެއެވެ. ފޯނު ރިންގުވަން ފެށުމާއެކު އަހަރެން ދިޔައީ ސިއްސައިގެންނެވެ. ހަމަޖެހިލެވޭތޯ މަސައްކަތް ކުރަމުން ފޯނުނެގީމެވެ.\n” ހެޕީ ބާތު ޑޭ!” ދުޚާން ބުނިއެއްޗަކުން އަހަރެން ހުއްޓުން އެރިއެވެ.\n” ކޯންޗެކޭ؟” އަހަރެން ރިޝްދެކެ ވަރަށް ލޯބިވޭ ކޮބާއެއްޔެވެ؟\n“ހެޕީ…ބާތު ޑޭ!” ލަސްލަހުން ދުޚާން ބުންޏެވެ. ރީތިވާ މޭޒުމަތީ ހުރި ކަލަންޑަރު ބަލާލީމެވެ. ދެން ގަޑި ބަލާލީމެވެ. ބާރަޖަހައި ފަސްމިނެޓެވެ. ރަނގަޅެވެ. އަހަރެންގެ ވިހިވަނަ އުފަންދުވަހެވެ.\n” ޝުކުރިއްޔާ!” ހިތާމަވެރިކަން އަހަރެންގެ އަޑުން ފާޅުވިކަން އަހަންނަށް އެނގުނެވެ.\n” ހާދަ އެހެން ގޮތަކަށް.”\n” ވަރަށް ނިދި އައިއްސަ މިހުރީ. އެހެންވެ.”\n“ދެން ނިދަނީ؟ ވާހަކަ ނުދައްކާނަން.؟”\n“ހުމް. ވަރަށް ބޮލުގަވެސް ރިއްސަ. ބައި.” ދުޚާންގެ ޖަވާބަކަށް އިންތިޒާރު ކުރުމެއް ނެތި ފޯން ކަނޑާލީމެވެ.\n“މޮޔަ!” އަމިއްލަ ނަފްސަށް ބުނެލީމެވެ. ބޮލުގައި ހިފާއްޓާލައިގެން ހުރެ އެނދުގައި އޮށޯވެލިއިރު އަހަންނަށް ނުރޮވި ހުރީ ކިރިޔާއެވެ.\nހެނދުނު ހޭލެވުނީ މަންމަގޮވާ އަޑަށެވެ. ބޮލުގައި ރިއްސާވަރުން ބޭނުންވީ އޮންނާށެވެ. ނަމަވެސް މަންމަގޮވަން ފަށައި ފިއްޔާ ހުއްޓާނުލާނެއެވެ.\n“މަންމާ. މިއުޅެނީ ބޮލުގައި ރިއްސާތީއޭ.” ދޮރުހުޅުވާލާފައި އަހަރެން ބުނީމެވެ.\n“ޕެނަޑޯލް ގުޅައެއް ކައިލާ. މަންމަ މިދަނީ ކޮއްކޮގެ ބެލެނިވެރިން ބައްދަލުވުމަށް. ސައިހަދާފަ ހުންނާނީ. އެންމެން ސައި ބުއީމަ ތަށިތަށް ނަގާލަށްޗޭ. ބެލެނިވެރިން ބައްދަލުވުމުން ނިމިގެން މަންމަ ދާނީ މާމަގެއަށް. މެންދުރުވާއިރު ނާދެވޭނެ. ބައްޕަ ކާން އަންނަންވާއިރަށް ކާންހަދާފަ ބަހައްޓާތި އިނގޭ. މަންމަ ދެން ދަނީ.” ފަތިވަރެއް އަމުނާލާފަ އަހަރެންގެ ބޮލުގައި ފިރުމާލާފައި މަންމަ ހިނގައްޖެއެވެ. އަޅެ މިއަދުމީ އަހަރެންގެ އުފަންދުވަސްކަން މަންމަ ހަނދާން ނެތުނީ ހެއްޔެވެ؟ އެކަމާގުޅޭ އެކަށްޗެކޭވެސް މަންމަ ނުބުނެއެވެ.\nމެންދުރެވެ. ބައްޕަގެއަށް އައިއިރު އަހަންނަށް ކާންހަދައި ނުނިމެއެވެ.\n“އަދި ނުނިމޭ؟ ވަރަށް ލަސްވެގެން މިއުޅެނީ.” އޮފީހުގައި މާބުރަވީމަ ބައްޕަ ވާހަކަދައްކާ ރާގުގައި ބުނެލިއެވެ.\n” މިނިމުނީ.” އެންމެ ފަހު ދެތަށި މޭޒު މައްޗަށްލަމުން އަހަރެން ޖަވާބު ދިނީމެވެ.\n“ކޮބާ ބޭބެމެން؟ ބުނޭ އަވަހަށް އަންނާށޭ.” އަހަރެން ދުވެފަ ކަހަލަ ގޮތަކަށް ބޭބެމެންގެ ކޮޓަރިއަށް ގޮސް އެމީހުން ގޮވައިގެން އައީމެވެ. އެންމެން ކާންފެށީ އެކީގައެވެ. ކެއުމުގެ ތެރެއިން އެކަކުވެސް ވާހަކައެއް ނުދައްކައެވެ. ހީވަނީ އެކަކު އަނެކަކު ދެކެ ރުޅިއައިސްފަ ހުންނަހެނެވެ. އަހަރެން ހުރީއިސްޖަހާލައިގެން އަހަރެންގެ އަމިއްލަ ދުނިޔެއަށް ގެއްލިފައެވެ. އެމީހުން ކައިނިމިގެން ދިޔައިރުވެސް އަހަރެން ހުރީ އެހާލުގައެވެ.\n” ހަލޯ. ސަމާ. ހިނގާބަލަ މިއަދު ހަވީރު ހިނގާލަންދާން. އަހަންނަށް އޮފް ދުވަހެއް.” ސަމާއަކީ އަހަރެންގެ އެންމެ ގާތް އެކުވެރިޔާއެވެ. އޭނާބޭނުންވީ އިރުއޮއްސޭތަން ބަލަންދާށެވެ. އަހަރެން އެއްބަސް ވީމެވެ.\nއެދުވަހު ހިނގާލަން ގޮސްފައި ގެއަށް އާދެވުނީ ހަތެއް ޖަހަނިކޮށެވެ. އަވަސް އަވަހަށް ވުޟޫކޮށްލައި ނަމާދު ކޮއްލީމެވެ. އެއަށްފަހު ޤުރުވާން ކިޔަވާލައި އިޝާނަމާދު ވަގުތުވުމުން ނަމާދުކޮށްލީމެވެ. ފޯނު ރިންގުވާން ފެށީ ސަލާމްދީ ނިމުނުތަނާހެންނެވެ. ގުޅަނީ ބައްޕައެވެ. އެދުނީ އަވަހަށް ޓެރަހަށް ދިޔުމަށެވެ. މިވާނުވާ އަހަންނަށް އެނގެއެވެ. އަހަރެންގެ ކޮންމެ އުފަން ދުވަހެއްގަވެސް ކަންތައްތައް ވަނީ މިކަހަލަ ގޮތަކަށެވެ. މުޅި ދުވަހު އެންމެން ރުޅިހަދާލާފައި އުޅޭނެއެވެ. ރޭގަނޑު ޓެރަހަށް ގެންދާނެއެވެ. ސަޕްރައިޒް ޕާޓީއެއްދޭށެވެ. އެކަމަކުވެސް އަހަރެންގެ އުމުރުން ވިހިއަހަރު ވާއިރުވެސް މިއާދަ ނޭންގޭކަމަށް ހީކުރަނީ ތޯއްޗެވެ.\nފޫހިވެފައި ހުރި ނަމަވެސް ރީތިވާންފެށީމެވެ. ގިނަ ރައްޓެހިންނާއި އޮފީސްމީހުން އަންނާނެކަން އިނގެއެވެ. ތައްޔާރުވެ ނިމިފައި ފޯނަށް ބަލާލެވުނީ ބޭއިޙްތިޔާރުގައެވެ. މުޅިދުވަސް ފާއިތުވެގެން ދަނީއެވެ. ދުޙާން ނުގުޅިތާންގައި މެސެޖެއްވެސް ނުކޮށްލައެވެ. އަހަރެން މެސެޖު ކުރުމުން ޖަވާބެއްވެސް ނުފޮނުވައެވެ.ގުޅުމުން ފޯނެއްވެސް ނުނަގައެވެ. އަނެއްކަ ދުޙާންއަށް ކިހިނެއްވީބާވައެވެ؟ ފޯނުނުނަގަނީ ކީއްވެބާވައެވެ؟ އަހަރެންދެކެ ރުޅިއައިސްފަ ބާވައެވެ؟\nކިތަންމެ ދެރަވެފައި ހުރިނަމަވެސް ހިނިތުންވުން މޫނުމައްޗަށް ވެރި ކުރުވައިގެން ހުރެ ޓެރަހަށް އެރީމެވެ. އެންމެ މަތީ ހަރުފަތް ގިރާކުރެވުމާއެކު ކުއްލިއަކަށް އިވުނީ އެންމެންގެ ތަހުނިޔާގެ އަޑެވެ. ލައިޓުތައް ދިއްލިއެވެ. މިޔުޒިކުގެ އަޑު އިވެންފެށިއެވެ. ކޮންމެމީހަކުވެސް އުޅެނީ އަނެކަކަށްވުރެ ކުރިން އަހަންނާ ސަލާމް ކުރެވޭތޯހެން ހީވެއެވެ. އެންމެންގަނޑު އުޅެގަތްގޮތުން އަހަރެން ހިނިވެސް އައެވެ. ޕާޓީފެށުނީއެވެ. ތަފާތު ބުއިންތަކާއި ކާއެއްޗެއްސައް އިންސާފުކުރެވެމުން ދެއެވެ. ޓެރަހުގެ އެއްކަނުގައި ފޮޓޯނެގުމުގެ ކަންތައްތަށް ކުރިޔަށްދެއެވެ. ޓެރަހަށް ވެރިވެފައިވާ މާފަނޑުނޫން އަލީގައި އަހަރެން އެންމެންގެ ހަރަކާތްތަކަށް ބަލަމުން ދިޔައީމެވެ. އެމީހުންގެ މޫނުންފެންނަމުންދަނީ އުފާވެރިކަމެވެ. އަހަރެންވެސް ފަހަރަކު މޭޒެއްދޮށަށްގޮސް އެކިމީހުންނާ ވާހަކަދައްކައި ސަކަރާތް ޖަހަމުންދިޔައީމެވެ. މިހެން އުޅުމުގެ ތެރޭގައި ދެތޭރެދޭތެރެއިން ފޯނަށް ބަލާލަމެވެ. ޕާޓީގައި ވާނުވާ މެސެޖުން ދުޙާންއަށް އަންގަމުންދިޔައީމެވެ. ނަމަވެސް އެއްވެސް މެސެޖަކަށް ޖަވާބެއް ނުލިބެއެވެ.\nޕާޓީނިމެން ތިރީސްވަރަކަށް މިނެޓަށް ވެފައިހުޓާ މުޅިތަނުން ކަރަންޓުކެނޑިއްޖެއެވެ. ނޫނެކެވެ. ކޮންމެވެސް މީހަކު ކަރަންޓުކަނޑާލީއެވެ. އަހަރެންގެ އުފަންދުވަހުގެ ކޭކު ފަޅާވަގުތު ޖެހުނީއެވެ. އަހަރެން ދުޙާންއަށް ފޮނުވަން އުޅުނު މެސެޖު ފުހެލައިފައި ފޯނު ތިރިކޮށްލީމެވެ. ފުންނޭވާއެއްލީ ދެންއޮތް އެކްޓު ފުރިހަމަ ކުރުމަށެވެ. އަހަރެންވީ ހައިރާން ވެގެން ހުރިކަމަށް ހެދޭށޭވެ.\nފަސްމިނެޓެއްހާއިރުފަހުން ފަނޑުއައްޔެއް ޓެރަހުގެ މެދުން ދިއްލައިފިއެވެ. ރީތީމަޑުމޮޅިރާގެއް ކުޅެންފަށައިފިއެވެ.ޓެރަހުގެ މެދުގައި ހުރިމޭޒު މަތީހުރީ ބިއްލޫރި ބެލްޖާރއެއް ތެރޭގައި އުއްބައްތިއެއް ދީއްލާފައެވެ. އަހަރެން ހައިރާން ކަމާއެކު އެމޭޒާ ދިމާއަށް ހިނގައިގަތީމެވެ. މޭޒުމަތީ ތިންބުރިއަށް ހުރި ކޭކު ފެނިފައެއްނޫނެވެ. ކޭކުގެ އެންމެމަތީގައި ހުޅުވާލާފައި ބަހައްޓާފައި ހުރި ކުޑަކުޑަ ފޮށިފެނުމުންނެވެ. އެފޮށީގައި ހުރިއެއްޗެއް ވިދަމުންދަނީއެވެ. އެއީ ހަމަ އަހަރެން މިހީކުރާކަހަލަ އެއްޗެއްބާވައެވެ؟ ނޫނީއެއީ ހިވާގޮތެއްބާވައެވެ؟\nލަސްލަހުން ހިނގައިފައި ގޮސް މޭޒުކައިރީހުއްޓިލީމެވެ. ނޫނޭކެވެ. ނުވާނެއެވެ. މީހުވަފެނެކެވެ.މީކާކުގެ ސަމާސާއެއް ބާވައެވެ؟ އޮޅިގެން މިހުރީ ނުބައި ކޭކެއް ގެނެވިފަބާވައެވެ؟\n“ތީގަ އަތްނުލާތީ!” ފޮށީގައި އޮތްއަނގޮޓީގައި އަތްލަން އަހަރެން އަތްހިއްލައިލި ވަގުތު މައިކަކުން މީހަކު ވަރަށް ބާރަށް ބުނިއަޑު އިވުމާއެކު އަހަރެން ހުރިތަނަށް ގަނޑުވިއެވެ. ހިއްލާލި އަތް ތިރިކުރަންވެސް ނޭންގިފައި ކުޑައިރުކޮޅަކު ހުރެވުނެވެ.\n” ރިޝްފާ މުހައްމަދު އަހަންނާ އިންނަން އެއްބަސް ނުވާނަމަ ތީގަ ނާތްލާތި!” ހީވީމީހަކު އަހަރެންގެ މެޔަށްފެންއެއްޗެއް އޮއްސާލިހެނެވެ. މުޅިމީހާ ފިނިވިއެވެ. އަހަރެން ހަމަހުރި ގޮތަށް ހުރީއެވެ. ވާހަކަދެއްކީ ކާކުތޯ ބަލައިލަންވެސް ނުކެރިފައެވެ. ނަމަވެސް އެމީހަކުއައިސް އަހަރެންގެ ފަހަތުގައި ހުއްޓުނެވެ.\n“ރިޝް.” މިފަހަރު އޭނާ ވާހަކަދެއްކީ ހަމައެކަނި އަހަންނަށް އިވޭވަރަށެވެ. އެއަޑު އިވޭއިރަށް ހީވީ އިތުރަށް އަހަރެން ފިނިވިހެންނެވެ. ހިންދިރުވާވެސް ނުލެވުނެވެ.\n“ރިޝް. އެނބުރެބަލަ މިފަރާތަށް.” ނޫނެކެވެ. އެއީ އޭނައެއް ނޫނެވެ. އެހެނެއް ނުވާނެއެވެ. ކިހިނެއްހެއްޔެވެ؟\nއަހަރެން އެބުރިލީމެވެ. އާންއެކެވެ. އޭނައެވެ. އެދެލޮލެވެ. އެހިނިތުންވެލުމެވެ.\n“ދުޙާން!” އަހަރެންގެ އަޑު ބޭރުނުވިނަމަވެސް އެނަން ކިޔާލެވުނެވެ.\n“ރިޝް. އަހަންނާ އިންނަން ނޫނީ އެއަނގޮޓީގައި އަތްލައިގެންނުވާނެ.”\nކިހިނެއްތަމިވަނީ؟ އަހަރެންގެ ހިތް ކުރިއަށްވުރެ ބާރަށް ތެޅެން ފެށިއެވެ. އަހަރެން ހިތާހިތުން ހޭންފެށިމެވެ. އަހަރެންގެ އަމިއްލަ ނަފްސަށް މަލާމާތް ކުރަން ފެށީމެވެ. މީ ހުވަފެނެކެވެ. އަހަރެންގެ ބަސްނާހާ ސިކުނޑި އަހަންނަށް ފާޑު ފާޑުގެ ހުވަފެން ދައްކަނީއެވެ. ދެއަތުން ބޮލުގައި ހިފާއްޓައިގެން ހުރެ އަހަރެން ހިނގައިގަތީ ޓެރަހުން ފައިބާށެވެ. ނަމަވެސް ދުޙާން އަހަރެންގެ އަތުގައި ހިފައި ހުއްޓުވިއެވެ.\n” ރިޝް އޭގައި އަތްލާފިއްޔާ އޭތި އެއީ ރިޝްގެއެއްޗެއް. އެ އަބަދުވެސް އޮންނާނީ ރިޝްގެ އަތުގައި. މުޅިއުމުރަށްވެސް. ޤަބޫލުކުރޭ ރިޝް. ރިޝް އަމިއްލައަށް އެނުނަގާ….” އަހަރެން އަވަސް އަވަސް ކޮށްފައި ދުޙާންގެ އަނގަމަތީ އަތްއެޅީމެވެ.\n“އަހަރެން ބޭނުން.” އަހަންނަށް ބުނެވުނެވެ. ވަށައިގެން މިމަންޒަރު ބަލަން ތިބި އެންމެން އަތްތިލަބަޑި ޖަހައިގަތެވެ. މަންމަމެން އައިސް އަހަރެން ގައިގައި އޮޅުލައި ގަތެވެ.\n“ކިހިނެކޭ މަންމަމެންނާ ތިވާހަކަދައްކަންކެރުނީ؟” ޕާޓީ ނިމުމުން އަހަންނާ ދުޙާންއާ ވާހަކަދައްކަން ތިބީ ގޭގެ ބަގީޗާތެރޭ ހުރި ހިރިގަލުގޮނޑީމަތީގައެވެ.\n“ނުބުނާނަން!” ހީގަންނަމުން ދުޙާން ބުންޏެވެ.\n“ދެން! ބުނަންވީ!” އަހަރެން ދުޙާންގެ ކޮނޑުގައި ތަޅައިގަތީމެވެ. އެވަގުތު އަހަރެންގެ އަތުގައި ދުޙާން އެޅުވި އަނގޮޓި ފެނުމުން ހިނިތުންވެވުނެވެ. މަޑުމައިތިރިވެ ދުޙާންގެ ކޮނޑުގައި ބޯއަޅާލެވުނެވެ.\n“އަހަނ! ކިހިނެއްވީ؟” ދުޙާން ސީރިއަސް ވެއްޖެކަން އަހަންނަށް އެނގުނެވެ.\n“ނުބުނީމަ ދެރަވީ!” އަހަރެން ތުންދަމާލީމެވެ.\n“އެހެންތަ؟ އެހެންވީއިރު މިބުނަނީ. ހަނދާންވޭތަ އެއްދުވަހަކު މަންމަގެ ފޯނުން އަހަންނަށް ގުޅީމެއްނު؟ ރިޝްގެ ފޯނުން ޗާރޖް ހުސްވެގެން ގުޅައިގެން ހުއްޓާ.”\n” އޭގެފަހުން އެއްދުވަހަކު ރިޝްއަށް ނުގުޅިގެން އެނަމްބަރަށް ގުޅީ. އެހިސާބުން ރިޝްގެ މަންމައާ ވާހަކަ ދައްކަން ފެށީ. ދެން ބައްޕައާ.”\n“ކީކޭ އެދުވަހު މަންމަ ބުނީ؟ ކީކޭ ޙާން ބުނީ؟” އަހަރެން ކުޑަކޮށް ހާސްވާގޮތް ވިއެވެ.\n” މަންމަބުނީ ކޮންކުއްޖެއްހޯ. އަހަރެން ބުނީ ރިޝްގެ ކުއްޖެކޭ.” ހެމުން ދުޙާން ބުންޏެވެ. އަހަންނަށް ލަދުން އިސްޖަހާލެވުނެވެ.\n“ބުނުމާއެކު މަންމަގެ ވާހަކަ ފެށިގޮތަށް ނިމުނު ކޮޅެއްނައި” ދުޙާން އެހެން ބުނުމުން އަހަރެން ހިނިތުންވެލީމެވެ. މިގޮތަށް އެތައް ވާހަކައެއް އެރޭދެއްކީމެވެ. އެތައް މަލެއް ފޮޅުވީމެވެ. އެރޭ ނިދަން ދިޔައީ ދުވަހަކު ނުވާވަރަށް އުފާވެފައި ހުރެއެވެ. ހަޔާތުން މިފެށުނު އާސޮފްހާއާމެދު ވިސްނަން އޮވެ ފުންނިންޖަކަށް ގެނބިގެންދިޔައެވެ.\nVaahaka varah salhi..waiting for the next part…\nvaahak varah kamudhey\nVarah reethi, waiting for the next part, avahah up kohdhehchey ulee plx☺\nV lwbi story eh.. Waiting for the next part.. 🙂\nV rythi… Mi dhe kudhin v loabi koh kuraa talks genesdheheche ingey… I luv it…\nwhen r u gonna up the nxt prt\nDhen nugenes.dhey nan tha varah inthizar kure vijje.. ekam habareh dhabareh nuvi..\nދޫކޮށްނުލާނަމޭ ކަލާ – 19\nހިތާމަ ލޯބި7days ago\nބުނެދޭށޭ ރުހެމޭ 70 – ބަދަލުގެނެވިފައި\nބިރުވެރި ލޯބި May 5, 2016\nހިތާމަ ލޯބި April 13, 2018


ފިރިމީހާގެ ހައްޤުގައި (13) | Esfiya - Dhivehi Vaahaka Site\n“އާ އެކޭތަ ތިބުނީ”. މެހެކް ބޯ ޖަހާލުމާއެކު އިވާން އަހާލިއެވެ. “އަހަރެން އުފަލުން މަރު ވެދާނެ އިނގޭ”.\nމެހެކް އެއްޗެއް ނުބުނެ އިސްޖަހައިގެން ހުރީއެވެ.\n“ޔަޤީންކަން މިހާރުވެސް ދީފާނަން. ދުވަހަކުވެސް ހިތަކު ނުޖައްސާނަން. އަހަންނަށް ދެވޭވަރުގެ ހުރިހާ އުފަލެއް ދޭނަން. މީ ވަޢުދެއް”. އުފަލުން ފޮޅިފައިހުރެ އިވާން ބުނެލިއެވެ.\nމެހެކް ވެސް ގަދަކަމުން ހިނިތުންވެލިއެވެ. ދެން އައީ ހަމަހިމޭން ވަގުތުކޮޅެކެވެ.\n“މިހާރު ވާރޭ ތުނިކޮއްލައިފިއެއްނު. ހިނގާ ދެން ގެއަށް ދަމާ. މަތިބަލާލާފައި މެހެކް ބުނެލިއެވެ.\n” މެހެކް ގެ މަންމަ ކައިރިއަށް ގޮސްލާފަ އަހަރެން ގެއަށް ދާނީ” ސައިކަލް ދުއްވަމުން އިވާން ވާހަކަ ދެއްކިއެވެ.\nގެއަށް ވަނުމުގެ ކުރިން މެހެކް، މަންމަ އަށް ގުޅާލިއެވެ. އިވާން މަންމަ އާއި ބައްދަލު ކުރަން ބޭނުންވާ ވާހަކަ ބުނެލުމަށެވެ.\n“ދަރިފުޅާ އިވާން. އަވަހަށް އިށީއިނދޭ”. އިވާން ގެއަށް ވަނުމާއެކު މަންމަ ސޯފާ އަށް އިޝާރާތް ކޮއްލަމުން ބުނެލިއެވެ.\n“މަންމަ އަށް އެއްޗެއް ވެސް ނުލާ މި އައީ” އިވާން ކުޑަކޮށް ހީލާފައި ބަލާލީ މެހެކް ގެ މޫނަށެވެ.\n” ދެން އެއީ ކަމެއް ނޫނޭ”. މަންމަ ހެމުން ހެމުން ބުނެލިއެވެ.\n“ހިނގާބަލަ ކޮންމެވެސް އެއްޗެއް ކާލަން”. މަންމަ އިވާން ގާތު އެދުނެވެ.\n” ނޫން މިގަޑިއަކު ނޫން. ކޮބާ މިގޭ އެހެން މީހުން؟” އިވާން ގޭ ތެރެއަށް ނަޒަރު ހިންގާލަމުން އަހާލިއެެވެ.\n” އެންމެން ނިދައިފި. މަންމަ ވެސް މިހުރީ މެހެކް އަންނަން ދެން މަޑުކޮއްލައިގެން”.\nއެތައް އިރަކު ވާހަކަ ދައްކަން އިނދެފައި އިވާން އެގެއިން ދިޔައިރު ބާރަ ޖަހަން ކައިރިވެއްޖެއެވެ.\nއިވާން ދިއުމުން، މެހެކް ފެންވަރާލައިގެން އޮށޯއޮވެލިއެވެ. އޭނާގެ ސިކުނޑިއަށް އެކި ޚިޔާލުތައް ޖަމާވާން ފެށިއެވެ. އެކަން އެއީ މިހާރު އާދައަކަށް ވެފައިވާ ކަމެކެވެ. އާހިލް އޭނާ އާއި ވަކިވިފަހުން އޭނާ ނިދިއައިސްގެން ނުނިދައެވެ. އަބަދުވެސް އެހެން އޮއްވައި އޭނާ އަށް ނިދެނީއެވެ.\nހަށިގަނޑުގައި ވަރުނެތް ކަހަލަ އިޚްސާސެއް އޭނާއަށް ކުރެވެމުން ދިޔައެވެ. ހިތް ނުތަނަވަސް ވަނީއެވެ. މިފަދަ ފިނި، ވިއްސާރަ ރެއެއްގައި އޭނާއަށް ހޫނުވަނީއެވެ. އެއީ ހިތާއި ދެކޮޅަށް އޭނާ މިރޭ އެ ނިންމި ނިންމުމުގެ އަސަރުތަކެވެ. ހިތަށް ތަދުވެގެން ގޮސް އޭނާގެ ލޮލުން ކަރުނަ ހިލުނެވެ. ނަމަވެސް އެ ސިކުންތުގައި އޭނާ ޚިޔާލަށް ގެނައީ މިރޭ އިވާން އައުމުން މަންމަ އުޅުނުގޮތެވެ. މަންމަ ހުރީ ކިހާ އުފާވެފައި ހެއްޔެވެ؟ އޭނާގެ އުފަލަކީ މަންމަ ގެ އުފަލެއް ނޫން ހެއްޔެވެ؟\nލޮލުން ފައިބަމުން ދިޔަ ކަރުނަތައް އޭނާ ފުހެލީ ހިނިތުންވަމުންނެވެ. އިވާން އޭނާ ދެކެ ނުލާހިކު ލޯބިވެއެވެ. އިރާދަކުރެއްވިއްޔާ އޭނާ އަށް ދެރަގޮތެއް ނުވާނެއެވެ. ފުންނޭވާއެއް ލަމުން އޭނާ ލޯމަރާލީ ހިތަށް ހަމަޖެހުން ދެއްވާތޯ ދުޢާ ކުރަމުންނެވެ.\nޖެހިގެން އައި ދުވަހެވެ. މެހެކް އަށް ޗުއްޓީ ދުވަހެކެވެ. މަސައްކަތްތަކުގައި މަންމަ އަށް އެހީވެދެމުން އިވާން ރޭގައި ދެއްކި ވާހަކަތައް އޭނާ ކިޔައިދިނެވެ. ކައިވެނިކުރަން އެއްބަސް ވީ ވާހަކަ ބުނުމުން މަންމަ އުފަލުން ފެށީ ހޭށެވެ. “އެހެންވީމަ ބޮޑުބޭބެ ގާތު ވާހަކަ ދައްކަން ވީ ދޯ؟”\n” މަންމަ ހިތްހަމަ ޖެހޭ ގޮތެއް. އެކަމަކު އަދި އިވާން ގެ މަންމަ ވެސް ހުރީ މެލޭޝިއާގައި. އޭނާގެ ކޮއްކޮ ކިޔަވާތީވެ. ވަރަށް އަވަހަށް އެމީހުން އަންނާނެ އޯ އިވާން ބުނީ. އެމީހުން އައީމަ ކައިވެނީގެ ވާހަކަ ދައްކަން އަހަރެން މި ވިސްނަނީ. މަންމަ ކީކޭ ބުނަނީ؟” މެހެކް މަންމަ ގެ މަޝްވަރާ ހޯދިއެވެ.\n” އެންމެ ރަނގަޅު. ތި ދެކުދިންނަށް ފެންނަ ގޮތެއް”.\nއެހަފްތާ ވެއަތުވެގެން ދިޔައީ އެގޮތުގައެެވެ. ކައިވެނީގެ ވާހަކަ މަންމަ ބޮޑުބޭބެ ގާތުގައި ދެއްކުމުން ބޮޑުބޭބެ ވެސް އުފަލުން އެކަމާ އެއްބަސް ވިއެވެ.\nއިވާން ކޮންމެ ދުވަހަކު މެހެކް އާއި ބައްދަލުކުރެއެވެ. ގެއަށް އަންނަ ނަމަ އެންމެންނަށް ހަދިޔާ ގެނެއެވެ. މެހެކް ދަންވަރު ޑިއުޓީ އޮންނަ ދުވަސްތަކުގައި، ހެނދުނުގަޑީގައި ހޮސްޕިޓަލަށް ބަލާވެސް އާދެއެވެ. އިވާންގެ ހެޔޮކަން ފެނި މެހެކް އިންތިހާއަށް އުފާވިއެވެ.\nއެއްރެއެއްގެ ރޭގަނޑުގެ ވަގުތެވެ. އިވާން އާއި މެހެކް ތިބީ ޕާކެއްގައެވެ.\n” މެހެކް އަށް އެނގޭތަ. އަހަރެން ސަދޫ ގާތުވެސް މެހެކް ދެކެ ލޯބިވާ ވާހަކަ ބުނިން.” އިވާން މެހެކް އަށް ބަލާލަމުން ބުނެލިއެވެ.\nއަސްލު އޭނަ ގާތު އެވާހަކަ ދެއްކީ މެހެކް ގެ ފަރާތުން އަހަރެންނާ ގަޔާވާ ކަމުގެ އެއްވެސް އިޝާރާތެއް އޭރު ނުފެނުނީމަ”.\nއިވާން ބުނެލި ޖުމްލައިން މެހެކް އަޖާއިބު ވިއެވެ. ސާދުނާ އަށް އައި ބަދަލުތަކަކީ އިވާން މެހެކް ދެކެ ލޯބިވާކަން އެނގިފައި އައި ބަދަލުތަކެއްކަން އޭނާ އަށް ވިސްނުނެވެ. އެހެންވީމަ، އެދުވަހު އިވާން އާއި ސާދުނާ ބައްދަލުވިކަން ޔަޤީނެވެ. ސާދުނާ އޭނާ ގާތުގައި ދޮގުހެދި ސަބަބު އޭނާ އަށް އެނގުނެވެ. ދެން ސަދޫ ކީކޭ ބުނީ؟”\n“އޭނަ އެދުނީ އޭނަ މެދުވެރިއަކަށް ނެހެދުމަށް. އަހަރެން ސީދާ މެހެކް ގެ ގާތު އެވާހަކަ ދައްކާށޯ އޭނަ ބުނީ”\n” އެހިސާބުން މާބޮޑު ގުޅުމެއް ނުބާއްވާ. ދޭތެރެއަކުން އެހެން ގުޅާލިއަސް، މިހާރުވެސް ޚަބަރެއް ނުވާތާ ވަރަށް ދުވަސް ވެއްޖެ”. އިވާން ގެ މޫނުމަތިން އެއްވެސް ހާސްކަމެއް ނުފެނެއެވެ.\n” އިވާން، އަސްލު ސަދޫ އިވާން ދެކެ ވަރަށް ލޯބިވޭ ” މެހެކް އިނީ ދެރަވެފައެވެ.\n” އަހަންނަށް ފަހުން ވިސްނުނު އޭނަ އަހަރެން ދެކެ ލޯބިވާ ކަން. އެވާހަކަ ބުނި ދުވަހުވެސް އަހަންނަށް އެކަން ފާހަގަ ކުރެވުނު އޭނަގެ ވާހަކަ ހުރިގޮތުން. އެކަމަކު އަހަރެން އޭނަ އާއި ދޭތެރޭ ދެކުނީ ހަމައެކަނި ފްރެންޑެއް ގޮތައް. އެންމެ ފަހުން ގުޅި ދުވަހު ބުނި ކުއްޖަކާ ރައްޓެހިވި ވާހަކަ”\n” އެ ދުވަސްތައް ވެސް އެ ނިމުނީ ނު ދޯ”. އިވާން އިތުރަށް އެވާހަކަ ކުރިއަށް ގެންދާކަށް ބޭނުމެއް ނުވިއެވެ.\nދެން ހިމޭންވެފައި އިރުކޮޅަކު ދެމީހުންނަށް ތިބެވުނީއެވެ.\n” އިވާން… އަހަރެން ވާހަކައެއް ބުނަންތަ؟”\n“އަހަރެން ޤަބޫލް ކުރާ ގޮތުގައި އިވާން އަށް އަހަރެންގެ ޕާސްޓް އެނގެން ޖެހޭނެ”.\n” އަހަރެން…އަހަރެން ވަރަށް ލޯބިވިން މީހަކު ދެކެ ކުރީގަ… އެކަމަކު އޭނަ އަހަރެން ދޫކޮއްލާފައި ގޮސް އެހެން މީހަކާ ކައިވެނި ކުރީ.. މެހެކް ފުންނޭވާއެއް ލިއެވެ.\n“ހަނދާން ވޭތަ މިހާރު އޭނަ މަތިން؟ އިވާން އަހާލިއެވެ.\n“ނު..ނޫން ދެން.. އިވާން ގާތު މިވާހަކަ ބުނެލަން ބޭނުންވީ ހަމަ.. އަހަރެން ބޭނުންވަނީ އިވާން އާއި މެރީކޮށްގެން ދިރިއުޅުމާއިގެން ކުރިއަށް ދާން “. މެހެކް އިވާން އާއި ހަތަރުކަޅި ހަމަކުރިއެވެ.\n” ތޭންކްސް މެހެކް، އިރާދަކުރެއްވިއްޔާ ލޯތްބަކީ ކޮން އެއްޗެއް ކަން މެހެކް އަށް އަހަރެންގެ ފަރާތުން ދަސްވާނެ. އެހާވެސް ލޯބި ދޭނަން”. އިވާން ބުނެލިއެވެ.\nރެއެއްގެ ދަންވަރުގެ ވަގުތެވެ. މެހެކް އިނީ ޑިއުޓީގައެވެ. ގަޑިން ދެ ގަޑި ބައިވީއެވެ.\nމެހެކް ގެ ފޯން ވައިބްރޭޓް ވާން ފެށިއެވެ.\n“ހެލޯ..މެހެކް ބިޒީތަ؟ ނުނިދިގެން މިއުޅެނީ…” އިވާން ބުނެލިއެވެ.\n“އެހެންތަ؟” މެހެކް ގާތަށް ހިނިއައެވެ.\n“ކުރިން މިހެން އޮވެގެން ނިދެނީ. މިހާރު ތި އަޑު އަހާލާފަ ނިދާ ހިތްވަނީ. މިހާރު ނިދޭނެ ކަންނޭނގެ”.\nއިވާން ދައްކަމުން ދިޔަ ވާހަކަތައް އަޑުއަހަމުން ދިޔައިރު މެހެކް އިނީ ގަލަމަކުން ފޮތެއްގައި ކޮންމެވެސް އެއްޗެއް ލިޔެލަ ލިޔެލަ އެވެ.\nކުއްލިއަކަށް ދުވެފައި ކަހަލަ ގޮތަކަށް ނަރުހެއް އެތެރެއަށް ވަދެގެން އަންނަ ތަން ފެނުނެވެ. ” ސީރިއަސް ޕޭސެންޓެއް އެބަގެނޭ. ހޭނެތިފައި ޕޭޝެންޓް އޮތީ ވެސް” ނާރސް ކުއްޖާ ބުނެލިއެވެ.\n” އިވާން، ސީރިއަސް ޕޭޝެންޓެއް އެބަގެނޭ. އަހަރެން ބޭއްވީ.” މެހެކް ފޯން ކަނޑާލިއެވެ.\nއެވަގުތު އެނދެއްގައި ބަލިމީހާ ވައްދާތަން ފެނި މެހެކް އަވަސް އަވަހަށް ތައްޔާރުވެލިއެވެ. އެމާރޖެންސީރޫމް ގެ އެނދުގައި ބަލިމީހާ ބާއްވާލުމާ އެކު މެހެކް އަވަސް ހިނގުމުގައި ގޮސް އެނދު ކައިރީގައި ހުއްޓިލިއެވެ. އޭރު މުސްކުޅި ފުރާ ފިރިހެނަކު ބަލިމީހާގެ ކައިރީގައި ހުރެ ރޮމުން ދިޔައެވެ.\nމެހެކް ބަލިމީހާ އާއި ކައިރިވެލިއެވެ. އަވަސް އަވަހަށް އޭނާ ބަލަމުން ދިޔައީ ވިންދް ހުރިތޯ އެވެ. އަތުގައި އަތްލާފައި ބަލިމީހާގެ މޫނަށް މެހެކް ބަލާލިއެވެ. އެއްފަޅިއަށް މޫނު އަނބުރާލެވިފައި ވީއިރު އަރިމަތިން ފެންނަނީ ތުނިކޮށް ފަޅާފައިވާ އޭނާގެ ތުނބުޅިއެވެ. ނަސީބަކުން ވިންްދް ހުއްޓެވެ.\nއޭރު ނާރސް ކުއްޖާ ބަލިީހާއާއި އެކު އައި މީހާ އާއި ކުރަމުން ދިޔަ ސުވާލުތައް މެހެކް އަށް ވަރަށް ސާފުކޮށް އަޑު އިވެއެވެ.\n“މިރޭ ހަމަ ކުއްލިއަކަށް މާ ގަދައަށް ބޮލުގައި ރިއްސަން ފެށީ، މިހާރަކަށް އައިސް ބޮލުގައި ރިއްސާތީ އުޅޭނެ. ދެން ވަރަށް ގިނައިން ހޮޑުލެވިފަ، ކުއްލިއަކަށް ޚަބަރު ހުސްވީ” އެމީހާ ރޮމުން، ވީ ގޮތް ކިޔާ ދެމުން ދިޔައެވެ.\n” ބަލިމީހާ ގެ ނަމަކީ ކޮބާ؟” މެހެކް ސުވާލު ކޮއްލިއެވެ. ބަލިމީހާ ހޭނެތިފައިވާތީ ގޮވާލުމުގެ މަޤްސަދުގައެވެ.\nއެމީހާ މެހެކް ގެ މޫނަށް ބަލާލިއެވެ. ދެން ކަރުނަތަށް ފޮހެލިއެވެ.\nއެނަން އަޑު އިވުމާއެކު މެހެކް ގެ ފައިދަށުން ބިންގަނޑު ދެމިގެން ދިޔަ ކަހަލަ އެވެ. ހިނދުކޮޅަކަށް ހުއްޓުން އަރާފައި އޭނާ އަށް ހުރެވުނީއެވެ.\nއޭނާ ބޭނުންވީ އަވަސް އަވަހަށް ބަލިމީހާގެ މޫނު ބާލާލާށެވެ. މަޑުމަޑުން މެހެކް ދިޔައީ އެމޫނު އަނބުރާލައިގެން އޮތް ފަޅިއަށެވެ. އޭރު އޭނާގެ ހިތް ހީވަނީ މޭ ފަޅާ ނުކުމެދާނެ ހެންނެވެ.\nއެ މޫނު ފެނުމާެެއެކު މެހެކް އަށް އަނގަމަތީގައި ދެ އަތް އަޅާލެވުނެވެ. ސަހަރޯއެވެ. އެއީ ހަމަ އާހިލްގެ މޫނެވެ. އޭނާގެ ހިތް އެމީހަކަށް ޓަކައި ލޯބިން ފުރިފައިވާ އިންސާނާއެވެ. މެހެކްގެ ހިތް ހުއްޓުނު ކަހަލަ އެވެ.\nއާހިލްގެ މޫނު މަތިވަނީ ކުރިއަށް ވުރެ ދޮންވެފައެވެ. ބޮލުގައިވާ ފަން އިސްތަށިގަނޑު ވަނީ މޫނު މައްޗައް ވެއްޓިފައެވެ. ތުނބުޅި ހުރީ ރީތިކޮށް ފަޅާފައެވެ. ތުންފަތުގައި ވަނީ ކުރަކި ކަމެވެ. ލޯ މެރިފައި އޮތް އިރު އެމަޢުސޫމް މޫނު ފެނި މެހެކް ގެ ހިތް ރަހުމުން ފުރުނެވެ. ކުރީގައި މެހެކް އަށް އާހިލް ފެނުނު އިރު ހުރި ގޮތާއި ތަފާތެވެ. އޭރުގައި އާހިލް އެއްެވެސް ވަރަކަށް ތުނބުޅި އެއް ނުހުރެއެވެ.\nއޭނާގެ ދެ ލޮލަށް ކަރުނަތައް ޖަމާވީ އިޚްތިޔާރަކާ ނުލައެވެ. އަވަސް އަވަހަށް އޭނާ އާހިލް އަށް ގޮވަން ފެށިއެވެ. ” އާހިލް. އާހިލް. އާހިލް” އޭނާގެ އަޑުގައިވަނީ މަޑު ތުރުތުރެއް އުފެދިފައެވެ. އިރުކޮޅެއްނުވެ އާހިލް ލޯ ނުހުޅުވާ އޮވެ، ލޯމަރާ ބާރުކޮއްލަމުން ބޮލުގައި ހިފަހައްޓާލިއެވެ. ް\nއެހިނދު މެހެކް ގެ ހިތުގެ ތެޅުމުގެ އަޑު އެތާ ތިބި އެންމެންނަށް އިވޭނެހެން އޭނާ ހީވިއެވެ. އާހިލް ކުޑަކޮށް ލޯ ހުޅުވާލިއެވެ. އެވަގުތު މެހެކް ގެ މޫނަށް އާހިލް ބަލާލިއެވެ. ނަމަވެސް އަނެއްކާވެސް އޭނާ ލޯ މަރާބާރުކޮއްލިއެވެ. ދެފަރާތައް ބޯ ހަލުވާ ލަމުންނެވެ. ފަހަރުގައި އެއީ މެހެކް ކަން އާހިލް އަށް ޤަބޫލު ނުކުރެވުނީ ކަންނޭނގެއެވެ. އާހިލް ގެ ހާލު މެހެކް އަށް ދެނެގަނެވުނެވެ. އޭނާ ހިތްވަރުކުރަމުން ދިޔައީ އެތާނގައި ތިބި މީހުންނަށް ވިސްނާފައެވެ. އަވަސް އަވަހަށް ކަރުނަ ފޮހެލިއެވެ. އޭރު އޭސީގެ ފިނީގައި ހުރިއިރުވެސް އޭނާ ވަނީ ދާ ހިއްލާ ފޯވެފައެވެ.\n“އަހަރެންގެ ދަރިފުޅު ކިހިނެއް؟” އެމީހާ އަހާލިއެވެ. އެއީ އާހިލް ކަން އެނގުމުން ކައިރީގައި ހުރީ އާހިލްގެ ކާފަ ކަން މެހެކް އަށް ދެނެގަނެވުނެވެ. ” ރަނގަޅުވާނެ އިރާދަކުރެއްވިއްޔަ. އިންޖެކްޝަން ދޭނަން އަޅުގަނޑު” ތަންކޮޅެއް ހަމަޖެހޭ ގޮތް ދައްކަން މެހެކް މަސައްކަތް ކުރިއެވެ. މިވަގުތު އާހިލް އަކީ އޭނާގެ ޕޭސެންޓެކެވެ. އޭނާގެ އުޅުން ބަހައްޓަން ޖެހޭނީ ޑޮކްޓަރެއްގެ އުޅުން ހުންނަ ގޮތަށެވެ. އަމިއްލަ ނަފްސް ހަމައަކަށް އެޅުވޭތޯ އޭނާ މަސައްކަތް ކުރިއެވެ.\nއެވަގުތު އާހިލްގެ އަނބިމީހާ މަތިން ހަނދާންވެ މެހެކް ދެކޮޅު ހޯދާލިއެވެ. ކާފަ ފިޔަވާ އިތުރު މީހަކު އާހިލް ގެނައި ފަހުން އެތަނަކަށް ނުވަދެއެވެ. ފަހަރުގައި ނާދެވުނީ ކަންނޭނގެއެވެ. ނޫނެކެވެ. ލޯބިވާ ނަމަ އެފަދަ ހާލަތުގައި އާހިލް ގާތުގައި އެމީހަކު ހުންނާނެކަން ޔަޤީނެވެ.\nއާހިލް އަށް އައި.ވީ ގެ އިތުރުން ދެ އިންޖެކްޝަން ދެވުނެވެ. އެންމެ ހިނދުކޮޅަކަށް ވެސް މެހެކް، އާހިލް އާއި ދުރުގައި ހުންނާކަށް އޭނާގެ ހިތެއް ނޭދުނެވެ. ހިތަށް ލިބެމުން ދިޔައީ ބަޔާން ކުރަން ނޭނގޭ ކަހަލަ ވޭނެކެވެ. އޭނާ ބޭނުންވަނީ ބާރުބާރަށް ރޯށެވެ.\nދުރުގައި ހުންނަން ކެތްނުވުމުން އެންމެ ފަހުން މެހެކް ގޮސް އާހިލް އޮތް އެނދު ކައިރީގައި ހުއްޓިލިއެވެ. އޭރުވެސް ކާފަ ކޮންމެވެސް ވަރަކަށް ރޯކަން އެނގެއެވެ. މެހެކް އަކަށް އެއްވެސް ސުވާލެއް ކުރާކަށް ނުކެރުނެވެ.\nއާހިލް އަށް އޮތީ ނިދިފައެވެ. މިހާރު އާހިލް އަށް އެ ނިދެނީ މެހެކް ދީފައިވާ އިންޖެކްޝަނެއްގެ ސަބަބުންނެވެ.\nމެހެކް އަށް އާހިލް ގެ މޫނަށް ބަލަން ހުރެވުނީއެވެ. އޭނާ އަށް އިޚްސާސް ކުރެވެމުން ދިޔައީ އާހިލް ގެ ލޯތްބަށް އޭނާގެ ހިތް އެދެމުން ދާ ވަރެވެ. އާހިލްގެ މޫނުގައި ފިރުމާލާ އޭނާ ފިރުމާލާ ހިތްވިއެވެ. މެހެކް ބޭނުން ވަނީ އެ މޫނުގައި ބޮސް ދޭށެވެ. ހިތުގައިވާ ޝަކުވާތައް ބަންޑުންކޮއްލަމުން ރޮމުންނެވެ. އާހިލްގެ ހަނދާން ތަކުގައި ހިތާމަ ކޮށްކޮށް އެތައް ލަކުނެއް އަދިވެސް ތާޒާ ކަމާއެކު އޭނާގެ ހިތުގައި އެބަހުއްޓެވެ.\nއެވަގުތު އޭނާގެ ލޯ ކަރުނުން ފުރުނެވެ. އާހިލްގެ އަނބިމީހާ މަތިން އަނެއްކާވެސް ހަނދާނަށް އައެވެ. ޖަޒްބާތުގައި ޖެހިގެން އޭނާ ހުރިހާ ކަމެއް ހަނދާނުން އެ ފިލަނީ ކީއްވެ ހެއްޔެވެ؟ އޭނާ އަކީ ވެސް މިހާރު މީހެއްގެ އަންބަކަށް ވާން އާ ބަސް ބުނެގެން ހުރި މީހެކެވެ.\nއަވަސް ހިނގުމެއްގައި އޭނާ ގޮސް ފާހާނާއަށް ވަނެވެ. ރޮވޭ ވަރުން މޫނަށް ފެން ޖަހަމުން އޭނާ ދިޔައެވެ. މިފަދަ ހާލުގައި އާހިލް އޭނާއަށް ފެނިދާނެ ކަމަށް އޭނާ ދުވަހަކުވެސް ހިއެއް ނުކުރެއެވެ.\nމިވީ ކިހިނެއް ހެއްޔެވެ؟ އަނެއްކާވެސް އާހިލްގެ ލޯތްބަށް އެދި އޭނާގެ ހިތް އެ އާދޭސް ކުރަނީ އޭނާގެ އެއްވެސް އިޚްތިޔާރަކާ ނުލައެވެ. ލޯގަނޑުން އޭނާގެ މޫނު ބަލާލެވުނެވެ. އާހިލް އަށް އޭނާ ފެނިއްޖެ ނަމަ އާހިލް ހަދާނީ ކިހިނެއް ހެއްޔެވެ؟ އޭނާގެ ހިތުގައި ފޮރުވައިގެން އުޅުނު ލޯބި އުތުރިއަރަން ފެށިއެވެ.\nމަޑުމަޑުން މެހެކް ފާހާނާއިން ނުކުތެވެ. އޭނާ ވިސްނާލިއެވެ. އާހިލްގެ ހުރީ ކޮން މައްސަލައެއްތޯ ދެނެގަތުމަށް ޓެސްޓު ތަކެއް ހަދަން ޖެހޭނެއެވެ. ނަމަވެސް މިވަގުތު ފެންނަ ފެނުމަށް އާހިލް އިރާދަކުރެއްވިއްޔާ ރަނގަޅެވެ. އަދި އެއްދުވަހު އާހިލް ހޮސްޕިޓަލުގައި ބާއްވަން އޭނާ ބޭނުންވިއެވެ. އެތެރެ ހަށީގެ ޚާއްސަ ޑޮކްޓަރެއްގެ ލަފާ ހޯދުން މުހިންމުވީމައެވެ.\n” ބޭބޭ، އާހިލް އަދި އެއް ދުވަހު އެޑްމިޓް ކޮއްފަ ބާއްވާނަން އިނގޭ. އަޅުގަނޑަށް ހީވަނީ އެތެރެހަށީގެ ޚާއްސަ ޑޮކްޓަރެއްގެ ލަފާގެ އިތުރުން ޓެސްޓް ތަކެއް ހަދާލުން ރަނގަޅުވާނެހެން. އެހެންވީމަ އިނގޭ.” މެހެކް ކާފަ އާއި ހިތްހެޔޮކަމާއެކު ވާހަކަ ދެއްކިއެވެ.\n” އެހެންވީމަ އަޅުގަނޑު އާހިލް ޕްރައިވެޓް ރޫމަކަށް ބަދަލު ކުރާނަން. މިބުނީ ކޮޓަރިއަކަށް”. މެހެކް ބޭނުންވަނީ އާހިލް ހިތްހަމަޖެހުމުގައި ފަރުވާ ހޯދާށެވެ.\nރޫމެއް ހަމަޖެއްސުމަށް ފަހު ފަތިސްވި އިރު އާހިލް ރޫމަށް ބަަދަލުކުރެވުނެވެ. ހުރިހާ ކަމެއްވެސް ހިނގީ މެހެކްގެ ބެލުމުގެ ދަށުންނެވެ.\n” ހާދަ ރަނގަޅު ކުއްޖެކޭ. މާތް ރަސްކަލާނގެ ދަރިފުޅަށް ރަހުމަތްލައްވާށި” ކާފަ ހުރީ އުފަލުން ރޮވިފައެވެ.\nމެހެކް ހިނިތުންވެލިއެވެ. ކާފަ އެހެން ބުނުމުން އޭނާގެ ހިތް އުފަލުން ފުރުނެވެ.\nއެދުވަހު އޭނާ އެމާރޖެންސީ ލީވެއް ނެގިއެވެ. އޭނާ އަށް މިވަނީ ކިހިނެއް ހެއްޔެވެ؟ ހުރިހާ ވަގުތެއް އޭނާ ހޭދަ ކުރާ ހިތްވަނީ އާހިލްްގެ ގާތުގައެވެ. އާހިލް އަކީ މީހެއްގެ ފިރިއެއްކަން އެނގި ހުރެއެވެ. ރަހުމުކުޑަ ގޮތަކަށް އާހިލް އޭނާ ދޫކޮއްލި ޚިޔާލު އައި ނަމަވެސް މިހާރު ހިތުގައި ޝަކުވާއެއް ނެތް ފަދައެވެ.\nމިއަދު އާހިލްގެ އަނބިމީހާ އަންނާނެ ކަން ޔަޤީނެވެ. ފަހަރުގައި ކުދިން ގާތުގައި މަޑުކުރީ ކަމަށް ވެސް ވެދާނެއެވެ. އެޚިޔާލުތަކުގައި އޭނާގެ ހިތް މޯޅިވާން ފެށިއެވެ. ހަޤީޤަތަކީ އޭނާގެ ހިތް އާހިލް އަށް ޓަކައި މޮޔަވެފައިވާ ކަމެވެ. އެހެނަސް އޭނާ ޖެހޭނީ ކެތްތެރިވާށެވެ. ހިތްވަރުކުރާށެވެ.\nކުއްލިއަކަށް ފޯން ވައިބްރޭޓް ވެލިއަޑަށް އޭނަ ސިހުނެވެ. ފޯނަށް އައީ އިވާންގެ މެސެޖެކެވެ.\n“މައި ގާރލް ބިޒީތަ؟ ބަލާ ދާންވެގެން މިގުޅަނީ.”\nއެއްގޮތަކަށްވެސް ފޯނަށް ސަމާލުކަން ނުދެވުމުގެ ސަބަބުން އިވާންގެ އެތައް ކޯލެއް ވަނީ މިސްވެފައެެވެ. އިވާން ގެ މެސެޖު ފެނި މެހެކް ހިތަށް އަސަރުކުރިއެވެ.\n“ވަރަށް ބިޒީ”. މެހެކް ކުރުޖަވާބެއް ފޮނުވިއެވެ.\nމަޑު ހިނގުމެއްގައި އޭނާ ގޮސް އާހިލް އޮތް ރޫމަށް ވަނެވެ. އޭރު ގަޑިން އަށެއް ޖެހީއެވެ. ” އާހިލް އަދިވެސް ހޭލާކަށް ނޫޅޭ” ކާފައަށް ރޮވޭގޮތް ވިއެވެ.\n” އިރާދަކުރެއްވިއްޔާ ވަރަށް އަވަހަށް ހޭލާނެ. އެއީ އެ އިންޖެކްޝަންގެ އަސަރު”.\n“އެހެންތަ؟ ފާހާނާ އަށް ވަދެލާނަން”. ކާފަ ހިނިތުންވަމުން ބުނެލިއެވެ.\nމެހެކް ހުރީ އެނދުކައިރީގައި ހުއްޓިލައިގެން ކަޅި ޖަހައިނުލާ އާހިލްގެ މޫނަށް ބަލާށެވެ.\nއިރުކޮޅެއްނުވެ އާހިލް މަޑުމަޑުން ލޯ ހުޅުވަން ފެށިއެވެ. އެވަގުތު މެހެކް ގެ ހިތުގެ ވިންގް އަވަސް ވާން ފެށިއެވެ. މަޑުމަޑުން އޭނާ އަށް އެނދާ ދުރަށް ޖެހިލެވުނެވެ.\nލޯ ހުޅުވާލުމާއެކު މެެހެކް ފެނިފައި އާހިލް ވެސް ހުއްޓުން އަރާފައި އޮތީއެވެ. ހީވަނީ އޭނާ އަށް އެއީ މެހެކް ކަމަށް ގަބޫލު ނުކުރެވޭ ހެންނެވެ. އެހެން އޮވެފައި އޭނާ ކުޑަކޮށް ހިނިތުންވެލިއެވެ.\n“މެހެކް” އާހިލް މަޑުމަޑުން ބުނެލި ވަގުތު ހޯސްލާފައި ލޮލުން ފައިބަމުން ދިޔަ ކަރުނަތައް ބާލީހަށް ފޭދުނެވެ.\nއެތައް އަހަރެއް ފަހުން މެހެކް އަށް އާހިލްގެ އަޑު އިވުނެވެ. ހިތަށް ކުރި އަސަރުން އޭނާ އަށް ރޮވެން ފެށުމުން، ބޭނުންވީ އަވަހަށް އެތަނުން ނުކުންނާށެވެ.\nމެހެކް ދުއްވައިގަންނަން އުޅުނު ވަގުތު ހުޝިޔާރުކަމާއެކު އާހިލް އޭނާގެ އަތުގައި ބާރުބާރަށް ހިފެހެއްޓިއެވެ.\n” މެހެކް ޕްލީޒް ނުދޭބަލަ”. އާހިލް އާދޭހާ އެކު ބުނެލިއެވެ.\nއެއަޑު ވީ މެހެކް ގެ ފައިގައި އެޅުނު ހިލިހިލާ ގަނޑަކަށެވެ. އެގޮތުގައި ހުރެފައި އޭނާ އަށް ދޮރާ ދިމާ އަށް ނަޒަރު ހިންގާލެވުނެވެ.\n” އަހަރެންގެ އަނބިމީހާ އައިސްދާނެ ކަމަށްތަ ތި ބަލަނީ؟” އާހިލް ރޮވިފައި އޮވެ ކޮއްލި ސުވާލުން މެހެކް އަށް ލޯމަރާލެވުނެވެ. ފައިބައިގަންނަން ތައްޔާރުވެފައި ހުރި ކަރުނަތައް އޭނާގެ ކޯތާފަތް ތެއްމާލިއެވެ.\nSorry shelly.. in sha Allah dhn ahna faharakun rangalh vaane.. thankx v bodah story kiyaalyma☺\nv reethi mi partves waiting for next part.\nThank u marry ☺\nMehek Ivaan gulhuveema reethivaanee vaahaka.\nthank u reen ☺\nSo short…I was so looking forward to this parto…cant Wait to read the next one …when will .u be updating ???this is aver nice story I enjoyed reading it .\nDhn ahna part digukohlaanan.. in sha Allah v avahah up kuraanan.. thank u muffin ☺\nnew part upload kuraani kon irakun?? varah dhigu koh genes dheeba.. varah varah varah reethi waahaka\nIn sha Allah.. thankx dear\nThank u aisha ☺\nI really really love this story.. varah comment nukuran. . Ekam hama writer ah support eh dheyn beynun vee comment kollaigen.. plx plx mi story ehkkn nimmaathi ingey. V v v reethi story eh mee.. waiting for the next part ?\nIn sha Allah ekkoh nihmaanan.. v ufaavehje.. thank u petite ☺\nheeva gothun aahil ah vani cancer fadha bayyeh jehifa,ehenve mehek ah ithuru hiy dathi kameh nudheyn vegen marry kuri kamah hadhaigen ulhueni. mihar then aahil ge balige kanthah mehek ah ingen kairi vejje dhw. lets see wat happens cant wait for the next part <3\nThank u sib. In sha Allah v avahah up kuraanan.. ☺\nSuhbooo mi haadha kiya hithu indhaenimuny v kuru next part dhigu kohllathi awesome story\nHehe labba in sha Allah digukohlaanan.. thank u inu ☺\nThankx all for the lovely comnts.. vv ufaa vehje. Love u all ?\nMasha allah v rythi thankolhekkury n dailykoh genesdhybala v kiyaahithun kiyaa stry eh my ehenve pls\nThank u khajja.. ☺ miadhu up kureveythw mi balany.. vaa gothaky thankolheh buxi ee. ehenve daily koh up nukureveny.\nMahak and ivaaaan pls ….\nNot that aahlil….hate bite…\nHehehe.. thank u Rsy ☺\nMee haadha reethi vaahakaekey….miadhu hama kiyaalee mi foohi vegen…mihaaru aneh bai kiyaa hithun keiy vaneekee noon…??\nThank u azu ☺. V happy vehje kiyaalyma\nލޯބި May 29, 2014


"ޤަޟާއީ އަހަރު 2020" އިފްތިތާޙް ކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n18 ފެބުރުވަރީ 2020، ރިފަރެންސް: SA/RIMS/2020/7\nއުއްތަމަ ފަނޑިޔާރު އޮނަރަބްލް އަލްއުސްތާޛް އަޙްމަދު މުޢުތަޞިމް ޢަދުނާން، ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު، ދައުލަތުގެ ވަޒީރުން، ސުޕްރީމް ކޯޓުގެ ފަނޑިޔާރުން، ރައްޔިތުންގެ މަޖިލީހުގެ މެންބަރުން، ޝަރުޢީ ދާއިރާގެ ހުރިހާ ފަނޑިޔާރުންނާއި މުވައްޒަފުން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nރާއްޖޭގެ ފަނޑިޔާރުގޭގެ މަސައްކަތްތައް، 2020 ވަނަ އަހަރަށް ފެށުމުގެ މުނާސަބަތުގައި، އުއްތަމަ ފަނޑިޔާރު އޮނަރަބްލް އަލްއުސްތާޛް އަޙްމަދު މުޢުތަޞިމް ޢަދުނާނަށް މަރުޙަބާއާއި ތަހުނިޔާ ދަންނަވަން. އަދި ރާއްޖޭގެ އެކި ކަންކޮޅުތަކުގައި މަސައްކަތް ކުރައްވާ ހުރިހާ ފަނޑިޔާރުންނަށާއި، ޢަދުލު އިންޞާފު ޤާއިމުކުރުމުގެ ދާއިރާގައި މަސައްކަތް ކުރައްވާ ހުރިހާ ބޭފުޅުންނަށްވެސް މަރުޙަބާ ދަންނަވައި ހެޔޮއެދުންތައް އަރިސްކުރަން.\nރައްޔިތުންގެ މެދުގައި ޢަދުލު އިންޞާފު ޤާއިމުކުރުމަކީ، ތިމާމެންގެ އިސް ވާޖިބު ކަމުގައި، އަމިއްލަ ނަފްސަށް ޤަބޫލުކުރާ ފަނޑިޔާރުންތަކެއްގެ މައްޗަށް، ޝަރުޢީ ނިޒާމު ބައްޓަންވުމަކީ، ޤައުމެއްގެ ހަމަޖެހުމާއި ޞުލްޙަމަސަލަސްކަމަށްޓަކައި ކޮންމެހެން ބޭނުންތެރި ކަމެއް. އަމިއްލަ ފަރުދެއް ކަމަށްވިޔަސް، ނުވަތަ ދައުލަތުގެ އިދާރާއެއް ކަމަށްވިޔަސް، ފަނޑިޔާރުގެއާ ހަމައަށް އަންނަނީ، ޙައްޤެއް ހޯދަން.\nރައްޔިތުންގެ ޙައްޤުތައް ރައްކާތެރިކޮށްދީ ޙިމާޔަތްކޮށްދިނުމުގައި، އެންމެ މުހިންމު ދައުރެއް އަދާކުރައްވާ ބަޔަކީ ފަނޑިޔާރުން. އަމިއްލަ ފަރުދަކުވިޔަސް، ދައުލަތުގެ ކަމެއް ހިންގުމާ ޙަވާލުވެ ހުރި މީހަކު ކަމުގައިވިޔަސް، ފަނޑިޔާރުންގެ މަސައްކަތާ ބެހި، ނުފޫޒު ފޯރުވައިގެން ނުވާނެ ކަމަށް، ޤާނޫނުއަސާސީގައި ސާފު ބަހުން ލިޔެފައި އޮންނަނީ، އެ ސަބަބަށްޓަކައި.\nދައުލަތުގެ މަޤާމުތަކަށް ބަލާއިރު، ވަކި މުއްދަތެއް ނެތް ގޮތަށް، މަޤާމަށް ޢައްޔަނުކުރުމަށް ޤާނޫނުއަސާސީން ލާޒިމުކުރާ ބަޔަކީވެސް، ހަމައެކަނި ފަނޑިޔާރުން. މިފަދަ ދުސްތޫރީ ޢިނާޔަތްތައް ފަނޑިޔާރުންނަށް ލިބިދީފައި އޮންނަނީ، އެ ފަނޑިޔާރުންގެ ފަރާތުންވެސް ވަރަށް މަތިވެރި މަޤްޞަދުތަކެއް ޙާޞިލުކުރަން ބޭނުންވާތީ. އެއީ ރައްޔިތުންގެ މެދުގައި ތަފާތުނުކޮށް، ޢަދުލު އިންޞާފު ޤާއިމުކޮށްދިނުން.\nމާތް ﷲގެ ވާގިފުޅާއެކު، ދައުލަތް ހިންގުމުގެ ނިޒާމަށް ރައްޔިތުން ގެނައި ބޮޑު ބަދަލާއެކު، ފަނޑިޔާރުގެ އިޞްލާޙުކުރުމުގެ މަސައްކަތް އަޅުގަނޑުމެން ފަށައިގެން މިއުޅެނީ، ވަރަށް އިޚްލާޞްތެރި ތެދުވެރި ނިޔަތެއްގައި. އެއީ ރައްޔިތެއްގެ ކިތަންމެ ކުޑަ ޙައްޤެއް ބަޔަކު ނިގުޅައިގަތަސް، ފަނޑިޔާރުގެއިން އެ ޙައްޤެއް އަނބުރައި ހޯދައިދޭނެ ކަމުގެ، އިތުބާރާއި ޔަޤީންކަން ރައްޔިތުންނަށް ހޯދައިދިނުން.\nމިއަދު ދައުލަތް ހިނގަމުން މި އަންނަނީ، ދައުލަތުގެ ތިން ބާރަށް ޤާނޫނުއަސާސީން ކަނޑައަޅައިދީފައިވާ އެންމެ ފުރިހަމަ މިނިވަންކަމުގެ ތެރޭގައި. ސަރުކާރުގެ ފަރާތުން ފަނޑިޔާރުގެއާ ބެހި ނުފޫޒު ފޯރުވުމުގެ އެއްވެސް ކަމެއް، އަޅުގަނޑުމެން ނުކުރަން. އަދި އިރާދަކުރެއްވިއްޔާ އެފަދަ ކަމެއް އަޅުގަނޑު ނުވެސްކުރާނަން.\nއަޅުގަނޑުމެން ރައްޔިތުންނަށް ވަޢުދުވީ، ރައްޔިތުންގެ ޙައްޤުތައް ޙިމާޔަތްކޮށް ރައްކާތެރިކޮށްދިނުމަށް މަސައްކަތްކުރާ ފަނޑިޔާރުގެއެއް ޤާއިމުކޮށްދިނުމަށް. ސަރުކާރު ކުރިއަށް މިދަނީ އެ ވަޢުދުގެ މަތީގައި. ފަނޑިޔާރުގެ އިޞްލާޙު ކުރުމަށް، މިދިޔަ އަހަރެއްހާ ދުވަހުގެ ތެރޭގައި ވަރަށް ގިނަ މަސައްކަތްތަކެއް ކުރެވިއްޖެ. އަދިވެސް ކުރަން ހުރި ވަރަށް ގިނަ ކަންތައްތައް އެބަހުރި.\nމުޅި ޝަރުޢީ ނިޒާމަށް ބަލާއިރު، ކޯޓުތަކުން ޚިދުމަތްތައް ހޯދުމުގައި ރައްޔިތުންނަށް ފަސޭހަވާނެ ގޮތްތަކަކަށް، އިދާރީ ހިންގުން ބަދަލުވަމުން އަންނަކަމީ، ރައްޔިތުންނަށް ލިބޭ ވަރަށް ބޮޑު ހިތްހަމަޖެހުމަކަށް ވާނެ. ހުރިހާ ކޯޓުތަކެއް، އެއް ވިއުގައަކުން ގުޅައިލެވި، ކޯޓުތަކުގެ މެދުގައި މުޢާމަލާތު ކުރެވޭނެ ފަސޭހަ އިންތިޒާމެއް، މިހާރު ހަމަޖެހިފައި އޮތުމަކީވެސް، ކޯޓުތަކުގެ ހިންގުމަށް އައި ހެޔޮ ބަދަލެއް.\nއަޅުގަނޑުމެންގެ ތެރޭގައި މިހާރު ފެތުރިފައިވާ، އިޖުތިމާޢީ ވަރަށް ގިނަ މައްސަލަތަކަށްވެސް، އެކަށީގެންވާ ޙައްލެއް ހޯދުމުގައި، އެންމެ މުހިންމު ދައުރެއް އަދާކުރެއްވޭނީ ފަނޑިޔާރުގެއިން. އެއީ ކުޑަކުދިންނަށް ގޯނާކުރުމާއި އިހުމާލުވުމުގެ މައްސަލަތައް ކަމަށްވިޔަސް، މާރާމާރީއާއި، ގޭންގުކުށްތަކާއި، މަސްތުވާތަކެތީގެ މައްސަލަތައް ކަމަށްވިޔަސް، މިފަދަ ކޮންމެ މައްސަލައެއް ޙައްލުކުރުމުގައި، ކޯޓުތަކުގެ ދައުރު ވަރަށް ބޮޑު.\nއޭގެ ތެރެއިންވެސް އެންމެ މުހިންމު ކަމަކީ، ޢަދުލު އިންޞާފު އޭގެ ވަގުތުގައި ޤާއިމުކުރުން. ޝަރުޢީ މަރުޙަލާތައް އަވަސްކޮށް، އަވަހަށް ނިޔާ ކަނޑައެޅުން. ރައްޔިތުންގެ ހިތްތަކުން ފަނޑިޔާރުގެއާމެދު އިތުބާރު ގެއްލުމަށް މެދުވެރިވާ މައިގަނޑު ސަބަބަކީވެސް، ޝަރީޢަތުގެ މަރުޙަލާތައް ދިގުލައިގެން ގޮސް، ޙައްޤުތައް ލިބުމަށް ހުރަސްއެޅުން.\nކުޑަކުދިންނަށް ޖިންސީ ގޯނާކުރުމާއި އިހުމާލުވުމުގެ މައްސަލަތަކާ ދެކޮޅަށް އަޑުއުފުލައި، އެފަދަ މައްސަލަތައް ހުށަހެޅުމުގެ ވަރަށް ފަހި މާޙައުލެއް މިހާރު ވަނީ އުފެދިފައި. އޭގެ ސަބަބުން އެފަދަ މައްސަލަތައް، ކަމާ ގުޅޭ އިދާރާތަކަށް ހުށަހަޅާ މިންވަރު އެދަނީ އިތުރުވަމުން. މިފަދަ މައްސަލަތަކަށް ޚާއްޞަ ސަމާލުކަމެއް ދީގެން ޝަރީޢަތްތައް ކުރިއަށް ގެންދިޔުމަށް، ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ނިންމި ނިންމުމަކީ ހެޔޮ ފާލެއް ކަމަށް އަޅުގަނޑު ދެކެން.\nމި ބަދަލު އައުމުން، އެފަދަ މައްސަލައެއް ކޯޓަށް ހުށަހެޅޭތާ، 24 ގަޑިއިރުގެ ތެރޭގައި އެ މައްސަލައަކާ ގުޅޭ އިދާރީ އިންތިޒާމުތައް ހަމަޖައްސަންޖެހޭނެ. އަދި ޝަރީޢަތުގެ މަރުޙަލާ ފެށުމަށްފަހު، ކޮންމެ ދެ އަޑުއެހުމެއްގެ ދެމެދު، 48 ގަޑިއިރަށްވުރެ ގިނަ ވަގުތު ހޭދަނުވާނެ ގޮތަށް، އަޑުއެހުންތައް ތާވަލުކުރަންޖެހޭ. މިގޮތަށް ކަންކަން އިންތިޒާމުކުރުމުން، އެފަދަ މައްސަލަތައް، ގިނަވެގެން ހަ މަސްތެރޭގައި ކޯޓުތަކުން ނިމޭނެ.\nފަނޑިޔާރުގެ އިޞްލާޙުކޮށް، ޢަދުލު އިންޞާފު ޤާއިމުކުރުމުގެ ނިޒާމަށް ރައްޔިތުންގެ އިތުބާރު ހޯދުމަށްޓަކައި، ކަމާގުޅޭ ޤާނޫނުތަކަށްވެސް އިޞްލާޙުތަކެއް ގެންނަންޖެހޭކަމަށް އަޅުގަނޑު ޤަބޫލުކުރަން. އެގޮތުން ޖުޑީޝަލް ސަރވިސް ކޮމިޝަންގެ ޤާނޫނު އިޞްލާޙުކުރުމަށް، ރައްޔިތުންގެ މަޖިލީހަށް މިހާރު ވަނީ ފޮނުވާފައި.\nއެ ޤާނޫނު އިޞްލާޙުވުމުން، ފަނޑިޔާރުންގެ މައްސަލަތައް ބެލުމުގައި، ޖުޑީޝަލް ސަރވިސް ކޮމިޝަނަށް ލިބިދޭ ބާރުތަކާއި، މައްސަލަ ރައްދުވާ ފަނޑިޔާރުންނަށް ލިބިދޭ ޙައްޤުތައް، މިހާރަށްވުރެ ސާފުކޮށް ބަޔާންވެގެންދާނެ. އަދި އެފަދަ މައްސަލަތައް ބަލައި ގޮތް ނިންމުމުގެ އިޖުރާއާތުތައް، މިހާރަށްވުރެ ރަނގަޅަށް ކަނޑައެޅިގެންދާނެ.\nއޭގެ އިތުރުން، ކޯޓުތަކުގެ ޤާނޫނާއި، ފަނޑިޔާރުންގެ ޤާނޫނު އިޞްލާޙު ކުރުމުގެ ބިލުތައް ވަރަށް އަވަހަށް މަޖިލީހަށް ހުށަހެޅޭނެ. މިނޫނަސް، ޝަރުޢީ ދާއިރާގެ ޤާނޫނީ އޮނިގަނޑަށް ގެންނަންޖެހޭ ބަދަލުތައް، އަޅުގަނޑުމެން މި އަންނަނީ ދިރާސާކުރަމުން.\nހަމައެކަނި ކޯޓުތަކުގެ އިދާރީ ހިންގުން ބަދަލުކޮށް، ޤާނޫނުތައް އިޞްލާޙުކުރުމަކުން، ރައްޔިތުން ބޭނުންވާ ޙަޤީޤީ ބަދަލު ނުފެންނާނެ ކަމަށް އަޅުގަނޑުވެސް ޤަބޫލުކުރަން. ރައްޔިތުން ބޭނުންވާ ބަދަލަކީ، ޢަދުލު އިންޞާފުގެ މަގުން ނިޔާތައް ކަނޑައެޅުން. އެކަން ފަނޑިޔާރުގެއިން ފެންނަން ފަށާނީ، ފަނޑިޔާރުން، އެބޭފުޅުންގެ އަމިއްލަ ނަފްސުން ފެށިގެން، އިޞްލާޙީ ބަދަލުތަކަށް ފުރުޞަތު ދެއްވައިގެން.\nރައްޔިތުންގެ ޙައްޤުތަކާއި، ފަނޑިޔާރުންގެ ނިންމުންތަކާ ދެމެދަށް ހުރަސްއަޅާ ވަރަށް ގިނަ ކަންތައްތައް އެބަހުރި. ކޮރަޕްޝަނާއި، ފައިސާގެ ދަހިވެތިކަން، އަމިއްލަ މަޞްލަޙަތުތަކާއި، ތަފާތު ނުފޫޒުތައް، މިއިން ކޮންމެ ކަމަކީވެސް، ފަނޑިޔާރުން އިއްވާ ނިޔާތައް، އަނިޔާއަކަށް ވެގެން ހިނގައިދާނެ ކަންކަން.\nފަނޑިޔާރުންގެ ނަޒާހަތްތެރިކަމަށް ހުރަސްއަޅާ މިފަދަ ކަންކަމަށް، ފާޅުގައި ނޫނެކޭ ބުނުމުގެ ހިތްވަރު، ފަނޑިޔާރުންގެ ކިބައިގައި އަށަގަނެގެން ނޫނީ، ޢަދުލު އިންޞާފު ޤާއިމެއްނުކުރެވޭނެ. އެކަން ނުކުރެވޭހާ ހިނދަކު، ރައްޔިތުންގެ ޙައްޤުތައްވެސް ރައްކާތެރިއެއް ނުކުރެވޭނެ. އަދި އިޖުތިމާޢީ ހަމަޖެހުމާއި އަމަންއަމާންކަމެއްވެސް ޤާއިމެއްނުކުރެވޭނެ.\nޝަރުޢީ ދާއިރާ އިޞްލާޙުކޮށް ހަރުދަނާ ކުރުމުގެ ވާހަކަ ދައްކާއިރު، ކޯޓުތަކަށް ދިމާވެފައިވާ ވަރަށް ގިނަ ދަތިތައް ހުރިކަންވެސް އަޅުގަނޑު ޤަބޫލުކުރަން. މެޖިސްޓްރޭޓް ކޯޓުތަކަށް ބޭނުންވާ މިންވަރަށް ވަސީލަތްތައް ފުރިހަމަނުވުމާއި، މެޖިސްޓްރޭޓުން މަދުވުމަކީވެސް، އެންމެ ހަލުވިމިނުގައި ޢަދުލު އިންޞާފު ޤާއިމުކުރުމަށް ހުރަސް އެޅޭ ކަންކަން.\nއޭގެ ތެރެއިންވެސް އެންމެ ބޮޑީ، މާލޭގައި ހުރި ކޯޓުތަކުގެ ޖާގައިގެ ދަތިކަން. މުޅި ރާއްޖޭގެ ނިސްބަތުންވެސް އެންމެ ގިނަ މައްސަލަތައް ހުށަހެޅެނީ މާލޭގައި ހުރި ކޯޓުތަކަށް. އެމައްސަލަ ޙައްލުކުރުމުގެ ގޮތުން، ކޯޓު އެކުވެންޏެއް އެޅުމަށް މިހާރުވާނީ ހުޅުމާލެއިން ބިމެއް ކަނޑައަޅާފައި. ޖުޑީޝަލް އެޑްމިނިސްޓްރޭޝަނާ އެ ބިން މިހާރުވާނީ ޙަވާލުކޮށްފައި.\nހުޅުމާލޭ ކޯޓު އެކުވެނި ޢިމާރާތްކުރުމުގެ މަޝްރޫޢު އެކުގައި ނިމޭއިރު، ސުޕްރީމް ކޯޓު ފިޔަވައި މާލޭގެ ހުރިހާ ކޯޓެއް، އެ ޢިމާރާތަށް ބަދަލުވެގެންދާނެ. އޭރުން މާލޭގެ ކޯޓުތަކަށް މިހާރު ދިމާވެފައިވާ ޖާގައިގެ ދަތިކަން ޙައްލުވެ، ޝަރީޢަތްތައް މިހާރަށްވުރެ ހަލުވިމިނުގައި ކުރިއަށްދާނެކަމަށް އަޅުގަނޑު އުންމީދުކުރަން.\nރައްޔިތުންގެ ޙައްޤުތައް ރައްކާތެރިކޮށްދީ، ޢަދުލު އިންޞާފު ޤާއިމުކުރުމަކީ، ހަމައެކަނި ފަނޑިޔާރުގެއާއި ފަނޑިޔާރުންނާ ހަމައިން ނިމޭ ކަމެއް ނޫން. މިއީ އެތައް މުއައްސަސާއެއްގެ އެތައް ބަޔަކު ލާމެހިފައިވާ، ވަށައިޖެހޭ ނިޒާމަކުން ނޫނީ ޙާޞިލުކުރެވޭނެ ކަމެއް ނޫން.\nއެހެންވީމާ، ތަޙުޤީޤީ މަރުޙަލާގެ ކަންކަން ފުރިހަމަކޮށް އަވަސްކުރުމަކީވެސް، ޢަދުލު އިންޞާފު ޤާއިމުކުރުމަށްޓަކައި ކޮންމެހެން ކުރަންޖެހޭ ކަމެއް. ތަޙުޤީޤަށްފަހު، ދަޢުވާކުރުމާ ޙަވާލުވާ މުއައްސަސާއިންވެސް، މިކަމުގައި ވަރަށް މުހިންމު ދައުރެއް އަދާކުރަންޖެހޭ.\nއަޅުގަނޑު އުންމީދުކުރަނީ، ފަނޑިޔާރުގޭގެ މަސައްކަތް މިއަހަރަށް ފެށިގެން ހިނގައިގަތުމުން، ޝަރުޢީ ދާއިރާއަށް ހެޔޮ ބަދަލުތަކެއް އައިސް، ރައްޔިތުންގެ ހިތްތަކުގައި ފަނޑިޔާރުގެއާމެދު އިތުބާރު އުފެދެން ފަށާނެ ކަމަށް.\nއަޅުގަނޑުގެ ދުޢާއަކީ، ރައްޔިތުންގެ ޙައްޤުތައް ހޯދައިދީ، އިންޞާފުވެރިކަމާއި ޢަދުލުވެރިކަމާއެކު ރައްޔިތުންގެ ކަންކަން ނިންމުމަށް އަޅުގަނޑުމެން މި ކުރާ މަސައްކަތުގައި މާތް ﷲ ބަރަކާތް ލެއްވުން. އަޅުގަނޑުމެން އެންމެންނަކީވެސް އަނެކުންގެ ޙައްޤުތަކަށް ޙުރްމަތްތެރިކޮށްހިތާ ބަޔަކު ކަމުގައި ލައްވައި، އެކުވެރިކަމާއި އެއްބައިވަންތަކަމުގެ ނިޢުމަތް މިންވަރު ކޮށްދެއްވުން އެދި، اللهُ سُبْحَانَهُ وَتَعَالَىގެ ޙަޟްރަތުގައި ދުޢާ ދަންނަވަން.


Furathama shipment in 50,000 meehunnah vaccine dheveyne: Dr. Nazla - One Online\n25 މެއި 2020، މާލެ، ކޮވިޑް 19އާ ގުޅިގެން ބާއްވަމުން އަންނަ ސިލްސިލާ ޕްރެސް ކޮންފަރެންސްގައި ޑރ. ނަޒްލާ ރަފީގު -- ފޮޓޯ/ ރައީސް އޮފީސް\nއިންޑިއާ ސަރުކާރުން ހަދިޔާކުރި ކޮވިޑް ވެކްސިންގެ ފުރަތަމަ ޝިޕްމެންޓުން 50،000 އެއްހާ މީހުންނަށް ވެކްސިން ދެވޭނެ ކަމަށް ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގެ ތަރުޖަމާން އަދި ވެކްސިން ޓާސްކު ފޯހުގެ ވެރިޔާ ޑރ. ނަޒްލާ ރަފީގު ވިދާޅުވެއްޖެއެވެ.\nއިންޑިއާ ސަރުކާރުން ރާއްޖެއަށް ހަދިޔާ ކުރި އިނގިރޭސިވިލާތުގެ އޮކްސްފަޑް ޔުނިވާސިޓީގެ އެކްސްޓްރާޒެނެކާ ވެކްސިންގެ އެއް ލައްކަ ޑޯޒް ހިފައިގެން އިންޑިއާގެ ގައުމީ އެއާލައިން އެއާ އިންޑިއާގެ ފްލައިޓު މިއަދު ވަނީ ރާއްޖެ އައިސްފައެވެ. ފުރަތަމަ ޝިޕްމެންޓުން ކޮވިޝީލްޑް ވެކްސިންގެ އެއް ލައްކަ ޑޯޒް ވަނީ ރާއްޖެ ގެނެސްފައެވެ.\nޕީއެސްއެމަށް މައުލޫމާތުދެއްވަމުން ޑރ. ނަޒްލާ ވިދާޅުވީ އިންޑިއާ ސަރުކާރުން މިއަދު ގެނައި ކޮވިޑު ވެކްސިންގެ ފުރަތަމަ ޝިޕްމަންޓުގެ ދަށުން ދެ ޑޯޒު ދޭން ޖެހޭއިރު ގާތްގަނޑަކަށް 50،000 އެއްހާ މީހުންނަށް ވެކްސިން ދެވޭނެ ކަމަށެވެ.\n"ގާތްގަނޑަކަށް 50،000 މީހުންނާ ގާތްކުރާ އަދަދަކަށް މީގެން ޖެހޭނެ. ކޮންމެވެސް ވަރަކަށް ވޭސްޓޭޖްވެސް އަންނާނެ. ހާއްސަކޮށް އަޅުގަނޑުމެން ކުދިކުދި ރަށްރަށުގައި ޖަހާއިރުގައި. އެހެންވިޔަސް ގާތްގަނޑަކަށް 50،000 މީހުންނަށް މި ވެކްސިނުން ޖެހޭނެ،" ނަޒްލާ ވިދާޅުވިއެވެ.\nނަޒްލާ ވިދާޅުވީ ސީދާ ވެކްސިން ދޭން ފެށޭނެ ތާރީހެއް ދަންނަވަން ދަތި ކަމަށާއި އެއީ ރެގިއުލޭޓަރީ އެޕްރޫވަލްސްތަކާއި ވެކްސިން ޖެހުމަށް ވާންޖެހޭ ތައްޔާރީތަކަށް އަދި ވަގުތު ނަގާނެތީ ކަމަށެވެ. އަދި ވެކްސިން ދެވޭނީ މީހުން ތަމްރީންކުރުމާއި ވެކްސިން ޑިސްޓްރިބިއުޓް ކުރުމާއި ސްޓޯރޭޖް ކުރުމުގެ މަސައްކަތްތައް ނިމި، ތައްޔާރުވެގެން ކަމަށެވެ.\nނަޒްލާ ވިދާޅުވީ އިންޑިއާ އިން ފޯރުކޮށްދިން ވެކްސިންގެ އިތުރުން ވެސް ވެކްސިން ހޯދުމަށް ކުރަމުން އަންނަ މަސައްކަތުގެ ދަށުން އެސްޓްރާޒެނެކާ ކުންފުނިން އުފައްދާފައިވާ ވެކްސިން ގަތުމަށް އެއްބަސްވުމެއްގައި ސޮއިކޮށްފައިވާ އިރު، އެ އެއްބަސްވުމުގެ ދަށުން ހަތް ލައްކަ ޑޯޒު ލިބޭނެ ކަމަށެވެ.\nއޭގެ އިތުރުން ކޮވެކްސް ފެސިލިޓީގެ ދަށުން ރާއްޖޭގެ އާބާދީގެ 20 ޕަސަންޓަށް ހިލޭ ވެކްސިން ލިބޭ އިރު، އިންޑިއާ އިން ފޯރުކޮށްދިން ވެކްސިން ވެސް އެ ފެސިލިޓީގައި ހިމަނާފައިވާ ކަމަށް ވިދާޅުވިއެވެ.\nއޮކްސްފޯޑް ޔުނިވާސިޓީ އާއި އެސްޓްރާޒެނެކާ ކުންފުނިން އުފެއްދާފައިވާ ކޮވިޑް ވެކްސިން ރާއްޖެއަށް ގަތުމަށް ނިންމައި، އެކަމާގުޅޭ ގޮތުން ސިންގަޕޫރުގެ "އެސްޓްރާޒެނެކާ ސިންގަޕޯ ޕީޓީއީ އެލްޓީޓީ" އެކު ސޮއިކުރަން ނިންމާފައިވާކަން ދިވެހި ސަރުކާރުން ހާމަކުރީ މިދިޔަ މަހުގެ 31 ވަނަ ދުވަހުއެވެ.\nއެ ވެކްސިން ހޯދުމަށްޓަކައި ދައުލަތުގެ މާލިއްޔަތުގެ ގަވާއިދުގެ ދަށުން ފިނޭންސް މިނިސްޓަރަށް ލިބިގެންވާ ބާރުގެ ދަށުން އެކަމާބެހޭ އެއްބަސްވުމުގައި ސޮއިކޮށް އެ އެއްބަސްވުން ތަންފީޒު ކުރުމަށްޓަކައި، ދައުލަތުގެ މާލިއްޔަތުގެ ގަވާއިދުގެ ބައެއް މާއްދާތަކަށް އަމަލުކުރަން ނުޖެހޭ ގޮތަށް ވެސް ވަނީ ނިންމައިފައެވެ.\nގުޅޭ ޓެގު އިންޑިއާ ހެލްތު ޕްރޮޓެކްޝަން އެޖެންސީ (އެޗްޕީއޭ) ހެލްތް ޕްރޮޓެކްޝަން އެޖެންސީ ކޮވިޑް 19 ވެކްސިން އެޗްއީއޯސީ ޑރ. ފާތިމަތު ނަޒްލާ ރަފީގު